নাগৰিকত্ব আইন বলবৎ কৰিলেও অসমীয়া জাতিয়ে মানি নলয়! মোডী চৰকাৰক ফেচিষ্ট, সাম্প্ৰদায়িক-অসমীয়া জাতিধ্বংসী আখ্যা ছাত্ৰ মুক্তিৰ - Asomiya Pratidin - অসমীয়া প্ৰতিদিন | Highest Circulated Assamese News Paper & News Portal\nনাগৰিকত্ব আইন বলবৎ কৰিলেও অসমীয়া জাতিয়ে মানি নলয়! মোডী চৰকাৰক ফেচিষ্ট, সাম্প্ৰদায়িক-অসমীয়া জাতিধ্বংসী আখ্যা ছাত্ৰ মুক্তিৰ\nডিজিটেল সংবাদ, গুৱাহাটীঃ কেন্দ্ৰৰ মোদী চৰকাৰ আৰু ৰাজ্যৰ সোণোৱাল চৰকাৰক ফেচিষ্ট, সাম্প্ৰদায়িক আৰু অসমীয়া জাতিধ্বংসী আখ্যা দিছে ছাত্ৰ মুক্তি সংগ্ৰাম সমিতিয়ে। দেওবাৰে এখন সংবাদমেল সম্বোধন কৰি এই আখ্যা দিয়াৰ লগতে বিজেপি চৰকাৰক তীব্ৰ সমালোচনা কৰে ছাত্ৰ মুক্তি সংগ্ৰাম সমিতিয়ে। যি সময়ত ‘কা’ৰ বিৰুদ্ধে দেশ-বিদেশত তীব্ৰ প্ৰতিবাদ সাব্যস্ত হৈছে, সমগ্ৰ অসমীয়া জাতিয়ে তীব্ৰ প্ৰতিবাদ অব্যাহত ৰাখিছে, উচ্চতম ন্যায়ালয়ত ৬০ খনতকৈ অধিক আবেদন দাখিল কৰা হৈছে আৰু বিষয়টো উচ্চতম ন্যায়ালয়ত বিবেচনাধীন হৈ আছে, তেনে সময়ত কেন্দ্ৰৰ মোডী চৰকাৰে কা বলবৎ কৰিবলৈ ৰাজপত্রিত জাননী জাৰি কৰা কাৰ্যই চৰকাৰৰ ফেচিষ্ট, সাম্প্ৰদায়িক আৰু অসমীয়া জাতি বিদ্বেষী চৰিত্ৰ পুনৰবাৰ স্পষ্ট হৈ পৰিছে বুলি তীব্ৰ সমালোচনা কৰে ছাত্ৰ মুক্তি সংগ্ৰাম সমিতিয়ে।\nচৰকাৰে বলপূৰ্বকভাৱে ‘কা’ বলবৎ কৰিলেও সংবিধান বিৰোধী, সাম্প্ৰদায়িক, অসম চুক্তি বিৰোধী আৰু অসমীয়া জাতিধ্বংসী ‘কা’ৰ দৰে কলা আইনক দেশৰ জনসাধাৰণে আৰু অসমীয়া জাতিয়ে কেতিয়াও মানি নলয় বুলিও হুংকাৰ দিছে ছাত্ৰ মুক্তি সংগ্ৰাম সমিতিয়ে। সমূহ অসমবাসী ৰাইজলৈ ভোগালী বিহুৰ শুভেচ্ছা জ্ঞাপন কৰি বিহুক অসমীয়া জাতিৰ আয়ুস ৰেখা বুলি অভিহিত কৰি এই ভোগালী বিহুতেই জাতিধ্বংসী ‘কা’ বিৰোধী জাতীয় সংগ্ৰামক অধিক ব্যাপক আৰু ঐক্যবদ্ধভাৱে আগুৱাই নিয়াৰ সংকল্প গ্ৰহণ কৰিছে ছাত্ৰ মুক্তি সংগ্ৰাম সংগ্ৰাম সমিতিয়ে। ৰাজ্যজুৰি মেজিৰ জুইত জাতিধ্বংসী ‘কা’ৰ প্ৰতিলিপি দাহৰ লগতে উৰুকাৰ দিনা কৃষক মুক্তি সংগ্ৰাম সমিতিৰ লগত যৌথভাৱে ছাত্ৰ মুক্তি সংগ্ৰাম সমিতিয়ে অনশনৰ কাৰ্যসূচী ৰূপায়ন কৰিব। দেওবাৰে গুৱাহাটীৰ গান্ধীবস্তিত অৱস্থিত কৃষক মুক্তি সংগ্ৰাম সমিতিৰ কেন্দ্ৰীয় কাৰ্যালয়ত আয়োজিত সংবাদমেলখনত এই কথা সদৰি কৰিলে ছাত্ৰ মুক্তি সংগ্ৰাম সমিতিৰ কেন্দ্ৰীয় কাৰ্যকৰী সভাপতি আশ্ৰাফুল ইছলামে।\nসংবাদমেলত ছাত্ৰ মুক্তি সংগ্ৰাম সমিতিৰ সাংগঠনিক সম্পাদক খ্যাতিময় বৰা, বিত্ত সম্পাদক বিতোপন হাতী বৰুৱা আৰু কেন্দ্ৰীয় সমিতিৰ সদস্য মণিৰুজ জামাল উপস্থিত থাকে। বিজেপি দল আৰু চৰকাৰে তথাকথিত শান্তি সমদলৰ নামত প্ৰকৃততে শক্তি প্ৰদৰ্শন কৰি অশান্তি সৃষ্টি কৰিব বিচাৰিছে বুলিও ছাত্ৰ মুক্তি সংগ্ৰাম সমিতিয়ে গুৰুতৰ অভিযোগ উত্থাপন কৰে। তথাকথিত শান্তি সমদলবোৰত অংশগ্ৰহণ কৰি মুখ্যমন্ত্ৰী সৰ্বানন্দ সোণোৱাল, মন্ত্ৰী হিমন্ত বিশ্ব শৰ্মা আৰু বিজেপিৰ সভাপতি ৰঞ্জিৎ দাসে মিথ্যাচাৰ, অপপ্ৰচাৰ আৰু বিভ্ৰান্তমূলক বক্তব্যৰে ‘কা’ বিৰোধী জাতীয় সংগ্ৰামক বিপথে পৰিচালিত কৰিবলৈ অপচেষ্টা কৰিছে বুলিও ছাত্ৰ মুক্তি সংগ্ৰাম সমিতিয়ে তীব্ৰ সমালোচনা কৰে। কা’ সম্পৰ্কে আন্দোলনকাৰীসকলে অপবাখ্যা আৰু অপপ্ৰচাৰ কৰি আছে বুলি মুখ্যমন্ত্ৰী সৰ্বানন্দ সোণোৱাল, মন্ত্ৰী হিমন্ত বিশ্ব শৰ্মা আৰু বিজেপিৰ ৰাজ্যিক সভাপতি ৰঞ্জিৎ দাসে কৰা মন্তব্যৰ তীব্ৰ বিৰোধিতা কৰি ছাত্ৰ মুক্তি সংগ্ৰাম সমিতিয়ে কয়, ‘কা’ সম্পৰ্কে আন্দোলনকাৰী অসমৰ ৰাইজে অপবাখ্যা আৰু অপপ্ৰচাৰ কৰা নাই। অপ-বাখ্যা আৰু অপপ্ৰচাৰত লিপ্ত হৈছে স্বয়ং বিজেপি দল আৰু চৰকাৰৰ নেতাসকল। প্ৰধানমন্ত্ৰী নৰেন্দ্ৰ মোডী, গৃহমন্ত্ৰী অমিত শ্বাহ, মুখ্যমন্ত্ৰী সৰ্বানন্দ সোণোৱাল, মন্ত্ৰী হিমন্ত বিশ্ব শৰ্মাই যে কৈ আছে ‘কা’ৰ জৰিয়তে ধৰ্মীয় উৎপীড়নৰ বলি হৈ ভাৰতত আশ্ৰয় গ্ৰহণ কৰা লোকসকলক নাগৰিকত্ব প্ৰদান কৰিব। কিন্ত আইনখনৰ কত ‘ধৰ্মীয় উৎপীড়ন’ কৰাৰ কথা উল্লেখ আছে দেখুৱাই দিয়ক বুলি প্ৰত্যাহ্বান জনায় ছাত্ৰ মুক্তি সংগ্ৰাম সমিতিয়ে।\nছাত্ৰ মুক্তি সংগ্ৰাম সমিতিয়ে পুনৰ বিজেপি দল আৰু চৰকাৰক প্ৰত্যাহ্বান জনাই কয়, ”বিজেপি দল আৰু চৰকাৰে যে বাৰম্বাৰ কৈ আছে মাত্ৰ কেই লাখ মান লোককহে এই আইনৰ জৰিয়তে নাগৰিকত্ব প্ৰদান কৰিব। গতিকে অসম আৰু অসমীয়া জাতিৰ ওপৰত কোনো বিশেষ প্ৰভাৱ নপৰিব। ‘কা’ ঐতিহাসিক অসম চুক্তি বিৰোধী। ঐতিহাসিক অসম চুক্তিক নসাৎ কৰি কেইবালাখ নহয় এজনো বিদেশীৰ বোজা অসমে গ্ৰহণ নকৰে। ‘কা’ সংবিধান বিৰোধী। এই আইনৰ জৰিয়তে দেশৰ গণতান্ত্ৰিক আৰু ধৰ্মনিৰপেক্ষ ব্যৱস্থাক ধ্বংস কৰি হিন্দুত্ববাদ প্ৰতিষ্ঠাৰ গভীৰ ষড়যন্ত্ৰ কৰিছে। বিজেপি দল আৰু চৰকাৰে যিমানেই নকওঁক কিয় মাত্ৰ কেইলাখমান বিদেশীয়েহে নাগৰিকত্ব পাব। বাস্তৱত এয়া নহয়গৈ। ভাৰতবর্ষত হিন্দু মৌলবাদী শাসন প্ৰতিষ্ঠা হ’লে আৰু এই আইন কাৰ্যকৰী হ’লে চুবুৰীয়া ৰাষ্ট্ৰ বাংলাদেশ, পাকিস্তান, আফগানিস্তান আদিতো ইছলামিক মৌলবাদৰ উত্থান ঘটিব। তেতিয়াহলে ভৱিষ্যতে সেইবোৰ দেশ হিন্দু শূণ্য হৈ পৰিব আৰু অৱধাৰিতভাৱেই লাখ লাখ বিদেশী অসমতো প্ৰৱেশ ঘটিব। ফলস্বৰূপে অসমীয়া জাতিটো ভাষিকভাৱে, সাংস্কৃতিকভাৱে, ৰাজনৈতিকভাৱে আৰু অৰ্থনৈতিকভাৱে চিৰদিনৰ বাবে সংখ্যালঘু হৈ পৰাৰ বাট মুকলি হ’ব। তেতিয়া অসমীয়া ভাষা আৰু ৰাজ্য ভাষা হৈ নাথাকে, অসম সদায় অসমীয়াৰ হৈ নাথাকে। অসমীয়া ভাষা আৰু অসমীয়া জাতি এদিন সংখ্যালঘূ হৈ অপমৃত্যু হব।”\nবৃহত্তৰ অসমীয়া জাতিৰ ঐক্যবদ্ধ সংগ্ৰামক বিভাজন কৰিবলৈ চৰকাৰখনে অনবৰত অসম চুক্তিৰ ৬ নং দফাৰ ভিত্তিত খিলঞ্জীয়া লোকসকলৰ সাংবিধানিক সুৰক্ষা কবচ আৰু ছয় জনগোষ্ঠীৰ জনজাতিকৰণৰ প্ৰসংগ উত্থাপন কৰি অসমৰ ৰাইজক আভুৱা ভাৰিব বিচাৰিছে বুলিও বিস্ফোৰক অভিযোগ উত্থাপন কৰে ছাত্ৰ মুক্তি সংগ্ৰাম সমিতিয়ে। বিদেশীক নাগৰিকত্ব প্ৰদান কৰাৰ বাবে ‘কা’ৰ দৰে ক’লা আইনৰ বিৰুদ্ধে প্ৰতিবাদ কৰাৰ বাবে ফুলকুমলীয়া পাঁচ জনকৈ ছাত্ৰক গুলিয়াই হত্যা কৰিব পৰা চৰকাৰে যে খিলঞ্জীয়া মানুহৰ স্বাৰ্থৰ কথা চিন্তা কৰিব নোৱাৰে এই কথা নিশ্চয়কৈ অসমৰ ৰাইজে বুজি পাইছে বুলিও কয় ছাত্ৰ মুক্তি সংগ্ৰাম সমিতিয়ে। ‘কা’ বিৰোধী আন্দোলনত দুস্কৃতিকাৰী জড়িত আছে বুলি বিজেপি দল আৰু চৰকাৰে অহৰহ মিথ্যাচাৰ আৰু অপ-প্ৰচাৰত লিপ্ত হৈ পৰিছে বুলি ছাত্ৰ মুক্তি সংগ্ৰাম সমিতিয়ে তীব্ৰ সমালোচনা কৰে।\n‘কা’ বিৰোধী জাতীয় সংগ্ৰামত প্ৰাণ আহুতি দিয়া পঞ্চ শ্বহীদক চৰকাৰখনে দুস্কৃতিকাৰী বুলি কব বিচাৰে নেকি বুলিও ছাত্ৰ মুক্তি সংগ্ৰাম সমিতিয়ে সমালোচনা কৰে। ৰাইজে দুস্কৃতিকাৰীৰ ভূমিকাত অৱতীৰ্ণ হোৱা নাই; দুস্কৃতিকাৰীৰ ভূমিকাত বিজেপি দলৰ লগত জড়িত একাংশ লোক অৱতীৰ্ণ হৈছে বুলি ছাত্ৰ মুক্তি সংগ্ৰাম সমিতিয়ে কয়। চাবুৱাৰ বিধায়ক গৃহত আক্ৰমণৰ লগত জড়িত থকা লোকসকলৰ কথা পোহৰলৈ অহাৰ পিছত সেয়া প্ৰমাণ হৈ পৰিছে বুলিও কয় ছাত্ৰ মুক্তি সংগ্ৰাম সমিতিয়ে।\nপূৰ্বে সংশোধন কৰা নাগৰিকত্ব আইনৰ সেই ধাৰাবোৰ অসমৰ ক্ষেত্ৰত প্ৰযোজ্য নহয় আৰু সেয়েহে সেয়া অসম চুক্তি উলংঘা কৰা নাছিল। অসমত উচ্চতম ন্যায়ালয়ৰ তত্বাৱধানত এন আৰ চিৰ চূড়ান্ত তালিকা প্ৰকাশ পালে। অসমৰ সকলো ৰাইজে জানে ঐতিহাসিক অসম চুক্তিমতে ১৯৭১ চনৰ ২৪ মাৰ্চেই অসমত নাগৰিকত্বৰ ভিত্তি বৰ্ষ হিচাপে লৈ এন আৰ চিৰ কাম হৈছে।” আজমলৰ সহায় ভিক্ষা লৈ মন্ত্ৰী হিমন্ত বিশ্ব শৰ্মাই অসমৰ মুখ্যমন্ত্ৰী হোৱাৰ সপোন দেখি আছে বুলি ছাত্ৰ মুক্তি সংগ্ৰাম সমিতিয়ে বিস্ফোৰক অভিযোগ উত্থাপন কৰি কয়”, মন্ত্ৰী হিমন্ত বিশ্ব শৰ্মাই শেহতীয়াকৈ আজমল মুখ্যমন্ত্ৰী হ’ব বুলি কৈ ইচ্ছ্যু ডাইভাৰ্ট কৰিব বিচাৰিছে। এআইইউডিএফ দল কেতিয়াও চৰকাৰ গঠন কৰিব নোৱাৰে। আজমল কেতিয়াও মুখ্যমন্ত্ৰী হব নোৱাৰে। এই কথা অসমৰ ৰাইজে জানে। কিন্তু আজমলৰ সহায় ভিক্ষা লৈ হিমন্ত বিশ্ব শৰ্মা যে মুখ্যমন্ত্ৰী হোৱাৰ চেষ্টা কৰিছিল আৰু এতিয়াও মুখ্যমন্ত্ৰী হোৱাৰ সপোন দেখে এই কথা সচেতন লোকে জানে। গতিকে আজমল মুখ্যমন্ত্ৰী হ’ব বুলি কৈ অসমৰ ৰাইজক ভয় খুৱাব নোৱাৰে। অসমৰ ৰাইজে যেনেকৈ আজমলক মুখ্যমন্ত্ৰী হোৱাটো নিবিচাৰে তেনেকৈ বিশ্বাসঘাতক, প্ৰতাৰক আৰু বদন সৰ্বনন্দ সোণোৱাল আৰু হিমন্ত বিশ্বৰ দৰে নেতাকো আৰু কেতিয়াও মুখ্যমন্ত্ৰী হবলৈ নিদিয়ে। এই কথাটো সৰ্বানন্দ সোণোৱাল আৰু হিমন্ত বিশ্বহতে উপলব্ধি কৰিব পাৰিলে ভাল।”\nকৃষক মুক্তি সংগ্ৰাম সমিতিৰ আপোচহীন সংগ্ৰামক ধ্বংস কৰিবলৈ, কৃষক নেতা অখিল গগৈৰ প্ৰতিবাদী কণ্ঠ ৰূদ্ধ কৰাৰ বাবে আৰু কৃষক নেতা অখিল গগৈৰ নেতৃত্বত যাতে অসমৰ জনগণৰ এক বিকল্প ৰাজনীতি গঢ় লৈ উঠিব নোৱাৰে তাৰ বাবে সম্পূৰ্ণ ষড়যন্ত্ৰমূলক আৰু আক্ৰোশমূলকভাৱে মাওঁবাদীৰ লগত সম্পৰ্ক থকা বুলি সম্পূৰ্ণ ভুৱা অভিযোগ উত্থাপন কৰি কৃষক নেতা অখিল গগৈ, কৃষক মুক্তি সংগ্ৰাম সমিতিৰ কেন্দ্ৰীয় সম্পাদক ধৈৰ্য কোঁৱৰ আৰু ছাত্ৰ মুক্তি সংগ্ৰাম সমিতিৰ সভাপতি বিতু সোণোৱালক মাওঁবাদী সজাব বিচাৰিছে আৰু কৃষক মুক্তি সংগ্ৰাম সমিতিক নিষিদ্ধ কৰাৰ ষড়যন্ত্ৰত লিপ্ত হৈছে বুলি বিস্ফোৰক অভিযোগ উত্থাপন কৰে ছাত্ৰ মুক্তি সংগ্ৰাম সমিতিয়ে। কৃষক মুক্তি সংগ্ৰাম সমিতিৰ লগত মাওঁবাদীৰ কোনো সম্পৰ্ক নাই; বিষ্ণু প্ৰসাদ ৰাভা আৰু জ্যোতি প্ৰসাদ আগৰৱালাৰ জাতীয় চেতনা আৰু আদৰ্শৰে উদ্বুদ্ধ হৈ কৃষক মুক্তি সংগ্ৰাম সমিতিৰ জন্ম দিয়া হৈছে আৰু অসমৰ খাটি খোৱা কৃষক আৰু শ্ৰমজীৱী লোকসকলৰ অধিকাৰ ৰক্ষাৰ বাবে আপোচহীনভাৱে সংগ্ৰাম কৰি আছে বুলিও ছাত্ৰ মুক্তি সংগ্ৰাম সমিতিয়ে কয়।\n‘নিয়া’ই কৃষক নেতা অখিল গগৈৰ বাসগৃহ আৰু কৃষক মুক্তি সংগ্ৰাম সমিতিৰ মুখ্য কাৰ্যালয়ত তালাচী চলাই কি তথ্য পাতি লাভ কৰিলে সেয়াও অসমৰ ৰাইজক ৰাজহুৱাকৈ জনাওঁক বুলি ছাত্ৰ মুক্তি সংগ্ৰাম সমিতিয়ে প্ৰত্যাহ্বান জনায়। সংবাদমেল সম্বোধন কৰি ছাত্ৰ মুক্তি সংগ্ৰাম সমিতিৰ কেন্দ্ৰীয় কাৰ্যকৰী সভাপতি আশ্ৰাফুল ইছলামে কয়, “আমি পূৰ্বৰে পৰাই কৈ আহিছো বিজেপি দল আৰু চৰকাৰে প্ৰকৃততে কৃষক মুক্তি সংগ্ৰাম সমিতিৰ আপোচহীন সংগ্ৰামক ভয় কৰে। সেয়েহে কৃষক মুক্তি সংগ্ৰাম সমিতিৰ আপোচহীন সংগ্ৰামক ধ্বংস কৰিবলৈ, কৃষক নেতা অখিল গগৈৰ প্ৰতিবাদী কণ্ঠ ৰূদ্ধ কৰাৰ বাবে আৰু কৃষক নেতা অখিল গগৈৰ নেতৃত্বত যাতে অসমৰ জনগণৰ এক বিকল্প ৰাজনীতি গঢ় লৈ উঠিব নোৱাৰে তাৰ বাবে সম্পূৰ্ণ ষড়যন্ত্ৰমূলক আৰু আক্ৰোশমূলকভাৱে মাওঁবাদীৰ লগত সম্পৰ্ক থকা বুলি সম্পূৰ্ণ ভুৱা অভিযোগ উত্থাপন কৰি কৃষক নেতা অখিল গগৈ, কৃষক মুক্তি সংগ্ৰাম সমিতিৰ কেন্দ্ৰীয় সম্পাদক ধৈৰ্য কোঁৱৰ, ছাত্ৰ মুক্তি সংগ্ৰাম সমিতিৰ সভাপতি বিতু সোণোৱালক মাওঁবাদী সজাব বিচাৰিছে আৰু কৃষক মুক্তি সংগ্ৰাম সমিতিক নিষিদ্ধ কৰাৰ ষড়যন্ত্ৰত লিপ্ত হৈছে। কৃষক মুক্তি আৰু ছাত্ৰ মুক্তিৰ নেতা কেইজনক যে সম্পূৰ্ণ ষড়যন্ত্ৰমূলক আৰু আক্ৰোশমূলকভাৱে মাওঁবাদী সজাই নিয়াৰ গোচৰত গ্ৰেপ্তাৰ কৰিছে তাৰ এক জ্বলন্ত উদাহৰণ হল বিতু সোণোৱাল। ছাত্ৰ মুক্তিৰ সভাপতি বিতু সোণোৱালক ২০০৯ চনৰ পৰা মাওবাদীৰ লগত জড়িত বুলি সম্পূৰ্ণ মিছা অভিযোগ উত্থাপন কৰি ‘নিয়া’ই গ্ৰেপ্তাৰ কৰিছে। বিতু সোণোৱাল ২০০৯ চনত কটন মহাবিদ্যালয়ৰ স্নাতক মহলাৰ দ্বিতীয় বৰ্ষৰ ছাত্ৰ আছিল। ছাত্ৰ মুক্তি সংগ্ৰাম সমিতিৰ সভাপতি হিচাপে বিতু সোণোৱালক গ্ৰেপ্তাৰ কৰা হৈছে অথচ ২০০৯ চনত ছাত্ৰ মুক্তি সংগ্ৰাম সমিতি জন্মই হোৱা নাছিল। ছাত্ৰ মুক্তি সংগ্ৰাম সমিতিৰ জন্ম হৈছিল ২০১২ চনতহে।’’\n‘কা’ৰ জৰিয়তে সংবিধান ভংগ আৰু অসম চুক্তি অৱমাননা কৰাৰ অপৰাধত প্ৰধানমন্ত্ৰী মোডী, গৃহমন্ত্ৰী অমিত শ্বাহ, মুখ্যমন্ত্ৰী সোণোৱালৰ বিৰুদ্ধেহে ৰাষ্ট্ৰোদ্রোহৰ গোচৰ ৰুজু কৰা উচিত বুলিও ছাত্ৰ মুক্তি সংগ্ৰাম সমিতিয়ে চাঞ্চল্যকৰ দাবী উত্থাপন কৰে। চৰকাৰৰ এই দমনমূলক, ষড়যন্ত্ৰমূলক আৰু বিভাজনমূলক ষড়যন্ত্ৰক উফৰাই ‘কা’ৰ বিৰূদ্ধে অসমৰ সকলো ৰাইজ আৰু দল-সংগঠনক ব্যাপক আৰু ঐক্যবদ্ধ গণতান্ত্ৰিক সংগ্ৰাম অব্যাহত ৰখাৰ বাবে ছাত্ৰ মুক্তি সংগ্ৰাম সমিতিয়ে আহ্বান জনায়। সংবাদমেলত মুখ্যমন্ত্ৰী সৰ্বানন্দ সোণোৱালক বিশ্বাসঘাতক, প্ৰতাৰক আৰু বদন আখ্যাৰে তীব্ৰ সমালোচনা কৰে ছাত্ৰ মুক্তি সংগ্ৰাম সমিতিয়ে।\nপুনৰ দক্ষিণ শালমাৰাৰ ভাৰত-বাংলাদেশ সীমান্তত গুলীচালনাত নিহত গৰু সৰবৰাহকাৰী, আহত ২ বিএছএফ জোৱান\nপাকিস্তানত টেষ্ট মেচ নেখেলে বাংলাদেশ ক্ৰিকেট দলে…


প্ৰতি সপ্তাহৰ শেষ দিনা গুৰগাঁৱত যান-বাহন স্তব্ধ কৰি দিয়া মানুহগৰাকী\nগুৰগাঁৱক দেশৰ ভৱিষ্যত নগৰী হিচাপে গঢ়ি তোলাৰ বাবে নিৰন্তৰ প্ৰয়াস চলাই থকা হৈছে যদিও আচৰিতভাৱে খেলৰ বেলিকা ইয়াত আন্তঃগাঠনি আৰু সুবিধাৰ অভাৱ পৰিলক্ষিত হয়। ভাৰতৰ ক্ৰীড়া সংস্কৃতিৰ দুৰ্বলতাৰ দিশটো দৃষ্টিগোচৰ কৰাৰ উদ্দেশ্যে ধ্ৰুৱ স্বামীনিয়ে প্ৰতি দেওবাৰে গুৰগাঁৱৰ যান-জঁটক বিশ্ৰাম দি আহিছে। ৪ কিঃমিঃ-ৰ এছোৱা পথ যান-জঁট মুক্ত কৰি তাত কেৱল শাৰীৰিক ব্যায়াম যেনে, চাইকেল চলোৱা, দৌৰা, স্কেটিং আৰু আন আন শাৰীৰিক কছৰৎ কৰা হয়। প্ৰথমবাৰৰ বাবে আৰম্ভ হোৱা এই ‘মুক্ত পথ প্ৰকল্প’ই সমূহীয়া ঠাইৰ দাবী জনাই আহিছে আৰু এয়া ২০১৪ চনৰ মাৰ্চলৈকে চলি থাকিব।\nধ্ৰুৱ DUPLAYS (সংযুক্ত আৰৱ আমিৰশ্বাহীস্থিত এটা কোম্পানী)-ৰ ভাৰতীয় সংস্কৰণৰ প্ৰতিষ্ঠাপক, যি গুৰগাঁৱত ক্ৰীড়াৰ পুনৰুদ্ধাৰৰ হকে কাম কৰিবৰ বাবে গঢ়ি উঠিছে। উত্তৰপ্ৰদেশৰ এখন সৰু চহৰ চান্দচীৰ পৰা অহা ধ্ৰুৱই আই,আই,টি দিল্লীৰ পৰা কম্পিউটাৰ চাইঞ্চ আৰু ইঞ্জিনিয়াৰিঙত ডিগ্ৰী লোৱাৰ পিছত INSEAD-ৰ পৰা MBA ডিগ্ৰী গ্ৰহণ কৰে। McKinsey ৰ প্ৰাক্তন পৰামৰ্শদাতা ধ্ৰুৱ তেওঁৰ এই নতুন প্ৰকল্পটোক লৈ বেছ উৎসাহী।\n“কিছুমান কাৰণৰ বাবে আমাৰ সময়ত উদ্যোগশীলতা যথেষ্ঠ প্ৰশংসিত হৈছে। সত্যটো হৈছে, এনেকুৱা এক ক্ষেত্ৰত আপুনি সদায় এক প্ৰত্যাহ্বানৰ মাজেৰে যাব লাগিব যেনে বেতনবিহীন এক অনিশ্চয়তাৰ জীৱন য’ত সকলো নিজেই কৰিবলগীয়া হয় । আপুনি কোনো এক সমস্যাৰ ভাল সমিধানেই আগবঢ়াইছে বুলি ভাবোতেই হয়তো সন্মূখীন হ’ব অভিযোগৰ । এনে ধৰণৰ অজস্ৰ সমস্যাই অহৰহ দেখা দিব । এনে সময়বোৰত কেৱল কামটোৰ প্ৰতি থকা আপোনাৰ উদ্যম আৰু ভালপোৱাইহে আপোনাক আগুৱাই নিব পাৰিব,” তেওঁ কয় ।\nনিজৰ উদ্যোগশীলতাৰ জীৱনটো পৰিচালনাৰ বাবে তেওঁ বেছি গুৰুত্বপূৰ্ণ কামবিলাক বাচনি কৰি লৈছে। “আমাৰ সকলোৰে সদায় প্ৰায় ২০টা মান কাম কৰিবলগা থাকে, কিন্তু আমি সদায় সকলো কাম কৰি থাকো। আপুনি কোনবিলাক কাম বেছি গুৰুত্বপূৰ্ণ আৰু কোনবিলাক পাছত কৰিলেও হ’ব, সেইটো ঠিক কৰি ল’ব লাগিব, ” তেওঁ কয়, “মই সবাতোকৈ গুৰুত্ব দিওঁ অসন্মতি প্ৰকাশ কৰাত ( যিটো মই মোৰ আগৰ প্ৰতিষ্ঠান McKinsey-ৰ পৰা শিকিছোঁ ), - তোমাৰ যদি মত বেলেগ হয়, তাক তুমি প্ৰকাশ কৰা।”\nYour Story য়ে ধ্ৰুৱৰ সৈতে তেওঁৰ আৰম্ভণি আৰু ভাৰতৰ ক্ৰীড়া সংস্কৃতিলৈ পৰিৱৰ্তন আনিবৰ বাবে তেওঁ কিদৰে আশাবাদী সেই বিষয়ে জানিবলৈ প্ৰয়াস কৰিছিল আৰু তলত সেই সাক্ষাৎকাৰৰ কিয়দংশ আগবঢ়োৱা হৈছে----\nYS: DUPLAYS-ৰ ভাৰতীয় সংস্কৰণ আৰম্ভ কৰিবলৈ আপোনাক কোনে প্ৰেৰণা দিলে ?\nধ্ৰুৱ: বৰ্ডিং স্কুলত পঢ়ি থকাৰ সময়ছোৱাত মই বিভিন্ন খেল খেলিছিলো, কিন্তু কৰ্মজীৱন আৰম্ভ কৰাৰ পিছত খেলিবলৈ নোপোৱা হ’লো। মই ইয়াৰ কাৰণ বুজি পাইছিলো যে, আমাৰ বৰ বেছি খেলাৰ সুবিধা নাছিল আৰু লগতে মনে মিলা মানুহবোৰক মই চিনি পোৱা নাছিলো যাৰ সৈতে মই খেলিব পাৰো। এবাৰ এটা সপ্তাহান্তিকত মই বাস্কেটবল খেলাৰ বাবে মোৰ বন্ধুকেইজনমান গোট খুৱাই এই আনুষ্ঠানিক খেলৰ ধাৰণাটো আৰম্ভ কৰাৰ কথা ঠিক কৰিলোঁ। আমাৰ এই বাস্কেটবল দলৰ কথা ফেচবুকত দ্ৰুত গতিত বিয়পি পৰিল। মানুহৰ কৌতুহলোদ্দীপক সহাঁৰিৰ পৰা বুজি উঠিছিলো যে মই এখন সঠিক বজাৰৰ সন্ধানতেই আছিলোঁ। সেয়েহে মই DUPLAYS-ৰ সৈতে মিলিত হৈ ইয়াৰ ভাৰতীয় সংস্কৰণ মুকলি কৰিবলৈ সিদ্ধান্ত ল’লো।\nচাকৰি কৰা মানুহখিনিৰ বাবে সৃজনাত্মক খেলৰ আৰম্ভ কৰিবলৈ গৈ পোৱা অসুবিধাবোৰ আছিল খেলৰ বাবে সা-সুবিধাৰ অভাৱ আৰু মনে মিলা মানুহখিনিৰ লগত সহজে যোগাযোগ কৰিব নোৱাৰা অৱস্থা। গুৰগাঁৱত ৰাজহুৱা ক্ৰীড়াৰ আন্তঃগাঁঠনিৰ অভাৱৰ বাবে আমি বক্তিগত খণ্ডৰ বিদ্যালয় আৰু ক্ৰীড়া প্ৰতিষ্ঠানৰ সহায় লৈছিলো। আমাৰ ৱেবচাইট আৰু ফেচবুকৰ জৰিয়তে আমি খেলৰ প্ৰতি আগ্ৰহী আৰু কুশলী মানুহখিনিৰ লগত যোগাযোগ কৰিব পাৰিছো।\nYS: ব্যক্তিগত পৰ্যায়ত আৰু এগৰাকী উদ্যোগী হিচাপে আপোনাক কোনে গতি প্ৰদান কৰিছে ?\nধ্ৰুৱ: ভাৰতত ক্ৰীড়া সংস্কৃতিৰ অভাৱবিলাকৰ সৈতে অভ্যস্ত হৈ, বৰ্তমান এই দিশত এক পৰিৱৰ্তন আনিব পাৰি মই গৌৰাৱান্বিত। ভাল লাগিছে যে আমি মানুহক নিয়মীয়াকৈ খেলাৰ বাবে সহায় কৰিব পাৰিছো আৰু এইদৰেই স্বাস্থ্য আৰু তজবজীয়া হৈ থকাৰ ক্ষেত্ৰত সজাগতা আনিব পাৰিছো। মই বিচাৰিছো যে মানুহে খেলাটো আন আন সৃজনাত্মক কাম যেনে, চিনেমা চাবলৈ বা বজাৰ কৰিবলৈ বা বাহিৰত খাবলৈ যোৱাৰ দৰেই একে বুলি ভাৱে।\nকামটো কৰি যোৱাত মোক প্ৰকৃততেই সহায় কৰিছে মানুহৰ পৰা পোৱা সহাঁৰিয়ে। আমি প্ৰায়েই শুনিবলৈ পাওঁ যে মানুহবোৰে বহু দিনৰ বিৰতিৰ মূৰত খেলিবলৈ পাই কিমান ভাল পাইছে আৰু এইটোৱে তেওঁলোকৰ সপ্তাহান্তিকৰ ছুটিবোৰ কিমান মধুৰ কৰি তুলিছে। মোৰ দৰে বহুতেই অন্তিম বাৰৰ বাবে স্কুল বা কলেজত থাকোতেই খেলা।\nYS: এতিয়ালৈ আপোনাৰ অভিজ্ঞতা কেনেধৰণৰ ?\nধ্ৰুৱ: মই মানুহ আৰু ব্যাৱসায়ৰ বিষয়ে যথেষ্ঠ জ্ঞান লাভ কৰিছোঁ। আমাৰ সৈতে ২৫০০ মানুহে পঞ্জীয়ন কৰিছে আৰু গুৰগাঁৱত আমাৰ লগত খেলি আছে। আমি ৬ বিধ ক্ৰীড়াৰ ভিতৰত যেনে বাস্কেটবল, ফুটবল, টেনিছ, স্কোৱাছ, বেডমিণ্টন আৰু টেবুল টেনিছৰ অন্তৰ্গত বিভিন্ন খেলৰ (এঘণ্টীয়া প্ৰীতি খেল, লীগ/টুৰ্নামেণ্ট,প্ৰশিক্ষণ) আয়োজন কৰো। হয়, আমি ক্ৰিকেট আয়োজন নকৰোঁ ! আমাৰ মুক্ত পথৰ অনুষ্ঠানে বহুতকে আকৰ্ষিত কৰিছে।\nইয়াৰ লগতে এইটোও ক’ব খোজোঁ যে, অনুষ্ঠানবিলাক আয়োজন কৰিব পৰাকৈ প্ৰধানকৈ পেছাদাৰী ক্ৰীড়াৰ মানুহৰ অভাৱ আমাৰ বাবে এক প্ৰত্যাহ্বান হৈ পৰিছে, কিন্তু আমি আশাবাদী যে, যিদৰে আমি আগুৱাই গৈ আছোঁ, ভৱিষ্যতে বৃহ সা-সুবিধা থকা প্ৰতিষ্ঠানৰ সৈতেও যুক্ত হ’ব পাৰিম, যি সমূহ বেছি পেছাদাৰী।\nYS: আপুনি নিজেই সকলো খৰচ বহন কৰিছে নে ? যদি হয় বিত্তীয় পুঁজি সংগ্ৰহৰ বাবে আপোনাৰ পৰিকল্পনা কি ?\nধ্ৰুৱ: আমি DUPLAYS-ৰ পৰা আৰম্ভণিতে পুঁজি লাভ কৰিছিলো। আন এখন চহৰত যেতিয়া ইয়াৰ শাখা মুকলি কৰিম, তেতিয়া পুঁজি সংগ্ৰহ কৰিম। এইটো এই বছৰতে খুব সম্ভৱ হ’ব।\nYS: প্ৰতিষ্ঠাপক দলটোৰ বিষয়ে অলপ কওকচোন, আপোনালোক কেনেদৰে একেলগ হ’ল ?\nধ্ৰুৱ: সৌবীৰ দত্ত আৰু মই দুয়ো প্ৰতিষ্ঠাপক সদস্য। মই যেতিয়া প্ৰথমে বাস্কেটবল খেলৰ আয়োজন কৰিছিলো, মানুহে মোক ফুটবল খেলো পাতিবলৈ কৈছিল। সৌবীৰ দত্ত ফুটবল খেলৰ নিয়মীয়া খেলুৱৈ আছিল আৰু মোৰ অনুপস্থিতিত তেওঁ ফুটবল খেলৰ আয়োজন কৰিছিল। এবাৰ কফি খাই থকাৰ মাজতে আমি একেলগে কাম কৰাৰ আৰু আমাৰ ব্যাৱসায়ৰ পৰিকল্পনাৰ কথা আলোচনা কৰিলো। দুমাহৰ পিছত তেওঁ এডিডাছৰ মাৰ্কেটিঙৰ চাকৰি এৰি মোৰ লগত যুক্ত হ’ল।


জুন 30 – আশীৰ্বাদ যুক্ত! – Elim Glorious Revival Church – Kodambakkam\nজুন 30 – আশীৰ্বাদ যুক্ত!\nBy elimchurchgospel | June 30, 2021 | Appam - Assamese | No Comments\n” হে মোৰ বোপা দায়ুদ, তুমি ধন্য; তুমি অৱশ্যে মহৎ কৰ্ম কৰিবা, আৰু কৃতকাৰ্যও হ’বা।”(১ চমূৱেল ২৬:২৫)।\nপবিত্র শাস্ত্ৰৰ এই বাক্যত এটাৰ পিছত এটা বাক্য নিহিত হয় আছে। ” তুমি ধন্য হয়, তুমি ডাঙৰ ডাঙৰ কাম কৰিবা, আৰু তোমাৰ কাম সফল হব” পবিত্র শাস্ত্ৰৰ এনেদৰে কয়, কিমান আনন্দিত কৰে।\nএই আশীবাৰ্দৰ কাৰন কি হয়, ইয়াৰ মুখ্য কাৰন কি হয়? ইয়াক যদি আপুনি ভাবে, তেন্তে এই আশীবাৰ্দক আপুনিও প্ৰাপ্ত কৰিব পাৰে। দায়ুদক পলাই আপুনিও প্ৰাপ্ত কৰিব পাৰে। দায়ুদক পলাই তেওঁক মৃত্যু কৰিবলৈ চুল ৰজা বহুত তীব্ৰতাৰে প্ৰতীক্ষা কৰিছে। সেই সময়ত এটি জংঘলত তেতিয়া আহক যেতিয়া ৰজা চৌল, চাগে ভাগৰী ৰথত বাহুতে শুই গল। দায়ুদ আৰু তেওঁৰ সেনাপতি অবিশই তেওঁক চালে।\nতেতিয়া অবীচয়ে দায়ূদক ক’লে, “আজি ঈশ্বৰে আপোনাৰ শত্ৰুক আপোনাৰ হাতত সমৰ্পণ কৰিছে, এতিয়া যাঠীৰে তেওঁক একেবাৰে মাটিয়ে সৈতে শালিবলৈ মোক অনুমতি দিয়ক; মই তেওঁক দ্ধিতীয়বাৰ আঘাত নকৰোঁ।”এয়া শুনি দায়ুদে কি কলে আপুনি জানানো? ” তেওঁক বিনষ্ট নকৰিবা; কাৰণ যিহোৱাৰ অভিষিক্ত জনৰ বিৰুদ্ধে হাত দাঙি কোনো নিৰপৰাধী হৈ থাকিব নোৱাৰে?” (১ শমূয়েল ২৬:৯)। এনেকুৱা কয় চৌলৰ যাঠি আৰু জলপাত্ৰটো তুলি নিলে। তাক কোনেও নাচালে , আৰু কোনেও জনা নাছিলে।\nপৰমেশ্বৰে তেওঁক দায়ুদৰ হাতত সমৰ্পিত কৰি দিলে তথাপিও দায়ুদে তেওঁক হত্যা নকৰিলে আৰু এৰি দিলে এই কাৰ্য্যই চৌলৰ হৃদয়ক ভাঙী দিলে। সেইবাবে চৌলে দায়ুদক চায় কলে, ” তাতে চৌলে ক’লে, “মই পাপ কৰিলোঁ। হে মোৰ বোপা দায়ুদ, তুমি উভটি আহাঁ; মই তোমাক পুনৰ হিংসা নকৰোঁ; কিয়নো আজি মোৰ প্ৰাণ তোমাৰ দৃষ্টিত মহামূল্যৱান হ’ল; চোৱা, মই অজ্ঞানৰ কৰ্ম কৰিলোঁ আৰু অতিশয় ভুলত পৰিলোঁ।”( ১শমূয়েল ২৬:২১)\nইমানেই নহয় চৌলে আনন্দিত হয় দায়ুদক কলে, ” হে মোৰ বোপা দায়ুদ, তুমি ধন্য; তুমি অৱশ্যে মহৎ কৰ্ম কৰিবা, আৰু কৃতকাৰ্যও হ’বা।”এনেকুৱা কয় আশীর্বাদ দিলে। পৰমেস্বৰৰ মৰমিয়াল সন্তান, যদি আপুনি বিচাৰে পৰমেশ্বৰে আপোনাক এনে ধৰণৰ আশীর্বাদ দিয়ক তেন্তে কোনোবা আশীর্বাদ যুক্ত জনৰ বিৰুদ্ধে হাত নুতুলিব। তেওঁৰ বিৰুদ্ধে একো নকব আৰু একো নিলিখিব। কিয়নো যিজন আশীর্বাদ যুক্ত তেওঁ পৰমেশ্বৰৰ বাবে বিশেষ হয়।\nপৰমেশ্বৰৰ মৰমিয়াল সন্তান, যি জন খায় তেওঁৰ খাদ্য, বলবন্তৰ মাজৰ পৰা মৃত্যু শৰীৰত প্ৰান্তত অনা আমাৰ পৰমেশ্বৰ দুষ্টতা কৰা হাতকে আপোনাৰ সহায় কৰা হাতত পৰিবৰ্তন কৰি দিব। আপুনি এই সাংশাৰিক জীবনত এবাৰহে হয় যায়। কাকো একো বিৰুদ্ধিতা নবনাব। আপোনাক যাৰ সন্মূখীন হব লাগে তেওঁ একেই শত্ৰু, চয়তান হয়। আপোনাৰ যুদ্ধ কেৱল তেওঁৰ সৈতে হব দিয়ক।\nমন কৰিবলগীয়া:” যেতিয়া কোনো লোকৰ আচৰণে যিহোৱাক সন্তুষ্ট কৰে, তেতিয়া তেওঁ সেই জনৰ শত্রুসকলকো তেওঁৰ লগত শান্তিত থাকিব দিয়ে।”( হিতোপদেশ ১৬:৭)।


আই (বন্দিতা গগৈ বৰা) - সাহিত্য ডট অৰ্গ\n– “আইতা, আজি বেলেগ এটা সাধু কবা দেই, সদায় বাঘ, শিয়াল আদিৰ সাধু ভাল নালাগে৷’’\n– “কি সাধু শুনিবি অ’ মোৰ জীউটো?’’-\nআইতাকে মৰমেৰে নাতিনীয়েকৰ চুলিত হাত বুলাই কৈ উঠিল৷\n– “আইতা তেজীমলাৰ সাধুটো জানানে?’’ – আইতাক নিমাতে থকা দেখি, থুতৰিত হাতেৰে জোকাৰি আকৌ কৈ উঠিল,\n– “সেই যে, মাহীমাকে কিহবাৰে ছোৱালীজনীক খুন্দিছিল, সেই সাধুটো ক’বানে?’’\nআইতাকৰ নাকেৰে এটি গধুৰ হুমুনিয়াহ বাগৰি কোঠাটোৰ বায়ুত মিহলি হৈ গ’ল৷ “তেজীমলাৰ সাধু’’, তেওঁৰ বাবে এটি বৰ দুখলগা সাধু৷ এই সাধুটোৱে সমগ্ৰ পৃথিৱীৰ মাহীমাকবোৰক প্ৰতিনিধিত্ব কৰে নে নাই তেওঁ নাজানে, কিন্তু তেওঁৰ বাবে এই সাধুটো কবলৈ যেন বৰ কষ্ট হয়৷কোঠালৈ সোমাই অহা সৰু পুতেকক কৈ উঠিল,\n– “জীউক লৈ যাচোন সৰুপোনা, মোৰ টোপনি ধৰিছে!’’\n– “কি হ’ল মা আজি অসময়ত শুব খুজিছা? ভাত খালা জানো, গা বেয়া নেকি? ৰ’বা নুশুবা, ভাত খাইহে শুবা৷’’\n-“ভাত খায়ে শুম দে, তই এইক লৈ যাচোন, অলপ কাতি হওঁ, চিন্তা কৰিব নালাগে যা৷’’ – আচলতে সৰুপোণাই নাজানে মাকে তেজীমলাৰ সাধুটোৰ পৰা পলাব খুজিছে৷ জীউক ফুচুলাই দেউতাকে লৈ গ’ল৷\nপ্ৰস্তাৱটো যেতিয়া আহিছিল, মাককে ধৰি ঘৰৰ আটাইখিনি মানুহ জিকাৰ খাই উঠিছিল৷ তাইক বাদ দি আলেঙে আলেঙে সকলোৱে কথাটো আলোচনা কৰিছিল৷ তাইৰ কাণতো দুই এষাৰ কথা সোমোৱা নাছিল এনে নহয়৷ গাঁৱৰ তাইৰ লগৰ সকলো ছোৱালী বিয়া হৈ শেষ হ’লগৈ৷ দুই এজনীৰ জীয়েকহঁতৰ তোলনী বিয়াই খাব পৰা হ’লগৈ৷\n– “আমি মাক বাপেক দুটা জীয়াই আছোঁ মানে খুৱাম, পিছত তাইক ককায়েক বৌৱেকহঁতে খুৱাবনে?’’\n– “ছোৱালী জনীক এঘৰলৈ উলিয়াই থৈ নগ’লে মৰিলেও শান্তি নেপাম ৷’’\nমাক দেউতাক খুৰাকহঁতৰ কথাবোৰ চেগা -চোৰোকাকৈ তাইৰ কাণত পৰিছিল৷ তাইৰ বিয়াৰ বিষয়ে যে কিবা আলোচনা এটা হৈছে তাই বুজিছিল, কিন্তু এইবোৰ লুকাই চুৰকৈ কিয় হৈছে তাই বুজিবলৈ অসুবিধা পাইছে৷ আগে পিছে বহুবাৰ তাইক চাবলৈ ল’ৰা আহিছে বা প্ৰস্তাৱ আহিছে। তেতিয়াচোন কথাবোৰ তাই জনাকৈ খোলা-খুলিকৈ আলোচনা হৈছে৷ আনকি তাইক চাই গৈ প্ৰতিবাৰেই অপচন্দ হোৱাৰ খবৰোবোৰো তাইৰ কাণত লগে লগেই পৰিছে৷ তেন্তে এইবাৰ ইমান গোপনীয়তা কিয়?\nশেষত খুৰাকৰ ল’ৰা যদু দাৰ বৌৰ পৰা ৰেৱতীয়ে আটাইখিনি কথা শুনিলে৷ তাইলৈ এইবাৰ বিয়াৰ প্ৰস্তাৱ অহা মানুহজনৰ আগৰফালৰ দুটা এমা-ডিমা ল’ৰা আছে৷ আগৰজনী মানুহ সৰু কেচুৱাটোৱে পিয়াহ নেৰোতেই ঢুকাল৷ এতিয়া বেমাৰী মাক আৰু ল’ৰা দুটি গাঁৱৰ ঘৰত থৈ বেলেগ এখন চহৰত থাকি চাকৰি কৰা মানুহজনৰ বৰ আহুকাল হৈছে বাবে বিয়া পাতিব৷ ৰেৱতীয়ে প্ৰথমবাৰলৈ কথাখিনি শুনি এবাৰৰ বাবে হ’লেও চেঁচা পৰি গৈছিল৷ ভৰিৰ তলৰ মাটিখিনি যেন কৰবাত খহি পৰিছে৷ বিয়াৰ খবৰ আহিলে মনলৈ অহা ৰঙীন সপোনটোৰ ঠাইত যেন কিবা ধুৱলি-কুৱঁলী এসোপাহে তাইৰ মন মগজুত ঠাই লৈছিল৷ তাতে যদু দাৰ বৌৰ গা বেজ বেজাই যোৱা কথাষাৰে তাইৰ গাভৰু মনটোক বৰ বেয়াকৈ বিন্ধিছিল,\n– “হ’ল বুলিনো ঘৰৰ ছোৱালীজনীক সতিনীৰ পুতেকহঁতৰ মাহীমাক হৈ আলপৈচান ধৰিবলৈ দিব পাৰিনে! তাতকৈ তই ঘৰ-বুঢ়ী হৈয়ে থাক অ’ আই!’’ –’মাহীমাক’, ‘ঘৰবুঢ়ী’, শব্দ দুটি ৰেৱতীৰ কাণত থলৰ থলৰ কৈ বাজি থাকিল ৷ পানী আনিবলৈ যোৱাৰ চলেৰে পুখুৰী পাৰলৈ লৰালৰিকৈ গৈ তাই চকুপানী টুকিলেগৈ৷ তাই পুখুৰীৰ পাৰতে কলহটো লৈ বহুপৰ বহি থাকিল৷ থৰ হৈ থকা পানীত তাইৰ প্ৰতিবিম্বটো ফুটো নুফোটোকৈ ভাঁহি থাকিল৷ তাইনো ইমান কুৎসিত নে? আজিলৈকে ইমানবোৰ ল’ৰাই চাই গৈ এটায়ো পচন্দ নকৰিলে৷ যদু দাৰ বৌৱে কোৱামতে এইবাৰৰটোৱে ঘৰৰ মানুহে হা কলেই পিচদিনাই বিয়া পাতি নিবহি, অৱস্থা পাতিও ভাল, ঘৰে দুৱাৰে নদন বদন৷ চৰকাৰী চাকৰিও কৰে৷ সোনকালে খবৰ নিদিলে বেলেগত ছোৱালী বিচাৰিব হেনো, ৰবলৈ সময় নাই, ল’ৰা দুটা চাবলৈ ঘৰত মানুহৰ অভাৱ৷ মাকো বেমাৰী৷ ইত্যাদি৷\nযদু দাৰ বৌৰ মতে সকলো ভালেই খালি এই যে তাই ‘মাহীমাক’ হ’বগৈ লাগিব, এই কথাটোতে ঘৰৰ মানুহবোৰে হেহো নেহো কৰিছে৷ বৌৱেকৰ কথাবোৰকে পাগুলি বহি আছে পুখুৰীৰ পানীবোৰলৈ চাই, জপংকৈ ভেকুলী এটা জঁপিয়াই স্থিৰ হৈ থকা পানীখিনিত পৰি সৰু সৰু ঢৌ তুলিলে, ৰেৱতীৰ প্ৰতিবিম্বটোও হেৰাই গ’ল৷\nৰাতি তাইৰ বহু দেৰিলৈ টোপনি নাহিল, বিছনাখনতে ইকাটি সিকাটি কৰি ৰ’ল৷ কাষৰ বিছনাখনত মাকৰো যে টোপনি নাই তাই বুজিব পাৰিছে৷ ককায়েক দুটাৰ মুখদুখন বাৰে বাৰে অহা যোৱা কৰিছে৷ কাণসমনীয়া খুৰাকৰ পুতেকে বিয়া পাতিলে৷ সিহঁতৰো জানো মন নাযায় বিয়া পাতিবলৈ৷ ইফালে দেউতাকে কৈ থৈছে তাইৰ বিয়া নোহোৱালৈকে এটাইও যাতে বিয়াৰ চিন্তা মনলৈ নানে৷ দেউতাক-মাকৰ বয়স হৈ আহিছে, কিন্তু দুয়োকে তাইৰ বিয়াৰ চিন্তাইহে যেন বেছি বুঢ়া কৰিছে ৷ মাকেতো গাঁৱৰ বিয়া বাৰু বোৰলৈ যাবলৈ ঠেৰো-গেৰোৱেই কৰে, সকলোৰে একেটাই প্ৰশ্ন “প্ৰস্তাৱ আহিছেনে, কিবা ঠিক হৈছেগৈনে?” ভাবিবলৈ গ’লে মানুহবোৰৰনো তাইৰ বিয়াখন নোহোৱাত ইমান চিন্তা কিহৰ? কিন্তু মাক দেউতাকৰ মুখদুখন পোহৰাবলৈ, ককায়েক দুটাক সুখী কৰিবলৈ তাইৰোতো কিবা এটা কৰা উচিত৷ তাই বিছনাত উঠি বহিল,\n– “বৌটি, শুলি নেকি?’’\n– “হো ৷ নাই শোৱা, বাহিৰলৈ যাবি নেকি?’’\n– “বাহিৰলৈ নাযাওঁ, তোক কথা এটা কম বুলি ভাবিছো৷’’\n– “এই ৰাতিখন কি কথা কবলৈ আছে?’’ – ৰেৱতী লাহেকৈ বিছনাৰ পৰা নামি মাকৰ বিছনাৰ কাষলৈ গ’ল৷\nদুদিনমান ৰেৱতীহঁতৰ ঘৰখনত এটা থমথমীয়া পৰিৱেশ দেখা গ’ল৷ তাৰপাছত কিবাকিবি জা-যোগাৰ কৰিবলৈ আটাইবোৰ মানুহ ব্যস্ত হ’ল, অৱশ্যে তাই এইবোৰৰ পৰা বাদ পৰি গ’ল৷ তাইৰ একো বিশেষ কাম নাছিল, মাকৰ গধুৰ মনটোক মাজে মাজে সকাহ দিবলৈকে তাই এনেই ইটো সিটো কৰি দেখুৱালে৷ তাই নিজকে নিজে প্ৰস্তুত কৰি লৈছে৷ দৰাৰ ইচ্ছামতেই বিয়াখনো অনুষ্টুপীয়াকৈ আয়োজন কৰা হৈছে৷ মাকে সমাজে দেখাকৈ সঁচাকৈয়ে কান্দিছিল, দেউতাকেও নিৰলে চকুপানী টুকিছিল৷ তায়ো ঘৰখন, মাক দেউতাকহঁতক এৰি থৈ যোৱাৰ দুখত কান্দিছিল৷ কিন্তু বিয়া হম বুলি সিদ্ধান্ত তাই নিজেই লৈছিল, কোনেও জোৰ কৰা নাছিল, এইবাবেই হয়তো মাক-দেউতাক, ককায়েকহঁতৰ মনত কোনোবাখিনিত দোষী দোষী ভাবটো নাছিল৷\nবিয়া হৈ আহি তাই ভবাৰ দৰেই সকলো পাইছিল, সেই সন্দেহৰ চাৱনি, ফুচফুচনিও পাইছিল ৷ মানুহজনো বিয়া কৰাই আনিয়েই ছুটী শেষ হোৱাৰ অজুহাতত চহৰলৈ যাবলৈ যো-জা চলাইছিল৷ থকা দিনকেইটাত তাইৰ পৰা এটা দূৰত্ব বচাই চলিছিল, ৰাতি শাহুৱেকৰ ৰুমত পুতেকহঁতৰ লগত শুইছিল৷ তাই উজাগৰী নিশাবোৰ পাৰ কৰিছিল, কান্দিবলৈ একো নাছিল, তাইতো নিজেই নিজৰ ভাগ্যখন বাছি লৈছিল৷ কেতিয়াবা মনটো বেছি বেয়া লাগিলে বা চকুপানী টুকিবলৈ মন গলে ঘৰত থকাৰ দৰেই এইখন ঘৰতো পুখুৰীৰ পাৰ এটা আছিল৷\nমানুহজন চহৰলৈ গ’লগৈ৷ ঘৰখনত সৰু ল’ৰা দুটা আৰু বেমাৰী শাহুৱেকক লৈ তাই অকলে৷ মানুহজনে যাবৰ সময়ত ল’ৰা দুটা আৰু মাকৰ যত্ন লবলৈ দঢ়াই দঢ়াই কৈ গৈছিল৷ তাইৰ প্ৰতি যেন কোনো ভ্ৰূক্ষেপ নাছিল৷ তাই এখন ভৰা ঘৰৰ পৰা অহা ছোৱালী, কোন সময়ত মুখ খুলিব লাগে আৰু কোন সময়ত জপাই থব লাগে জানিছিল৷ ওচৰ পাজৰৰ মানুহজনৰ পৰিয়ালৰ মানুহ আৰু গাঁৱৰ মানুহবোৰে যেন তাই ল’ৰা দুটাক কেনে ধৰণে আকোঁৱালি ল’ব তাকেই আলেঙে আলেঙে চাই ৰৈছিল৷ কাৰণ তাই মাহীমাকহে, মাক নাছিল৷ সকলো দুখ অৱজ্ঞা পিছলৈ ঠেলি ৰেৱতী ব্ৰতী হ’ল অন্তৰ জিকা সাধনাত৷ যৌথ পৰিয়ালৰ অভিজ্ঞতাই তাইক বুজন কৰিয়েই ডাঙৰ কৰিছিল৷ প্ৰথমে তাই শাহুৱেকৰ মন জয় কৰাত উঠি পৰি লাগিল৷ মানুহজন চহৰলৈ যোৱাৰ পাছত অকলে শুবলৈ ভাল নলগাৰ অজুহাত দেখুৱাই সৰু ল’ৰাটোক তাই বুকুৰ মাজত লৈ শুবলৈ অভ্যাস কৰিলে৷ লাহে লাহে ল’ৰা দুটা তাইৰ আপোন হৈ পৰিল৷ সিহঁতৰ হাঁহি কান্দোন তাইৰ জীৱনৰ অংগ হৈ পৰিল৷\nপ্ৰথম অৱস্থাত মাহেকত এবাৰকৈ ঘৰলৈ অহা মানুহজন সপ্তাহত অহা হ’ল৷ তাই আৰু সন্তান দুটিৰ মাজৰ স্নেহ দেখি অভিভূত হ’ল, মাকৰ মুখতো তাইৰ ভূয়সী প্ৰশংসা শুনিলে তেওঁ৷ ৰেৱতী আৰু তাইৰ গিৰিহঁত দুয়ো তেজ মঙহৰে মানুহ৷ লাহে লাহে তাইৰ পৰা দূৰে দূৰে থকা মানুহজন ৰেৱতীৰ সৈতে সুখৰ দুখৰ কথা পাতিবলৈ লোৱা হ’ল৷ ধৈৰ্য্যৰ ফল মিঠা হয় বুলি এষাৰ কথা আছে, ঠিক সেইদৰেই তায়ো কোনো জেদ নধৰাকৈ সকলোৰে মৰম আয়ত্ত কৰিবলৈ সক্ষম হ’ল৷ তায়ো মানুহজনৰ মৰম, ভৰসা লাভ কৰিলে, এজনী ধুনীয়া ছোৱালীৰ মাকো হ’ল৷\nসৰুপোনা, বৰপোনাৰ বাবে মাক মানে তায়ে হৈ পৰিল, তাইক সিহঁতেতো জন্মদাত্ৰী মাকৰ স্থানতেই ৰাখিছে এতিয়াও৷ তেজীমলাৰ সাধুৰ মাহীমাক জনীৰ ছবিখন গাঁৱৰ মানুহৰ মনতো ধূসৰ হৈছিল, তাইৰ আৰু ল’ৰা দুটাৰ স্নেহ দেখি৷ সেয়ে কোনোবাখিনিত তেজীমলাৰ সাধুটো কবলৈ শুনিবলৈ তাইৰ এটা অভিমান জাগে৷ কেনেকৈনো মাক এজনীয়ে জীয়েক এজনীক ঢেঁকীৰে খুন্দি থেতেলিয়াই পেলাব পাৰিছিল, আস্, সতিনীৰ জীয়েক হ’ল বুলিয়েই ইমান নিষ্ঠুৰনো কেনেকৈ হৈছিল মাকজনী? ৰেৱতীয়ে সেইবোৰ কথা ভাবিলেই শিয়ঁৰি উঠে ৷\n“মা, উঠক ভাত খাই লওক৷’’ –\nসৰুপোনাৰ ঘৈণীয়েক মানে সৰুবোৱাৰীৰ মাতত, ৰেৱতী বুঢ়ী খকমককৈ সাৰ পাই উঠিল৷ সন্মুখত বোৱাৰীয়েকে ভাতৰ কাঁহী লৈ থিয় হৈ আছে৷ পাছফালে পানীৰ গিলাচ আৰু হাত ধুবলৈ যতন এটি লৈ সৰুপোনা৷\n– “তহঁতি ভাত খালি নেকি?’’\n– “নাই খোৱা মা৷’’\n– “ব’ল পাকঘৰতে খাওগৈ৷’’ – কথাষাৰ কৈয়ে ৰেৱতীয়ে উঠিলে৷\n– “সৰুপোনা, ই বৰপোনা ঘৰ পালেগৈনে? ফোন কৰিছিল নেকি?’’\n– “অ মা, তুমি শুই আছিলা বাবে নজগালো। দাদা ঘৰ পালেগৈ৷’’\nআজি বৰপোনা-সৰুপোনাৰ দেউতাকৰ বছেৰেকীয়া শ্ৰাদ্ধ আছিল, অফিচৰ কামৰ হেঁচাৰ বাবে ডাঙৰ পোনা নাম শেষ হোৱাৰ পাছতেই চহৰলৈ উভতিল৷ ৰেৱতী এতিয়া এই ঘৰখনৰ মুখিয়াল, শাহুৱেক কেতিয়াবাই ঢুকাল, বৰপোনাই চহৰতে থাকি চাকৰি কৰে৷ সৰুপোনা আৰু বোৱাৰী গাঁৱত তাইৰ লগতে থাকে, দুয়ো গাঁৱৰ স্কুলতে চাকৰি কৰে, ৰেৱতীৰ ছোৱালী জেউতিৰো ওচৰতে বিয়া হৈ গৈছে৷ ৰেৱতীৰ বৰ্তমান এক জটিলতাবিহীন জীৱন৷ স্বামীৰ মৃত্যুৰ পাছত তায়েই এই ঘৰখনৰ প্ৰাণকেন্দ্ৰ স্বৰূপ৷ তেজীমলাৰ মাহীমাকৰ দৰে নহৈ তাই সৰুপোনা-বৰপোনাৰ মাক হৈ ঠিয় দিলে বাবেই আজি লাভ কৰিলে এটি জটিলতাবিহীন সুন্দৰ জীৱন৷ বৰপোনা-সৰুপোনাৰ দৰে দুটি বাধ্য সন্তান, জীউৰ দৰে নাতিনী লাভ কৰিলে৷ এতিয়া পুখুৰীৰ পাৰত বহি নিৰৱে প্ৰতিবিম্ব চাই দুখবোৰ পাহৰিবলৈ নালাগে, এতিয়া তাই নিজেই ঘৰখনৰ প্ৰতিবিম্ব হৈ পৰিছে, সকলোৰে মৰমৰ ’আই’হৈ৷\n← জখলা (গীতা দত্ত)\nবাঁহগাজেৰে গাহৰি মাংস (ৰূপালী ভৰালী বৰুৱা) →\nজুমনৰ পৃথিৱী (শিশুগল্প) – নিৰূপমা ডেকা\nঅস্তৰাগ (মল্লিকা শৰ্মা বৰদলৈ)


(South Koreaৰ পৰা পুনঃনিৰ্দেশিত)\n- ২০১০ আনুমানিক ৪,৯০,২৪,৭৩৭ (২৫)\nদক্ষিণ কোৰিয়া (ইংৰাজী: South Korea; চৰকাৰী নাম: কোৰিয়া প্ৰজাতন্ত্ৰ) এছিয়া মহাদেশৰ উত্তৰ-পূৱৰ এখন দেশ যাৰ দক্ষিণ অংশটো কোৰিয়া উপদ্বীপৰে গঠিত। কোৰীয়া ভাষাত ইয়াৰ নাম 대한민국 দেহান মিন্গুক শুনক; হানগুল লিপিত লিখা হয়: 대한민국 আৰু হাঞ্জা লিপিত লিখা হয় 大韓民國। দক্ষিণ কোৰিয়াৰ উত্তৰে উত্তৰ কোৰিয়া, পূবে জাপান সাগৰ, দক্ষিণে তথা দক্ষিণ-পূবে কোৰিয়া প্ৰণালী আৰু পশ্চিমে চীন। ছিউল হৈছে দক্ষিণ কোৰিয়াৰ বৃহত্তম চহৰ তথা ইয়াৰ ৰাজধানী।\nদ্বিতীয় বিশ্বযুদ্ধ শেষত কোৰিয়া উপদ্বীপেৰ উত্তৰ অংশটো ছ'ভিয়েট সংঘৰ সেনা আৰু দক্ষিণ অংশটো আমেৰিকা যুক্তৰাষ্ট্ৰৰ সেনাই দখল কৰি ৰাখিছিল। ইয়াৰপৰাই ১৯৪৮ চনত উত্তৰ কোৰিয়া আৰু দক্ষিণ কোৰিয়া ৰাষ্ট্ৰদ্বয়ৰ আবিৰ্ভাৱ হয়। ১৯৫০-১৯৫৩ চনত হোৱা কোৰিয়া যুদ্ধৰ পাছৰ ধ্বংসপ্ৰায় দক্ষিণ কোৰিয়া ১৯৯০ চনত এক বিশ্বৰ সবাটোকৈ ডাঙৰ অৰ্থনীতিসমূহৰ মাজৰ একোটাত পৰিণত হয় আৰু এছিয়ান চাৰি ড্ৰাগনত পৰিণত হয়।\nঅবিভক্ত কোৰিয়া মূলত জাপানীসকলে দখল কৰি ৰাখিছিল। ১৯৪৫ চনত দ্বিতীয় বিশ্বযুদ্ধৰ হাৰিবৰ সময়ত জাপান দেশে ছ'ভিয়েট সংঘৰ ওচৰত আত্মসমৰ্পণ কৰে। তাৰ ফলত অবিভক্ত কোৰিয়া ২টা ভাগত বিভক্ত হয়। এফালে উত্তৰ কোৰিয়া ১৯৫০ চনত সমাজতান্ত্ৰিক দেশ ছ'ভিয়েট সংঘৰ মতে সমাজতান্ত্ৰিক ব্লকত অংশ লয়, অন্যহাতে দক্ষিণ কোৰিয়া পুঁজিবাদি আমেৰিকাৰ মতে ই পুঁজিবাদি ব্লকত যোগ দান কৰে। তেতিয়াৰ পৰাই কোৰিয়াই ২টা ভিন্ন নাম: উত্তৰ কোৰিয়া আৰু দক্ষিণ কোৰিয়া তথা ২টা ভিন্ন অথনৈতিক ব্যৱস্থাত চলিবলৈ আৰম্ভ কৰে। দক্ষিণ কোৰিয়াত আমেৰিকাৰ পুঁজিবাদ আৰু উত্তৰ কোৰিয়াত ছ'ভিয়েট সংঘৰ মতে সমাজতন্ত্ৰবাদ আৰম্ভ হয়। ইয়েই ১৯৪৮ চনত অবিভক্ত কোৰিয়াক বিভক্তিকৰণৰ পথ দেখুৱায়। উত্তৰ কোৰিয়াৰ চৰকাৰী নাম ৰখা হয় গণতান্ত্ৰিক কোৰিয়া গণপ্ৰজাতন্ত্ৰ আৰু দক্ষিণ কোৰিয়াৰ চৰকাৰী নাম ৰখা হয় কোৰিয়া প্ৰজাতন্ত্ৰ। উত্তৰ কোৰিয়াৰ ৰাজধানীৰ নাম পিয়ং ইয়াং আৰু দক্ষিণ কোৰিয়াৰ ৰাজধানীৰ নাম ছিউল।\nদক্ষিণ কোৰিয়াৰ মুখ্য শাসন ব্যৱস্থা সমূহ হৈছে: ৰাজ্য(Province), মেট্ৰ'পলিটান মহানগৰ(Metropolitan city) (যি সমূহ স্বয়ং-শাসিত মহানগৰ কোনো ৰাজ্যৰ অংশ নহয়), এখন বিশেষ মহানগৰ আৰু এখন বিশেষ শায়ত্ব শাসিত মহানগৰ (জুলাই, ২০১২ মতে)।\nডানো দিৱসৰ(Dano day) এক দৃশ্য\nউত্তৰ আৰু দক্ষিণ কোৰিয়াৰ বৰ্তমান ৰাজনৈতিক বিভক্তিকৰণে আধুনিক কোৰিয়াৰ সংস্কৃতিক অপসাৰণ কৰিছে। তথাপি দুয়ো দেশৰ পাঁচ সহস্ৰাধিক বছৰৰৰ ইতিহাস আৰু বিশ্বৰ প্ৰাচীন ইতিহাসৰো অন্যতম। ১৯৪৮ চনত কোৰিয়া বিভক্ত হোৱাৰ ফলত উত্তৰ কোৰিয়া আৰু দক্ষিণ কোৰিয়াৰ সংস্কৃতিৰ তাৰতম্য দেখা দিছে। প্ৰাচীন কালৰ পৰাই দক্ষিণ কোৰিয়াৰ সংস্কৃতি ইয়াৰ প্ৰতিৱেশী চীনৰদ্বাৰা প্ৰভাৱিত। বৰ্তমানে দক্ষিণ কোৰিয়াৰ সংস্কৃতি হৈছে অত্যাধুনিক। অৰ্থনৈতিক ও সামাজিক উন্নয়নৰ কাৰণে পোচাক-পৰিচ্ছদ, ৰন্ধন, বাসস্থান ইত্যাদিতে জীবনযাত্ৰাৰ মানৰ পৰিৱৰ্তন হৈছে, আৰু ইয়াৰপৰাই সৃষ্টি হৈছে দক্ষিণ কোৰিয়াৰ আধুনিক সংস্কৃতি।\nদক্ষিণ কোৰিয়াই কোৰিয়ান উপদ্বীপ দখল কৰি আছে আৰু ই এছিয়াৰ মূল ভূ-খণ্ডৰ পৰা ১,১০০ কিঃ মিঃ(৬৮০ মাইল) দূৰত্বলৈকে বিস্তাৰিত হৈ আছে। from এই উপদ্বীপটোৰ পশ্চিমে Yellow সাগৰ আৰু পূবে Sea of Japan। ইয়াৰ দক্ষিণ অংশ কোৰিয়া প্ৰণালি আৰু পূব চীন সাগৰ।\nপশ্চিম আৰু দক্ষিণ উপকূল অঞ্চলত প্ৰায় ৩০০০টা দ্বীপ আছে। এইবিলাক তেনেই সৰু আৰু তাত কোনো বসতি নাই। জেজু(Jeju) দক্ষিণ উপকূল অঞ্চলৰ পৰা প্ৰায় ১০০কিঃমিঃ(৬০ মাইল) দূৰত অৱস্থিত। ই দেশখনৰ আটাইতকৈ ডাঙৰ দ্বীপ। ইয়াৰ মুঠ মাটিকালি হৈছে: ১৮৪৫ বৰ্গ কিঃমিঃ(৭১২ বৰ্গ মাইল)।\nদক্ষিণ কোৰিয়াৰ সৰ্ব্বোচ্চ স্থান হালাচন(Hallasan), সমুদ্ৰপৃষ্ঠৰ পৰা ১৯৫০ মিঃ(৬,৩৯৮ ফুট) উচ্চতাৰ এটা মৃত আগ্নেয়গিৰি এই জেজু দ্বীপতেই অৱস্থিত। . উলেঙদো(Ulleungdo) and ড'ক্ড'(Dokdo), ইয়াৰ উত্তৰ দিশৰ মুখ্য দ্বীপ আৰু মাৰাড'(Marado) আৰু চক'ত্ৰা ৰ'ক(Socotra Rock) হৈছে দক্ষিণ দিশত থকা দ্বীপ।\nইয়াত ২০খন ৰাষ্ট্ৰীয় উদ্যান আৰু জনপ্ৰিয় প্ৰাকৃতিক ঠাই যেনে ব'ছয়ঙ চাহ বাগিচা(Boseong Tea Fields), Suncheon Ecological Park|Suncheon Bay Ecological Park]], আৰু প্ৰথম ৰাষ্ট্ৰীয় উদ্যান জিৰিছান(Jirisan). ইয়াতেই অৱস্থিত।\nদক্ষিণ কোৰিয়াৰ জলবায়ু আৰ্দ্ৰ মহাদেশীয় আৰু আৰ্দ্ৰ মধ্য-বিষুৱীয়। ইয়াৰ জলবায়ু পূব এছীয় মৌচুমী জলবায়ুৰ দ্বাৰা প্ৰভাৱিত। জুন মাহৰ শেষভাগৰ পৰা জুলাই মাহৰ শেষভাগলৈকে ইয়াত বাৰিষা কালত ঘন বৃষ্টিপাত হোৱা দেখা যায় আৰু ইয়াক যাংমা(Jangma) বোলা হয়। শীতকালত ইয়াত বহু বেছি ঠাণ্ডা হয় আৰু সৰ্বনিম্ন উষ্ণতা -২০ ডিগ্ৰী চেলচিয়াছ লৈকে হোৱা দেখা যায়। ছিউলত, জানুৱাৰীত গড় উষ্ণতা -৭ ৰপৰা ১ডিগ্ৰী চেলচিয়াছ (১৯ৰপৰা ৩৩ ডিগ্ৰী ফাৰেনহাইট লৈকে)লৈকে হয়। আনহাতে, আগষ্টত ২২ৰপৰা ৩০ডিগ্ৰী চেলচিয়াছ(৭১ ৰপৰা ৮৬ ডিগ্ৰী ফাৰেনহাইট লৈকে) লৈকে হোৱা দেখা যায়। দক্ষিণ উপকূলত শীতৰ প্ৰকোপ ভিতৰৰ পৰ্বতময় এলেকাতকৈ বেছি। জহকাল কেতিয়াবা অস্বাচ্ছন্দ্যপূৰ্ণ ভাৱে গৰম আৰু আৰ্দ্ৰ হ'ব পাৰে। দেশ্খনৰ বহুতো ঠাইত উষ্ণতা ৩০ ডিগ্ৰী চেলচিয়াছৰো অধিক হোৱা দেখা যায়। দক্ষিণ কোৰিয়াৰ চাৰিটা ঋতু হৈছে: বসন্ত, জহ, শাৰদীয় আৰু শীতকাল। বসন্ত ঋতু মাৰ্চ মাহৰ শেষভাগৰপৰা মে'ৰ প্ৰথম ভাগলৈকে, জহ কাল মে'ৰ মধ্য ভাগৰ পৰা ছেপ্তেম্বৰৰ প্ৰথম ভাগলৈকে, শাৰদীয় কাল ছেপ্তেম্বৰৰ মধ্যভাগৰপৰা নৱেম্বৰৰ প্ৰথম ভাগলৈকে আৰু শীতকাল নৱেম্বৰৰ মধ্য ভাগৰপৰা মাৰ্চ মাহৰ মধ্য ভাগলৈকে। জুন মাহৰ পৰা ছেপ্তেম্বৰলৈ ধাৰাসাৰ বৰষুণ হয়। দক্ষিণ উপকূলত দেৰিকৈ অহা জহকালিৰ টাইফুনৰ ফলত প্ৰবল বতাহ আৰু বৃষ্টিপাত হয়। ছিউলৰ বাৰ্ষিক গড় বৃষ্টিপাত হৈছে ১,৩৭০মিঃমিঃ(৫৪ ইঞ্চি) আৰু বুছানৰ ১,৪৭০মিঃমিঃ(৫৮ ইঞ্চি)। সাময়িক টাইফুন(Typhoon)ৰ ফলত হোৱা প্ৰবল বতাহ আৰু বানপানী হয়।\n"https://as.wikipedia.org/w/index.php?title=দক্ষিণ_কোৰিয়া&oldid=235782"ৰ পৰা সংকলিত


দ্ব্যৰ্থক (মনোৰঞ্জন মজুমদাৰ) - সাহিত্য ডট অৰ্গ\nগল্পকাৰৰ চকুত তেতিয়া অপাৰ বিস্ময়৷ ট ট কৈ মোৰ মুখৰ পিনে চাই আছে৷ হয়তো, শুনিব খুজিছে এষাৰ মাত্ৰ মাত… ‘বঢ়িয়া, আপোনাৰ গল্পটো এইবাৰ মোৰ আলোচনীত প্ৰকাশ পাব৷’ কিন্তু, তেনেকুৱা একোৱেই নহ’ল৷ মোৰ মুখৰ ভাবান্তৰ নেদেখি গল্পকাৰ হয়তো হতাশ হৈছে৷ চৰম অৱজ্ঞাৰে তেওঁলৈ গল্পৰ কাগজখিনি দলিয়াই দি ক’লো, ‘এইবোৰ কি আজে-বাজে লিখি মোৰ তালৈ আহিছে? আপুনি জানেনে, মোৰ আলোচনীখন এখন প্ৰতিষ্ঠিত আলোচনী৷ এইবোৰ প্ৰকাশ কৰি কি মই মোৰ সন্মান নষ্ট কৰিম ? আপুনি যাব পাৰে৷’ গল্পকাৰে কাগজখিনি তেওঁৰ বেগত ভৰাই লাহে লাহে চকীখনৰ পৰা উঠিল৷ তলমুৰকৈ ওলাই যোৱা গল্পকাৰক মই পিছফালৰ পৰা মাত দিলোঁ, ‘শুনক, আপোনাৰ ভৱিষ্যৎ আছে৷ লিখি থাকিব, কিন্তু গল্পত এটা ডেপ্থ থাকিব লাগিব৷’ তেওঁ একো নকৈ মোৰ ৰূমৰ পৰা ওলাই গ’ল৷ বহুদেৰিলৈ মই গল্পটোৰ কথাই ভাবি থাকিলোঁ৷ গল্পটোৰ চৰিত্ৰকেইটা যদিও সাধাৰণ, তথাপিও কিবা এটা যেন নতুন কথা ক’ব বিচাৰিছে গল্পকাৰে গল্পটোৰ জৰিয়তে৷ মোৰ যৌৱনৰ দিনকেইটালৈ মনত পৰিল৷ সেইসময়তো ময়ো এইদৰে গল্প-কবিতা লৈ সম্পাদকৰ টেবুলে টেবুলে ঘূৰি ফুৰিছিলোঁ৷ বহুতেই নাকচ কৰিছিল মোৰ গল্প-কবিতাবোৰ৷ অপমানিত হৈছিলোঁ মই৷ সেই সময়ত হৃদয় দাদাৰ সঁহাৰি নোপোৱা হ’লে হয়তো মই ভাগি পৰিলোহৈ৷ তেওঁ মোক তেওঁৰ আলোচনীত লিখিবলৈ দি উদ্ধাৰ কৰিলে৷ আজি গল্পকাৰজনক বিমুখ কৰাৰ সময়তো মোৰ মূৰত চলি আছিল এক ৰসায়ন৷ ঠিক একেটা ঘটনাৰ পুনৰাবৃত্তি কৰিব খুজিছিলোঁ মই৷ গল্পকাৰজনৰ মুখত ফুটি উঠা কাৰুণ্য আৰু হতাশাৰ ছাঁয়াখিনি ভালকৈয়ে উপলব্ধি কৰিব পাৰিছিলোঁ মই৷ মোৰ মুখত প্ৰকট হোৱা কুটিলতাই মোক নিজকে মনত পেলাই দিছিল সেই দিনবোৰলৈ৷ উপভোগ কৰিছিলোঁ মই গল্পকাৰজনৰ অসহায়তাখিনি৷ এনেতে ৰূমলৈ সোমাই অহা পিয়নজনৰ উপস্থিতিত মোৰ চিন্তাভংগ হ’ল৷ পুনৰ নিজৰ কামত মন দিলোঁ মই৷\nবহুদিনৰ মূৰত গল্প এটা লিখিলোঁ৷ গল্পটো লিখি বহু পৰিমাণে মানসিক শান্তি পাইছোঁ৷ আজি ক’তদিনৰ পৰাই এই ধৰণৰ প্ল’ট এটাই মূৰত খুন্দিয়াই আছিল মোৰ৷ চিগাৰেট এটা জ্বলাই বাহিৰলৈ ওলাই গ’লো৷ আনন্দত উকিয়াব মন গৈছে মোৰ৷ পম্পীক ফোন কৰি গল্পটোৰ কথা ক’লো৷ সেইসময়ত তাই অফিচত আছিল৷ বিশেষ উৎসুক প্ৰকাশ নকৰি সাধাৰণভাৱেই তাই মোক ‘ভাল হৈছে’ বুলি ক’লে৷ অলপ আহত হ’লো মই৷ উল্লাস ভালেখিনি কমি গ’ল মোৰ৷ বাহিৰৰ পৰা ঘূৰি আহি পুনৰ কোঠালিত সোমালোহি৷ গল্পটোত পুনৰ চকু ফুৰালো৷ মোৰ গল্পটোৰ বিষয়বস্তু হ’ল ফুটপাথৰ কাষৰ ডাষ্টবিনত বস্তু বিচাৰি ফুৰা সেই শিশুসকলৰ জীৱনশৈলী৷ ৰাতিপুৱাই কান্ধত থৈলা এখন লৈ ডাষ্টবিনে ডাষ্টবিনে ঘূৰি ফুৰা সিহঁতৰ সেই স্বাধীনতাখিনি ভালকৈয়ে উপভোগ কৰোঁ মই৷ বাহ্যিক ধামখুমীয়াৰ পৰা বহু আঁতৰত সিহঁতৰ জীৱন৷ কোনোবা অজানা কবিয়ে সিহঁতক লৈ লিখা কবিতা এটা মনত পৰে মোৰ-\nপ্ৰেমিকৰ দৰে দুচকুত নাই সিহঁতৰ কোমলতা …\nহয়তো কোমলতা হয় পৰে সিহঁতৰ বাবে দুৰ্বলতা …\nজীয়াই থকাৰ অদম্য বাসনাত হেৰুৱাই পেলায় সপোনবোৰ\nহাতুৰীৰ শব্দৰ ছন্দত সঙ্গীতবোৰো হৈ পৰে নিৰৰ্থক\nজোতাৰ চিকমিকনি তোলা ভদ্ৰলোকবোৰে কৰে পুতৌ …\nবিপ্লৱীবোৰৰ বাবে সিহঁত মাথো এটা ইছ্যু …\nকবিবোৰৰ বাবে নাম কমোৱাৰ আহিলা …\nআৰু চিত্ৰকৰৰ বাবে ??? -লাখটকীয়া কেইখনমান ছবি …\nনিষিদ্ধ পৃথিৱীত সিহঁতে যদি বিচাৰি পায় জীৱনৰ আনন্দ !\nআপুনি ,মই বাধা দিবলৈ কোন ???\nপাৰিম জানো আমি চিনেমাত দেখুৱাৰ দৰে চিত্ৰপট সলাব ?\nঅলেখ চিন্তাৰ শেষত সকলো শূন্য …\nকাহানিও নোলাব উত্তৰবিহীন প্ৰশ্নৰ উত্তৰ …\nঠিক এনে এটা প্ল’টকেই লৈ গল্পটো লিখিছিলোঁ মই৷ এনেতে ম’বাইলটোত মেছেজ অহাৰ শব্দ এটা হ’ল৷ পম্পীৰ মেছেজ৷ লিখিছে,- ‘বেয়া নাপাবা হা৷ বছৰ লগত মিটিং এখনলৈ যাব লগা হ’ল৷ তুমি গল্পটো কোনোবা এখন মেগাজিনত পঠিয়াই দিয়া৷’ গল্পটো এ ফোৰ ছাইজৰ কাগজত লিখি খামত ভৰালোঁ মই৷ প্ৰতিষ্ঠিত আলোচনী এখনৰ সম্পাদকৰ কোঠালিৰ দুৱাৰমুখত থিয় হৈ দুৱাৰখনত টুকুৰিয়ালো৷ ভিতৰৰ পৰা সোমাই যাবলৈ অনুমতি আহিল৷ ভিতৰ সোমাই দেখিলোঁ সম্পাদকজনৰ সৌম্য চেহেৰা৷\n– কওকচোন, কেনেকৈ সহায় কৰিব পাৰোঁ আপোনাক?\n– ছাৰ গল্প এটা আনিছিলোঁ মই৷ আপোনাৰ আলোচনীখনৰ বাবে৷\n– চাওঁ দিয়কচোন৷\nখামটো কান্ধৰ বেগৰ পৰা উলিয়াই সম্পাদকজনৰ হাতত দিলোঁ মই৷ তেওঁ খামটোৰ পৰা কাগজখিলা উলিয়াই গল্পটো পঢ়ি যাবলৈ ধৰিলে৷ গল্পটো পঢ়ি যাওঁতে সম্পাদকৰ মুখত কোনো ভাবান্তৰ নেদেখিলোঁ মই৷ কিছুসময় পিছত কাগজখিলা ভাঁজ কৰি তেওঁ মোলৈ দলিয়াই দি ক’লে,‘ এইবোৰ কি আজে-বাজে লিখি মোৰ তালৈ আহিছে? আপুনি জানেনে, মোৰ আলোচনীখন এখন প্ৰতিষ্ঠিত আলোচনী৷ এইবোৰ প্ৰকাশ কৰি কি মই মোৰ সন্মান নষ্ট কৰিম? আপুনি যাব পাৰে৷’ মোৰ মূৰটো আচন্দ্ৰাই কৰা যেন লাগিল৷ কোনোমতে চকীখনৰ পৰা উঠি কোঠালিৰ দুৱাৰখন খুলি বাহিৰলৈ ওলাবলৈ লওঁতেই সম্পাদকে পিছৰ পৰা মাত দিলে,‘ শুনক, আপোনাৰ ভৱিষ্যৎ আছে৷ লিখি থাকিব, কিন্তু গল্পত এটা ডেপ্থ থাকিব লাগিব৷’ একো নকৈ তলমূৰকৈ অফিচটোৰ পৰা ওলাই আহি ৰাস্তাত উঠিলোহি৷ পথৰ কাষত সৌটো ডাষ্টবিন৷ এজাক ল’ৰাই এতিয়াও তাতে কিবা খুচৰি আছে৷ বেগৰ পৰা খামটো উলিয়াই ডাষ্টবিনটোলৈ দলিয়াই দিলোঁ৷ ল’ৰা এজনে খামটো খুলি চালে৷\n– অই , কি আছে সেইখনত?\n– একো নাই বে৷ খালী কাগজ৷\n– পেলাই দে৷ মালিকে টুকৰা কাগজ নিব মানা কৰিছে৷\n← বিহপুৰীয়াৰ বিধায়কলৈ এখন মুকলি চিঠি (অপূর্ব জোনাক দত্ত)\nগ্ৰীষ্মকালীন অসমীয়া শীতল পানীয় (মিতালী বৰ্মন) →


শ্লট্ -জীমণি গগৈ – ফটাঢোল\nনতুনকৈ কিনি অনা জিকা ফুল বৰণীয়া স্লিভলেছ কুৰ্টাটো খঙে-শোকে সোঁট-মোচ কৰি বিছনাৰ এচুকলৈ দলি মাৰি দিলে এঞ্জেলজুলীয়ে। ভৰি-চৰি তুলি চোফাখনত এচোফা হৈ বহি পৰিল। এই পৰোঁ, এই পৰোঁকৈ চকুপানী দুটোপ আহি তাইৰ চকুযুৰিত ওলমি ৰ’ল। জুলীৰ সেই অৱস্থাটো দেখি গিৰিয়েক বেচেৰা জয়ন্তই কি কৰোঁ কি নকৰোঁকৈ লাহেকৈ বিছনাৰ চুক এটাতে বহি পৰিল। সি ঠিক কৰিব নোৱাৰিলে এই মুহূৰ্তত জুলিক “হ’ব দিয়া, নেক্সট্ টাইম ট্ৰাই কৰিম” জাতীয় কিবা এষাৰ সান্তনাবাণী শুনাব নে চৰকাৰৰ স্বাস্থ্য বিভাগক গালি পাৰি কিবা এষাৰ ক’ব!\nগৌতমে হোৱাটচ্এপত পঠাইছিল মেছেজটো। কলেজত পঢ়ি থকা দিনত চিধা-চাধা গৌতমক বৰ এটা পাত্তা নিদিছিল জুলীহঁতে। পিচে এদিন ফে’চবুকত আপডেট এটা দেখি জুলীয়ে গম পালে যে গৌতম শিৱসাগৰ জিলাৰ কেইবাটাও চেণ্টাৰৰ ক’ভিডৰ ভেকচিন দিয়াৰ দায়িত্বত আছে। যোৱা প্ৰায় এমাহমান ধৰি শ্লট্ ছাৰ্চ কৰি কৰি এশটামান অ’টিপি গোটোৱা জুলীয়ে গৌতমৰ আপডেটটো দেখি কলীয়া ডাৱৰত অন্ধকাৰাছন্ন আকাশত যেন চিলিককৈ বিজুলীৰ পোহৰ এচাটিহে দেখা পালে। সেইদিনাই তাই মেছেঞ্জাৰত গৌতমক ‘হাই ডিয়েৰ ফ্রেণ্ড’ বুলি মেছেজ এটা পঠালে। পৰম মিত্ৰৰ দৰে গৌতমৰ লগত বাৰে-বিংকৰা কথা-বতৰা পাতিবলৈ আৰম্ভ কৰি শেষত কৌশলেৰে এইবুলি অনুৰোধ জনালে যে কিবাকৈ যেন তাইক ভেকচিন এটা পোৱাৰ ব্যৱস্থা কৰি দিয়ে। সেই মৰ্মেই পৰহি গৌতমে হোৱাটচএপত মেছেজ পঠাইছিল,\n“কাইলৈ আবেলি চাৰি বজাত শ্লট্ বুকিঙৰ বাবে ৱেবচাইটটো খুলি দিব, বুক কৰিবলৈ যেন নাপাহৰা।”\nমেছেজটো পায়েই জুলীয়ে গিৰিয়েক জয়ন্তক একপ্ৰকাৰ চিঞৰি উঠিছিল।\n: শুনা না, গৌতমে মেছেজ দিছে কাইলৈ চাৰিটা বজাত হেনো শ্লট্ বুকিঙৰ কাৰণে ৱেবচাইট খুলি দিব। ৰক্ষা দেই! এইবাৰ যেনেতেনে ভেকচিন এটা পাম।\nকথাষাৰ ভবাৰ লগেলগে জুলীৰ দুচকুৰ আগত ভাঁহি আহিল, তাই সামান্য ভয় খোৱা যেন ভাব এটা মুখমণ্ডলত বিয়পাই অলপ আলসুৱা যেন দেখাকৈ জান-নেজান মিচিকনি এটা চকুৱে-মুখে ফুটাই তুলি টুল বা চকী এখনত যিমান পাৰি স্মাৰ্ট ভংগী এটাত বহিছে। নাৰ্চ এগৰাকীয়ে চিৰিঞ্জটো জুলীৰ কোমল বাহুটোত সুমুৱাই দিবলৈ লওঁতেই গিৰিয়েক জয়ন্তই খিচিক্ খিচিককৈ ফটো দুখনমান তুলিছে।\nসমগ্র দৃশ্যটো কল্পনা কৰাৰ পিছমুহূৰ্ততে জুলীয়ে উচপিচাই উঠিল। পৰহিলৈ ভেকচিন ল’বলৈ যাবলৈ হ’লেচোন কেইবাটাও কাম বাকী আছে তাইৰ! প্ৰথম কথা হ’ল, তাইৰ হেনা কৰিবলৈ আছে। লকডাউন হোৱাৰ পৰা বাহিৰলৈ তেনেকৈ ক’তো যোৱা হোৱা নাই বাবে হেনা বা গাৰ্নিয়াৰ একো কৰা নাই বেছ কিছুদিন। গতিকে প্ৰথমে চুলিখিনিৰ কিবা এটা কৰিব লাগিব। দ্বিতীয় কথা হ’ল, থ্ৰেডিং কৰিবলৈও আছে। মনতে ভাবিলে, পাৰ্লাৰলৈ নাযাওঁ আৰু ঘৰতে প্লাকাৰডাল লৈ চেলাউৰিযোৰৰ শ্বেপ এটা দি ল’ব লাগিব। তেনেতে আচল কথাটো জুলীৰ মনলৈ আহিল, ভেকচিন ল’বলৈ কি ড্ৰেচ পিন্ধি যাব! একেকোবে গৈ তাই ৱাৰ্ড্ৰপটো খুলিলেগৈ। স্লিভলেছ বা সুবিধাজনক ড্ৰেচ কৰি নোযোৱাৰ ফলত ভেকচিন লওঁতে ফটো তুলিব নোৱাৰা অনুতাপৰ গাথা কেইবাগৰাকীও বান্ধৱীৰ আপডেটত পঢ়িছে তাই ইতিমধ্যে। গতিকে সেই ভুল জুলীয়ে কেতিয়াও নকৰে। এফালৰ পৰা গোটেই কুৰ্টি, টি-চাৰ্টবোৰ তল-ওপৰ কৰিলে তাই। সুবিধাজনক যিকেইটা কুৰ্টি পালে গোটেইকেইটা তাই চাইড কৰি থ’লে। পিচে মনত পৰিল সেইকেইটা পিন্ধি ইতিমধ্যে ফে’চবুকত ফটো দিয়া হৈছেই। ছেঃ কি কৰা যায়! কিবা এটা চিন্তা কৰি তাই এইবাৰ টি ভিত ভেকচিনৰ নাটনি বিষয়ক টক্ শ্ব’ এটা চাই বহি থকা জয়ন্তৰ ওচৰ পালেগৈ।\n: হে’ৰা, মোৰচোন ভেকচিন ল’বলৈ যাওঁতে পিন্ধিবলৈ ড্ৰেচেই নাই। এটা কাম কৰোঁ বুইছা, স্লিভলেছ কুৰ্টি এটা কিনিয়ে আনোগৈ ব’লা। জিন্স বাৰু হৈ যাব আগতে লোৱা এটাকে পিন্ধিম।\n: তোমালোকৰো যে কথা আৰু! ভেকচিন ল’বলৈ বুলিও নতুন কাপোৰ…\nগিৰিয়েক জয়ন্তই অসন্তুষ্টিৰে কোৱা কথাষাৰৰ সামৰণি মাৰিবলৈ নৌ পাওঁতেই জুলীয়ে ব্যস্ত হৈ কৈ উঠিল,\n: সেইবোৰ বাদ দিয়া। এঘাৰটাত বজাৰ বন্ধই হ’ব। তুমি জলদি জলদি কাপোৰ পিন্ধা। মোৰ ওলোৱা হয় মানে তুমি গাড়ী উলিওৱা।\nকথাষাৰ কৈ কৈ জুলী সিটো ৰূমলৈ দৌৰি যোৱাৰ দৰে গ’ল। ঘৈণীয়েক যোৱাৰ ফালে কেইটামান মুহূৰ্ত চাই থাকি অসন্তুষ্টিত কোঁচ খাই অহা কপালখনত লাহেকৈ থাপৰ এটা মাৰি গাড়ীখন উলিয়াবলৈ বুলি গেৰেজলৈ খোজ লওঁতেই জয়ন্তৰ মনলৈ আহিল আজি সিহঁতৰ গাড়ী উলিওৱাৰ পাৰ্মিচন নাই। চৰকাৰী নিৰ্দেশনা মতে আজি যৌগিক নম্বৰৰ যান-বাহনৰ দিন পৰিছে। সিহঁতৰ গাড়ীৰ নম্বৰ অযৌগিক। “থেংকচ গড! উপায় এটা পালোঁ” বুলি স্বস্তিৰ নিশ্বাস এটা এৰি কথাটো জয়ন্তই জুলীক যেতিয়া ক’লেগৈ জুলীয়ে- “অহ্! কি হ’ব এতিয়া” বুলি লিপষ্টিক লগাবলৈ লোৱা ওঁঠ দুখন বিকটাই পেলালে। জয়ন্তই কৃত্ৰিম সান্ত্বনাৰ সুৰত-\n: কি কৰিবা আৰু একো উপায় নাই এতিয়া,\nবুলি ক’বলৈ মুখ মেলোঁতেই জুলীয়ে উপায় এটা বিচাৰি উলিয়ালে।\n: এটা কাম কৰোঁ, ভাগৱতীদাহঁতৰ গাড়ীখন বিচাৰি চাওঁ ব’লা। তেওঁলোকৰ গাড়ীৰ নম্বৰ আজি পৰিছে। খুব বেছি ডেৰ-দুঘণ্টামানৰ কাৰণেহে। দিব দিয়া। তুমি ফোন এটা কৰাচোন।\nআপত্তি কৰি একো লাভ নহ’ব বুলি জানি জয়ন্তই চুড়ান্ত অনিচ্ছা স্বত্তেও চুবুৰীয়া অঞ্জন ভাগৱতীলৈ ফোনটো লগালে।\nচাৰিখনমান ষ্ট’ৰত ঘূৰি ঘূৰি অৱশেষত “অপ্সৰা” নামৰ শ্বপিং ম’লটোৰ পৰা দীপ নেকৰ জিকা ফুলৰ ৰঙৰ স্লিভলেছ কুৰ্টিটো কিনি আনিলে জুলীয়ে। ঘৰ পাই কুৰ্টিটো পিন্ধি ভেকচিন লওঁতে ফটোখন তোলাৰ পৰত ওঁঠৰ হাঁহিটো ঠিক কিমানখিনিলৈ ফুটাই তুলিব লাগিব আইনাৰ আগত ৰৈ দুবাৰমান প্ৰেক্টিছো কৰি চালে। তাৰপাছত চুলিত ৰাজস্থানী হেনাৰ লেপ লগালে। হেনাৰ কালাৰ আহিবলৈ কমেও দুঘণ্টা লাগে। সেইখিনি সময়ৰ ভিতৰতে জুলীয়ে চেলাউৰিযোৰত শ্বেপ দিলে। বেচন, কেঁচা হালধীৰ ৰস আৰু নেমু ৰস দুটুপমান মিলাই ঘৰুৱা ফেইচ পেক এটাও তৈয়াৰ কৰি ল’লে।\nকেনেবাকৈ মিছড্ হ’ব পাৰে বুলি জুলীয়ে ঠিক তিনি বাজি পঞ্চাশ মিনিটত মোবাইলত এলাৰ্ম দি থ’লে। যাতে চাৰি বজাত খোলাৰ লগেলগেই শ্লট বুক কৰিব পাৰে। অৱশ্যে এলাৰ্ম বজাৰ আগৰ আধা ঘণ্টামানৰ আগৰে পৰাই এলাৰ্ম কেতিয়া বাজিব বাজিব বুলি তাই মোবাইল চেক কৰি থাকিবলৈও নাপাহৰিলে। অৱশেষত এলাৰ্ম বাজিল। জুলীয়ে উৎফুল্লিত হৈ umang এপটোত গৈ co-win ত ক্লিক কৰিলে। আস! লগইন নহয়হে নহয়! টিকটিককৈ ক্ষণবোৰ যিমানে পাৰ হৈ গৈ থাকিল মোবাইলৰ স্ক্ৰীণত ঘূৰি থকা এপটোলৈ চাই চাই সিমানেই জুলীৰ বুকুৰ ঢপঢপনিও বাঢ়ি গৈ থাকিল। চাৰি বাজি তিনিমিনিট যাওঁতে হঠাৎ ৱেবচাইটটো খোল খালে। নিৰ্দেশণামতে জুলীয়ে পটাপট পিনকোড দি শ্লট ছাৰ্চ কৰিলে। কিন্তু যিমানকেইটা শ্লট দেখুৱাইছে তাৰ এটাটো বুকিং অপচনটো সেউজীয়া হৈ থকা দেখুওৱা নাই। জুলীয়ে ভাবিলে, বুকিং খুলি দিয়াই নাই, দিবহে চাগে অলপ পাছত! এক মুহূৰ্তৰ বাবেও দৃষ্টি আঁতৰ নকৰাকৈ তাই মোবাইলৰ স্ক্ৰীণখনলৈ চাই ৰ’ল। তেনেকৈয়ে দহমিনিটমান পাৰ হ’ল। কি হ’ল কথাটো! আজি বুকিং খুলি নিদিবই নেকি! চিন্তিত হৈ পৰিল জুলী।গৌতমকে ফোন এটা কৰি সুধি চাওঁ এবাৰ বুলি তাই ফোন লগালে,\n: ক’তা, বুকিং খুলি দিয়াই নাইচোন? কেতিয়া খুলি দিবনো?\n: খুলি দিছিলতো। চাৰি বজাতে খুলি দিছিল। দুই মিনিটত বুকিং কমপ্লিট হৈ গ’ল। এতিয়া ক্ল’জ কৰি দিলে। তুমি নকৰিলা নেকি? আকৌ কিমান দিনৰ পাছত চাপ্লাই আহে ঠিক নাই। হেঃ কিবাকৈ বুকিংটো কৰি থ’ব লাগিছিল।\nগৌতমে সিফালৰ পৰা আফচোছ কৰিলে।\nতাৰ পাছৰ দৃশ্যটোৱেই এইটো। দুখে-শোকে এচোফা হৈ বহি ৰোৱা জুলীলৈ চাই গিৰিয়েক জয়ন্তই ঠিক কৰিব পৰা নাই, এই মুহূৰ্তত ঠিক কি জাতীয় কথা এষাৰ ক’লে উৰহৰ খং কোবোৱা ভগা ঢাৰি হোৱাৰ পৰা তেওঁ নিজকে বচাব পাৰিব…!\n« কৌতুক – ৰিণ্টুমনি দত্ত\n‘গৰুপাল’ গ্ৰাম্য সমাজৰ পৰা হেৰাই যোৱা এক সম্প্ৰীতিৰ পৰম্পৰা-ৰঞ্জিত মুক্তিয়াৰ »


ASD 187: 7TH APRIL 2013 - অসমীয়াৰ সুখ-দুখ\nHome Unlabelled ASD 187: 7TH APRIL 2013\nxukhdukh.com April 07, 2013\nপ্ৰথম বছৰঃ ১৮৭তম সংখ্যাঃ ৭ এপ্ৰিল ২০১৩\n১. অৱশেষত সাৰ পালে প্রশাসনেঃ শুৱালকুচিত জব্দ হ’ল ১৫লাখ টকাৰ বেনাৰসী বস্ত্ৰ ৷\n২. ইমান দিনে মাটিৰ বাবে চলি আছিল প্ৰশাসনেৰে অৰিয়াঅৰিঃ অ’এনজিচিয়ে ১০০কোটি টকাৰে শিৱসাগৰত স্থাপন কৰিবলৈ ওলোৱা উন্নত চিকিৎসালয়ৰ বাবে অৱশেষত ৰুদ্ৰ সাগৰৰ ১০ ব্যক্তিয়ে আগবঢ়ালে ৭৬ বিঘা মাটি ৷\n৩. লুটি পুতি খোৱা ৰঙিয়াৰ শিক্ষা বিভাগৰ এজন অৱসৰ-প্ৰাপ্ত কৰ্মচাৰী হাৰেজ আলিক আদালতে পঠালে জেললৈঃ সশ্ৰম কাৰাদণ্ডৰ গতে বিহিলে ৫লাখ টকাৰ জৰিমনা ৷\n৪. ৯৯.৪৫শতাংশ ধনৰ সদ-ব্যৱহাৰ কৰি এনৰেগা ৰূপায়ণৰ শীৰ্ষ স্থান অদিকাৰ কৰিলে নগাঁও জিলাই ৷\n৫. মানস অভয়াৰণ্যত এটি গঁড়ৰ পোৱালিৰ জন্মৰ বতৰাই উচাহ আনিলে বন্যপ্ৰাণী প্ৰেমী তথা সচেতন ৰাইজলৈ ৷\n৬. অহা ১৯মেত অসমলৈ ৰাষ্ট্ৰপতিঃ মৰণোত্তৰ ভাৱে মামণি ৰয়ছম গোস্বামীলৈ অসম ৰত্ন আৰু ২০০৮ চনৰ শংকৰদেৱ বঁটা অভিনেত্ৰী শৰ্মিলা ঠাকুৰক প্ৰদান কৰিব লগা অনুষ্ঠানত লব অংশ ৷লগতে পাণ্ডু মহাবিদ্যালয়ৰ সোণালী জয়ন্তীৰ সামৰণি সমাৰোহতো থাকিব উপস্থিত ৷\n৭. উত্তৰ পূৱৰ হজযাত্ৰীৰ সেৱাৰ বাবে সাজু হৈছে ব্যক্তিগত প্ৰতিস্থান নেচনেল ইনফৰমেশ্যন চেণ্টাৰেঃ ৫০জন হজযাত্ৰীলৈ সেৱা আগবঢ়োৱাৰ বাবে লৈছে সিদ্ধান্ত ৷\n৮. অহা মে মাহত অনুষ্ঠিত হব উত্তৰ কাছাৰ আৰু সোনোৱাল কচাৰী স্বায়ত্ত শাসিত পৰিষদৰ নিৰ্বাচনঃ অহা বাৰ এপ্ৰিলত দিন ঘোষণা কৰিব নিৰ্বাচনী আয়াগে৷\n৯. জনসংযোগ অসমৰ উদ্যোগত অহা ৮,৯,১০ এপ্ৰিলত মাজুলী মহোৎসৱৰ আয়োজনঃ দৰিপাৰত চলিছে ব্যাপক প্ৰস্তুতি ৷\n১০. ফেচবুকৰ জৰিয়তে চাৰি দশকৰ পাছত মাকক বিচাৰি পোৱা আমেৰিকাৰ ডিউক বিশ্ববিদ্যালয়ত কৰ্মৰত কিষাণ উপাধ্যায়ৰ আত্মজীৱনী "দ্য লাষ্ট অৰেঞ্জ"ৰ চলি আছে অসমীয়া অনুবাদঃ কবিতা দত্ত গোস্বামীৰ অনুবাদিত গ্ৰন্থখন ৰাইজৰ হাতত পৰিব অহা ৩০ এপ্ৰিলৰ ভিতৰত৷\n১১. নগাঁও কলেজক ভাৰত চৰকাৰৰ জীৱ প্ৰযুক্তি বিভাগে কৰিলে ষ্টাৰ কলেজ আঁচনিৰ অন্তৰ্ভুক্ত, পিএইচডি গৱেষণাৰ বাবে উদ্ভিদ বিজ্ঞানৰ গৱেষণাগাৰক গুৱাহাটী বিশ্ববিদ্যালয়ে দিলে স্বীকৃতিঃ এইবাৰ নগাঁও কলেজত আৰম্ভ হ’ল ডুৱেল ডিগ্ৰীৰ সুবিধা ৷\n১২. উদ্যোগী কৃষি পৰামশৰ্দাতাৰ উদ্যোগত ৰঙাপাৰাত অনুষ্ঠিত হ’ল জালুকৰ খেতি ৰোপণৰ কৰ্মশালাঃ মছলা জাতীয় শস্যৰে আত্ম-নিৰ্ভৰশীলতা গঢ়াৰ প্ৰদান কৰিলে পাঠ ৷\n১. পাঁচ শতাধিক শিক্ষকৰ হাহাঁকাৰঃ নলবাৰীৰ শিক্ষা বিভাগত ৩০ কোটিৰ কেলেংকাৰীৰ খবৰ আহিল পোহৰলৈ ৷\n২. আজি আলফাৰ প্ৰতিষ্ঠা দিৱসঃ আলোচানাৰ সমান্তাৰালকৈ চলি আছে গেৰিলা যুদ্ধৰ আখৰা ৷\n৩. দেশৰ ভিতৰতে প্ৰসূতিৰ মৃত্যু সৰ্বাধিক অসমত, ৰাজ্যৰ ৮০-৮৫% মহিলা ভুগি আছে ৰক্তহীনতাত ৷\n৪. নীৰৱ ঘাতক নিমখঃ ২০২০চনলৈ দেশৰ এক তৃতীয়াংশৰ মৃত্যুৰ কাৰণ হবগৈ উচ্চ ৰক্তচাপ ৷\n৫. কোকৰাঝাৰত অপহৃত হ’ল বড়োলেণ্ড গাৰ্জেন কাকতৰ সহকাৰী সম্পাদক ৷\n৬. কপিলী উপত্যাকাত মাথাউৰি নিৰ্মাণত কেলেংকাৰীঃ কাম নকৰাকৈ ৯০লাখ সৰকোৱাৰ ফন্দী আহিল পোহৰলৈ ৷\n৭. ডিফুৰ কেন্দ্ৰীয় বিদ্যালয়ত কনমানি ছাত্ৰীক অশালীন ব্যৱহাৰ কৰি শিক্ষক সোমাল ৰঙাঘৰত ৷\n৮. চিন্তাবিদ ডঃ শিৱনাথ বৰ্মণদেৱে কুসুমতলাত ক’লে-"ইংৰাজী শিকিবলৈ ইংৰাজী মাধ্যমৰ স্কুলৰ প্ৰয়োজন নাই"৷\n৯. অভয়াপুৰীৰ এজনে টেট পৰীক্ষাৰ ত্ৰিশ নম্বৰৰ ভিতৰত লাভ কৰিলে বত্ৰিশ নম্বৰঃ এনে বিভ্ৰাটে অৱতাৰণা কৰিছে নতুন প্ৰশ্নৰ ৷\n১০. বিহু সমাগত, অথচ বঢ়া নাই ঢোলৰ সমাদৰঃ চাহিদা কমাত দুখ প্ৰকাশ কৰিলে ঢোল নিৰ্মাতাই ৷\n১. সংবাদ মেলত ঘোষণা কৰিলে দিগবিজয় সিঙেঃ ২০১৬ চনলৈ সলনি নহয় ৰাজ্যৰ মুখ্যমন্ত্ৰীঃ উপমুখ্যমন্ত্ৰীৰ কোনো প্ৰস্তাৱ নাই ৷\n২. মু্খ্যমন্ত্ৰী গগৈৰ মন্ত্ৰীসভা সালসলনিত হস্তক্ষেপ নকৰে এ আই চি চি য়ে ৷\n৩. শিক্ষা বিভাগৰ গুৰুত্বপূৰ্ণ দ্বায়িত্বত শৰৎ বৰকটকীকঃ শিক্ষা মন্ত্ৰীৰ পাখি কটা অভিযান আৰম্ভ হোৱা বুলি ৰাজনৈতিক জল্পনা কল্পনা ৷\n৪. কংগ্ৰেছৰ কাৰ্যনিৰ্বাহক আৰু বিধায়িনী দলৰ বৈঠকত সিদ্ধান্তঃ অনুশাসন ভংগৰ বিৰুদ্ধে লব দলীয় ব্যৱস্থা ৷\n১.অৰবিন্দ কেজৰিৱালে ভংগ কৰিলে এক পষেকজোৰা অনশনঃ পানী আৰু বিদ্যুতৰ মূল্যবৃ্দ্ধিয়ে কোঙা কৰি অনা হাজাৰ হাজাৰ শ্ৰমজীৱি মানুহে উদ্ধাৰকৰ্তাৰ ৰূপত গণ্য কৰিবলৈ লৈছে কেজৰিৱালক ৷\n২. ভাৰতমাতাক মৌচাকৰ লগত তুলনা কৰা ৰাহল গান্ধীক সমালোচনা কৰিলে নৰেন্দ্ৰ মোদীয়েঃ আহমেদাবাদত বিজেপিৰ ৩৩তম প্ৰতিষ্ঠা দিৱসত ৷\n৩. দিল্লী গণ-ধৰ্ষণৰ ঘটনাত অভিযুক্ত বিনয় শৰ্মাই ভঙা হাত দেখুৱাই আদালতত তিহাৰ জেললৈ পুনৰ নপঠাবলৈ কৰিলে কাকুতিঃ জেইলৰ নিৰাপত্তাৰক্ষীয়ে প্ৰহাৰ তথা হত্যাৰ ভাবুকি প্ৰদানৰ দিলে অভিযোগ ৷\n৪. ট্ৰাইবেল মহিলাক যৌন নিৰ্যাতনঃ মহিলা আয়োগ তথা মানৱ অধিকাৰ আয়োগৰ হস্তক্ষেপত এমাহৰ পাছত গ্ৰেপ্তাৰ হ’ল পশ্চিম বংগৰ মিদিনাপুৰৰ তৃণমূল কংগ্ৰেছৰ নেতা আৰু তেওঁৰ চাৰিজনকৈ সহযোগী ৷\n৫. গোগুল মেপত স্থানীয় তথ্য আপলোড প্ৰতিযোগিতা আইন বিৰুদ্ধ বুলি চাৰ্ভে অৱ ইণ্ডিয়াই তোলা অভিযোগৰ উত্তৰ পঠালে গুগোল কৰ্তৃপক্ষই ৷\n৬. মুম্বাইৰ সমীপবৰ্তী চহৰ থানেৰ সাত মহলীয়া অট্টালিকা খহি পৰা ঘটনাত নিহতৰ সংখ্যা ৭২ জনলৈ বৃদ্ধিঃ দুজন বিল্ডাৰক প্ৰশাসনে কৰিলে গ্ৰেপ্তাৰ ৷ অবৈধ নিৰ্মাণৰ বিৰুদ্ধে থানে পৌৰ নিগমে চলাব বিশেষ অভিযান ৷\n৭. ড্ৰাগছ সৰবৰাহ গোচৰত অভিযোগৰ আঙুলি উঠাৰ পাছত অলিম্পিক পদক বিজয়ী বিজেন্দৰ সিঙে নিজকে বিৰত ৰাখিলে পাটিয়ালাত হোৱা বক্সিঙৰ নিৰ্বাচনী ট্ৰায়েলৰ পৰা ৷\n৮. উৰিষ্যাত পাৰা স্তম্ভই চুলে ৪২ ডিগ্ৰীৰ সীমাঃ এই গ্ৰীষ্ম প্ৰৱাহত নিহত হৈছে কেইবাজনো; ৰাজ্য চৰকাৰে তুলিলে ৰাষ্ট্ৰীয় দুৰ্যোগৰূপে ঘোষণাৰ দাবী ৷\n৯. অহা ১২ এপ্ৰিলত জাফনা আৰু কলম্বো ভ্ৰমণ কৰি ভাৰত চৰকাৰৰ সাহাৰ্যত চলা পুনঃ সংস্থাপনৰ আঁচনিৰ সঠিক ৰূপায়ণৰ খবৰ লবলৈ শ্ৰীলংঙ্কালৈ যাব ছয় জনীয়া সংসদীয় প্ৰতিনিধিৰ দল ৷\n১০. কৰ্ণাটক ৰাজ্যৰ বিধান সবাৰ নিৰ্বাচনৰ বাবে কংগ্ৰেছে বাহিৰ কৰিলে প্ৰথম খন ১৭৭জনীয়া প্ৰাৰ্থী তালিকাঃ দলীয় টিকট বিক্ৰীৰ উঠিল অভিযোগ ৷\n১১. পাঞ্জাৱৰ প্ৰস্তাৱিত উদ্যোগিক বিনিয়োগ আৰু ৰিয়েল ইষ্টেট পলিচিৰ অদীনত প্ৰৱাসী সকলৰ বাবে থাকিব ১০শতাংশৰ সংৰক্ষণৰ ব্যৱস্থা ৷\n১২. চিপিআই(এম এল-লিবাৰেচন)য়ে নিউক্লীয়াৰ শক্তি উদ্যোগৰ বিৰুদ্ধে তীক্ষ্ণ কৰিব আন্দোলন ৷\n১৩, গোৰ্খা আৰু নগা ৰেজিমেণ্ট থাকিলে কমে বান্দৰ আৰু কুকুৰৰ সংখ্যাঃ হিমাচল প্ৰদেশৰ বিধান সভাত বিধায়কে তুলিলে বিধেয়কৰ প্ৰস্তাৱ ৷\n১৪. আইডিয়া চেলুলাৰলৈ ৪০বিলিয়ন টকাৰ কেপিটেল গেইন টেক্সৰ জাননী দিলে কৰ বিভাগে ৷\n১৫. জেললৈ যাব মুন্না ভাইঃ সঞ্জয় দত্তই অহা ১৮ এপ্ৰিলত ন্যায়ালয়ত কৰিব আত্মসমৰ্পণ ৷\n১. চীনৰ সৰ্ববৃহৎ চাৰ্চ ইঞ্জিন বাইডু ইনকেও বনাইছে গুগোল গ্লাছৰ দৰে ডিজিটেল চশমা ৷\n২. টেলিকম বিভাগে লাইচেন্স নথকা অঞ্চলত 3G ৰোমিঙৰ অফাৰ বন্ধ কৰিবলৈ ক’লে ভ’ডাফোন আৰু আইডিয়া চেলুলাৰকঃদুয়োকে ক্ৰমে ৫৫০ কোটি আৰু ৩০০কোটি জৰিমনা ভৰাৰ বাবে দিলে নিৰ্দেশ ৷\n১. ইৰাকত ৰাজনৈতিক ৰেলীত আত্মঘাটী বোমাৰুৰ আক্ৰমণঃ ২০জনতকৈ অধিক নিহত ৷\n২. শ্ৰীনগৰত হাউচবোটত বৃটিছ মহিলাৰ মৃতদেহ উদ্ধাৰঃ হত্যাৰ ঘটনা বুলি সন্দেহ প্ৰকাশ কৰিলে আৰক্ষীয়ে ৷\n৩. ইণ্ডোনেছিয়াত ৭.১ ৰিখটাৰ স্কেলৰ ভূমিকম্পৰ বাতৰি ৷\n৪. ইজিপ্তৰ কাইৰো চহৰত খ্ৰীষ্টিয়ান আৰু ইছলাম ধৰ্মালম্বীৰ মাজত ভয়ানক সংঘৰ্ষঃ সাম্প্ৰদায়িক সংঘৰ্ষত পাঁচ জন নিহতৰ খবৰ৷\n৫. আমেৰিকাৰ বাবে H1-B ভিজাৰ বাবে অত্যাধিক আবেদন পত্ৰঃ ২০০৮চনৰ পাছত এইবাৰ হব পুনৰ লটাৰীৰ ব্যৱস্থা ৷\n১. লালকৃষ্ণ আদৱানিয়ে সোঁৱৰালে দলক-"মই এতিয়াও এটা সপোনৰ সতে সক্ৰিয় ৰাজনীতিত অংশ লৈ আছো ৷"\n২. আন্না হাজাৰেই ক’লে-"বৃটিছকৈ দেশক বেছিকৈ লুতিছে ৰাজনীতিবিদ সকলে" ৷\n৩. ৰিজাৰ্ভ বেংকৰ কৰ্তৃপক্ষই ক’লে-"গ্ৰাম্যাঞ্চলত উপাৰ্জন বৃদ্ধিয়ে মূল্যবৃদ্ধিত যোগাইছে অৰিহণা"৷\n৪. চিবিআইৰ স্বৰ্ণজয়ন্তীত ৰাষ্ট্ৰপতি-"সুশাসনৰ অভাৱত উদ্বেগ প্ৰকাশ কৰিছো, বৰ্ধিত দুৰ্নীতিয়ে দৰিদ্ৰক আৰু বেছি বঞ্চিত কৰিছে"৷\nBy xukhdukh.com on April 07, 2013


স্বাস্থ্য কথা - প্ৰিয়জনৰ ভৰি গোন্ধায়? প্ৰতিকাৰ আপোনাৰ হাতত!( ডা০ ভূপেন শইকীয়া) - সাহিত্য ডট অৰ্গ\n‘ভৰিৰ দূৰ্গন্ধৰ পৰা সকাহ পোৱাৰ উপায়’ – এনে এটা বিষয়ৰ প্ৰৱন্ধ এটা লিখিবলৈ লওতে মনত পৰিছে কলেজৰ হোষ্টেলীয়া দিনত ভৰিৰ মোজা গোন্ধোৱা লগৰ সমনীয়াক এনেদৰে জোকাইছিলোঁ – অই অমুক, বৰ মহ ওলাইছে’ মহ খেদা ধূপ শেষ হ’ল৷ তোৰ মোজাজোৰকে জোতাৰ বাহিৰলৈ উলিয়াই দেচোন৷ কিন্তু দৰাচলতে আমি জানোঁ – মোজাৰ দূৰ্গন্ধই মহ খেদিব নোৱাৰে, মানুহহে খেদিব পাৰিব৷\n•\tভৰিৰ দূৰ্গন্ধ আতৰোৱাৰ কিটিপ আৰু সহজ পদ্ধতিসমূহ :\nহাইজিন:- পৰিষ্কাৰ-পৰিচ্ছন্নতা হ’ল আটাইতকৈ জৰুৰী প্ৰাথমিক কথা৷ নখ বেচি দীঘল হবলৈ নৌ পাওতেই কাটিব৷ চেভলন বা ডেটল জাতীয় বীজাণু প্ৰতিৰোধক চাবোনেৰে খচি-খচি ভৰি ধুব৷ কেবল ফেন ওলোৱাটোৱেই যথেষ্ট নহয়৷ জিকা, ভোলৰ ছাল বা আন কোনো ব্ৰাছেৰে ভৰিৰ তলুৱা, আঙুলিৰ ফাঁক আৰু গোৰোহা ঘঁহি-পিহি চাফা কৰিব যাতে ছালৰ মৰা কোষৰ অৱশিষ্ট ভৰিৰ কোনো ঠাইত ৰৈ নাযায়৷ ভৰি এনেদৰে পৰিষ্কাৰ কৰি ধোৱা হ’লে সম্পূৰ্ণ শুকুৱাইহে মোজা পিন্ধিব লাগে৷\nমোজা :- ৰাবাৰ, নাইলন বা আন চিন্থেটিক মোজা বাদ দি কপাহী বা ঊণৰ মোজা পৰাপক্ষত ব্যৱহাৰ কৰিব কাৰণ এনে মোজা ঘাম শোহাত সহায়ক হয়৷ মোজা দৈনিক সলনি কৰিব আৰু সদায় শুকান মোজাহে পিন্ধিব৷ একেযোৰ মোজা দ্বিতীয়বাৰৰ বাবে পিন্ধোতে মোজাযোৰ ওলোটা কৰি কিহবাত কোবাই জোকাৰি লব যাতে মোজাৰ ভিতৰত ছালৰ কোনো মৃত কোষ ৰৈ নাযায়৷ যাৰ ভৰি গোন্ধায় তেওঁ কামৰ মাজত সংক্ষিপ্ত ছুটি পালে নিজৰ ঘমাৰ্ত মোজাযোৰ সলনি কৰি আন শুকান এযোৰ পিন্ধি লব পাৰে৷\nজোতা : – সকলো ধৰণৰ চিন্থেটিক জোতা বাদ দিব পাৰিলে ভাল৷ কপাহী বা চামৰাৰ জোতা পিন্ধাই ভাল৷ সম্ভৱপৰ ক্ষেত্ৰত জোতাযোৰ চাৰিওফালে বন্ধ নোহোৱা হলে ভাল, তেনেহলে কমেও বায়ু চলাচল আৰু ঘাম শুকোৱাত সহায়ক হব৷ অৱশ্যে ইউনিফৰ্মৰ জোতাৰ ক্ষেত্ৰত সেয়া সম্ভৱপৰ নহব পাৰে৷ কমেও দুযোৰ জোতা দৈনিক সলনাসলনি কৰি পিন্ধিব পাৰিলে ভাল৷ দূৰ্গন্ধ উৎপন্নকাৰী বেক্টেৰিয়াসমূহ সূৰ্যৰ ৰশ্মিত থকা আলট্ৰা ভায়লেট কিৰণৰ দ্বাৰা সহজতে বিনষ্ট হয়৷ গতিকে জোতা সময়ে সময়ে ৰ’দত দিব৷ ৰ’দত দিওতে জোতাৰ জিভা বোলা অংশটো জোতাৰ বাহিৰত উলিয়াই দিব লাগে৷\nমোখনিত ইমানেই কম যে ভুক্তভোগী পাঠকৰ কোনোৱেই হতাশাত ভুগিব নালাগে কাৰণ প্ৰতিকাৰৰ অনেক সহজ উপায় এতিয়া আপোনাৰ হাতত৷ পাঠকৰ সঁহাৰি পালে পৰৱৰ্তী সময়ত প্ৰয়োজন হলে আৰু কথা যোগ দিম৷


মানুহ মৰে কৈ – ৰঞ্জু হালৈ মুনি – ফটাঢোল\nমানুহ মৰে কৈ – ৰঞ্জু হালৈ মুনি\nকথাতে কয় বোলে, “মানুহ মৰে কৈ, সেই পখী মৰে ৰৈ।” আপোনালোকে হয়তো ভাবিছে কি বলকি আছোঁ।আজি মই ক’ত কেনেদৰে কৈ মৰিলোঁ তাকেই আপোনালোকৰ আগত কম বুলি ভাবিছোঁ।\nনতুনকৈ ফেচবুক খুলিছোঁ। নেট পেক নহ’লে ৱাই -ফাই লৈ হ’লেও ফেচবুক চলাওঁ। দিনটো এটা চকু ফেচবুকতেই থাকে। এফালৰ পৰা যাকেই দেখিছোঁ তাকেই ফ্ৰেন্দ ৰিকুৱেষ্ট পঠাই গৈছোঁ। ইফালে লাইক কমেণ্টৰ কথা নকলোৱেই যেনিবা। ইমান হেঁ‌পাহেৰে ফেচবুকত ফটো কপি দিছে। লাইক কমেণ্ট নকৰিলে বেয়া পাব। নিজৰো সন্মানৰ কথা এটা আছে দিয়কচোন। দেখাত শকত-আবত গৰাকীক মৰমতে বা বুলি মাতষাৰ দিওঁ। মই ভাবি আছোঁ মোকো কিজানি ভণ্টি ধন্যবাদ বুলি ক’ব। কিন্তু ই কি মোক দেখোন উৰাই ঘূৰাই গালি পাৰিছে!\n: আপোনাতকৈ মই বয়সত সৰু হ’ম৷ মই আকৌ চেঙেলীয়াকেইটাৰ পৰা বাচিবলৈ নিজৰ বয়সটো বঢ়াই থৈছোঁ। সেয়েহে তেওঁলোকে মোৰ বয়স বেছি বুলি ভাবিছিল। আমাৰ বয়স ইমানহে। আমাক বা বুলি নামাতিব।\nগোটেই একেবাৰে বয়সৰ চাৰ্টিফিকেটখন দি গ’ল। আই চিকোহো। সেইভাগে তাপ মাৰি থাকিলোঁ। আক -তাক সুধি পিছতহে গম পালোঁ ফেচবুকৰ বোলে কমন শব্দ হ’ল ডিয়েৰ। ডিয়েৰ বুলি ক’লে সাত খুন মাফ৷ এইখন আই কিবা আজৱ পৃথিৱী। আও ভাও নাপাং আই।\nকেইদিন মান আগতে মোক কোনোবাই লিপষ্টিক -কাজল গ্ৰুপ এটাত এদ কৰি দিলে। মোৰো বৰ ফুৰ্তি। লিপষ্টিক কাজলবোৰ চাই গৈছোঁ। উই মা কি ধুনীয়া!ভাবিলোঁ গ্ৰুপটোত আছোঁ যিহেতু অৰ্ডাৰ এটাকে দি দিওঁ। অৰ্ডাৰ নিদিলে আকৌ বেয়া পাবও পাৰে। মই বোলো,\n: কাজল এডাল লাগিছিল পামনে?\n: এডাল কাজল নাপায়। ল’লে একডজন ল’ব লাগিব।\n: মোৰ নিজৰ দেহৰ বৰণেই এঙাৰ কলীয়া। এক ডজন কাজল লৈ কি কৰোঁ।\nআই আপোনালোকক কৈছোঁঁ নহয় কাজলেৰে টঙনিয়াইছে মোক। খেদি খেদি উলিয়াই দিলে৷ সেইদিনা চাব দেই মই কৈ কেনেকৈ মৰিলোঁ। আমাৰ স্কুলখনৰ ওচৰতে এডৰা ধান খেতি আছে। লহপহকৈ বাঢ়ি আহিছে ধানখিনি। সদায় সদায় তিনিটা মান গৰু ওচৰতে এৰাল দি থৈ দিয়ে। পোৱালিবোৰে ধান খায় থাকে। মায়ে কৈছে এনেকৈ ধান খায় থকা দেখিলে বোলে খেদিব লাগে। সেয়েহে সদায় খেদোঁ। সেইদিনা গৰুকেইটাৰ গৰাকীয়ে এৰাল দিব ধৰিছে। ময়ো সেইখিনি সময়তে গৈ পাইছোঁ। চিধাই পথাৰলৈ নামি গৈছোঁ।\n: আপুনি সদায় সদায় এনেকৈ গৰুকেইটাক কিয় ধান খাবলৈ দিয়ে। এইটো কিন্তু আপুনি বৰ বেয়া কাম কৰিছে।\nলগে লগে মোলৈ যিটোহে চোচা ল’লে ঔ আই। বোলে,\n: খেতিও আমাৰ গৰুও আমাৰ।\nপিছলৈ নোচোৱাকৈ দৌৰিহে ৰক্ষা। নহ’লে গৰুৰে সৈতে মোকে এৰাল দিলে হয়। নাযাং আই গৰু খেদবা৷\nআমাৰ গাঁঁৱৰ ল’ৰাকেইটা কেনেকৈ মৰিল চাব। আমাৰ গাঁঁৱৰ এজন মানুহৰ নাম কুশল। প্ৰত্যেকবাৰ মহোহো খেদিবলৈ অহা ল’ৰাকেইটাৰ মানুহঘৰৰ পদূলিমুখ পালে চাউণ্ড আপোনা আপুনি বাঢ়ে। বোলে ভাল হওক কুশল হওক, কুশলৰ কুশল হওক। ভঁ‌ৰালৰ ধান বাঢ়িব বুলি ক’ব লাগে, তাতো ভঁ‌ৰালৰ ধান কুশল হওক। একেবাৰে গৰু -ছাগলীৰ পৰা আদি কৰি কুকুৰ -মেকুৰীকেইটালৈ কুশল হ’বলৈ আশীৰ্বাদ দিয়ে। ইফালে কুশলে কুশলৰ উৎপাতত কোনোবা পিৰালিৰ চুকত তাপ মাৰি থাকে। সেইবাৰ কুশলে কৰিলে কি এবাঁহ আমৰলি দিনতেই আনি থৈ দিলে। আজি কুশল হ’ব ক’লে ইহঁতক বিহু দেখুৱাম। কথামতেই কাম। গোটেইবোৰ ল’ৰাই কুশল হওক গাই থাকোঁতে আমৰলিখিনি আনি লাহে লাহে ভৰিৰ কাষত এৰি দিলে। অলপ পিছতে ল’ৰাবোৰে কুশল গাবলৈ এৰি ভৰিবোৰ খজুৱাব ধৰিছে। কু..খ..ল হক। আইয়া! কুশল হক। আইয়ু! একেবাৰে দেদাউৰি পাৰি দৌৰিছে সিহঁ‌তে। আগে আগে সিহঁ‌তে দৌৰে পিছে পিছে কুশলে দৌৰে। ঐ আহ মোৰ কুশল অলপ কম হ’ব এইবাৰ।আৰু অলপ কুশল দি যাহি। ল’ৰাকেইটাই সেই ৰাতি ৰাজহুৱা পুখুৰীত জাঁপ দিহে ৰক্ষা।\nশেহতীয়াকৈ মই ক’ত মৰিলোঁ চাব দেই। ৰঙালী বিহুৰ ফটো প্ৰতিযোগিতা পাতিছে। ধুনীয়া ধুনীয়া ল’ৰা-ছোৱালীবোৰে প্ৰতিযোগিতাত ভাগ লৈছে। “আদাক দেখি উঠিল গা, কেটুৰীয়ে বোলে মোকো খা।” ভাগ ল’লোঁ ফটো প্ৰতিযোগিতাত। সকলোকে কৈছোঁ বোলো মোৰ ফটোতও লাইক শ্বেয়াৰ কৰি দিব।আপোনালোকক কৈছোঁঁ নহয় জীৱনত প্ৰথমবাৰৰ বাবে ল’ৰাৰ পৰা ব্লক খাইছোঁ। কিমানৰ যে গালি খালোঁ হিচাব নাই। ইতাৰ পৰা আৰ কাকো আকো নকং।\nৰাজনৈতিক ভাৱে মই ক’ত কি কৈ মৰিলোঁ চাব দেই।এবাৰ এখন মিটিংলৈ গৈছোঁ। মোক এটা নাম প্ৰস্তাৱ কৰিবলৈ দিছে। আয়ো আপ্নালোকোক কৈছু হন্ত দন্ত হৈ ঠিয় দি নামটো কৈ দিলোঁ। নিজকে কিবা ডাঙৰ মানুহ যেন ফিল হৈছে। মই নামটো কৈ ঘৰ পালোঁ কি নাই কাষৰ ঘৰৰ সকলো আহি মোক ধৰি বান্ধি নিবকৈ সাজু হৈ আছে। কাৰণ তেওঁলোকৰ হ’বলগীয়া চাকৰিটো বোলে মই নামটো কৈ দিয়াৰ বাবে নহ’ল।দিলোঁ দৌৰ মিটিঙৰ মেইন মানুহজনৰ ঘৰলৈ৷ এফালৰ পৰা পৃথিৱীৰ যিমানবোৰ উপাধি আছে সেই উপাধিবোৰ গাই গৈছোঁঁ৷ ইয়াৰে যিকোনো এটা মোৰ নামটোৰ পিছফালে লগাই দিয়ক। কেৱল মোৰ উপাধিটো সলনি হ’ব লাগে। কৈ আছোঁ ভাবি আছোঁ, মোৰ কথাৰ ইমান পাৱাৰ নে? হ’বলগীয়া চাকৰি এটা নোহোৱা হৈ গ’ল। সেই তেতিয়াৰ পৰাই কাকো আকো নকং।\nএবাৰ চাব দেই আমাৰ এডৰা সৰিয়হ খেতি কৰিছে। আমি মানে বৰদেউতাহঁ‌তৰ বাইদেউ আৰু মোক দায়িত্ব দিলে খেতিডৰা চোৱাৰ। দুয়োজনীয়ে গৈ গছৰ ছাঁ‌ত বহি বগৰী খায় খায় ৰখি আছোঁ। আহিল নহয় কাষৰ ঘৰৰ ছাগলী দুটা। ইমান খেদিছোঁ নাযায়হে নাযায়।শেষত ছাগলী দুটা ধৰি নি গৰু -ছাগলীৰ হাজোতত থৈ আহিলোঁ। দুটা ছাগলীত দুটকাকৈ চাৰিটকা পালোঁ।দুয়োজনীয়ে চানা ভাজা খালোঁ। তেতিয়াহে মোৰ মনলৈ আহিল কথাটো। আমি যে ছাগলী দুটা হাজোতত থলো গৃহস্থই কেনেকৈ গম পাব। সেয়েহে গৈ গৃহস্থক সকলো কথা কৈ শেষ কৰিবলৈকে নাপালোঁ মানুহঘৰৰ মাইকী মানুহজনীয়ে বাঢ়নীটাৰ লৈ খেদি আহিছে। কোনোমতে জীৱটো লৈ দৌৰি আহি ঘৰ সোমাই আঁঠুৱাৰ তলত লুকাইহে ৰক্ষা। ভাগ্যে আঁ‌ঠুৱাখন দাঙি নাচালে বুলিহে।সেই তিত্তেৰ পৰা কাকো আকো নকং।\n« বিজয়ৰ নামঘোষা বিভ্ৰাট — প্ৰদীপ বৰা\nঅণুগল্প – পৰিস্মিতা বৰদলৈ »


ব্ৰহ্মপুত্ৰৰ বুকু খনন শ্ল’গানতে সীমাবদ্ধ থাকিব নেকি ? - ChandubiNews\nআনহাতে, জলসম্পদ বিভাগে ড্ৰেজাৰ ক্ৰয়ৰ বাবে দুবাৰ নিবিদা আহ্বান কৰিছিল যদিও এতিয়ালৈ ড্ৰেজাৰ ক্ৰয় কৰিবলৈ সমৰ্থ নহ’ল। সেয়ে নালাগে আনকি ব্ৰহ্মপুত্ৰ অধ্যয়নৰ বাবে ২০১৬ চনত কেন্দ্ৰই আগবঢ়োৱা ১০০ কোটি টকাৰ পেকেজ এতিয়ালৈ ব্যৱহাৰ কৰিব পৰা নাই। ফিনলেণ্ডৰ কোম্পানী এটাই পি পি পি (পাব্লিক প্ৰাইভেট পাৰ্টনাৰশ্বীপ) পদ্ধতিত ব্ৰহ্মপুত্ৰ খনন, শোভাবৰ্ধনকে আদিকৰি আন্তঃগাঁথনি নিৰ্মাণ কৰিবলৈ কেন্দ্ৰীয় চৰকাৰক যি প্ৰস্তাৱ দিছিল দিল্লী–দিছপুৰৰ অৱহেলাত সেয়াও কোনো অগ্ৰগতি লাভ কৰা নাই। মাজুলিৰ বান–গৰাখহনীয়া সুৰক্ষাৰ বাবে আবণ্টন দিয়া এন এল চি পি আৰ আঁচনিৰ ২২৫ কোটি টকাৰ ব্যৱহাৰিক ৰ’ড মেপ তৈয়াৰ কৰিবলৈ ৰাজ্য চৰকাৰে এই পৰ্যন্ত সক্ষম হোৱা নাই বুলিও অভিযোগ উত্থাপিত হৈছে। ৰজাঘৰীয়াৰ উন্নয়নৰ ঘোষণাবোৰ এক আস্ফালনত পৰিণত নেকি ? এতিয়া ৰাইজৰ মাজত সন্দেহ উপজিছে।\nLabels: Assam, Brahmaputra River, chandubi, Express Highway, National Water Transport, News, বাতৰি


এইখন অসমৰ গোৱালপাৰা জিলাৰ ফটো নহয়! - Factcrescendo Assamese\nJune 8, 2020 March 12, 2022 Manjori BorkotokyLeaveaComment on এইখন অসমৰ গোৱালপাৰা জিলাৰ ফটো নহয়!\nশেহতীয়াকৈ এখন নান্দনিক ফটো ফেচবুকত ভাইৰেল হৈ পৰিছে । উক্ত ফটোখন অসমৰ গোৱালপাৰা জিলাৰ হয় বুলি দাবী কৰা হৈছে । ফটোখনত এটা পকা, চিধা ৰাস্তা এক হেলনীয়া সেউজীয়া পাহাৰৰ কাষেদি পাৰ হৈ যোৱা দেখা গৈছে ।\nউক্ত ফটোখন ধীমান চিনহা নামৰ এজন লোকে ৬ জুন, ২০২০ তাৰিখে আপলোড কৰিছে আৰু দাবী কৰিছে যে এইখন গোৱালপাৰাৰ ফটো হয় । তেওঁ ফেচবুক পোষ্টটোত লগতে লিখিছে যে আমি সাধাৰণতে লক্ষ্য নকৰোঁ কিন্তু গোৱালপাৰা বেছ ধুনীয়া হয় বিশেষকৈ ইয়াৰ উপকণ্ঠ অঞ্চলবোৰ য’ত নগৰায়ন এতিয়াও হোৱা নাই । উক্ত পোষ্টটো এতিয়ালৈকে প্ৰায় ৩৩১ লোকে লাইক কৰিছে আৰু ৩৯ বাৰ শ্বেয়াৰ কৰা হৈছে ।\nআমি জানোঁ ক’ৰনা ভাইৰাছৰ সংক্ৰমণ ৰোধিবলৈ ঘোষণা কৰা লক ডাউনৰ সময়ত ভাৰতৰ বিভিন্ন ঠাইৰ ফটো অসমৰ ফটো বুলি দাবী কৰি ভাইৰেল কৰি তোলা হৈছিল । গতিকে আমি উক্ত ফটোখন আচলতে অসমৰ হয় নে নহয় জানিবলৈ চেষ্টা কৰিলোঁ । আমি অনুসন্ধান কৰি কি পালোঁ চাওঁ আহক ।\nআমি উক্ত ভাইৰেল ফটোখন লৈ গুগলত ৰিভাৰ্ছ ইমেজ চাৰ্ছ কৰিলোঁ আৰু দেখিলোঁ যে উক্ত ফটোখন বিভিন্ন সময়ত বিভিন্নজনে আপলোড কৰিছে আৰু প্ৰায় সকলোতে এই ফটোখন কৰ্ণাটক ৰাজ্যৰ শমাৰাজানগৰ জিলাৰ গোপালস্বামী পাহাৰৰ হয় বুলি উল্লেখ আছে ।\nৰিভাৰ্ছ ইমেজ চাৰ্ছৰ ফলত আমি ট্রিপ আনটোল্ড নামৰ এক ভ্ৰমন সম্পৰ্কীয় ৱেবচাইটৰ ফেচবুক পে’জত উক্ত ফটোখন আপলোড হৈ থকা দেখিবলৈ পালোঁ । পোষ্টটোত স্পষ্টকৈ লিখা আছে যে ফটোখন গোপালস্বামী পাহাৰৰ হয় ।\nৰিভাৰ্ছ ইমেজ চাৰ্ছৰ ফলত আমি Desi Nomadz নামৰ এক টুইটাৰ হেণ্ডেলৰ পৰা উক্ত ফটোখন টুইট কৰা দেখা পালোঁ আৰু উক্ত টুইটটোত ভাইৰেল ফটোখন গোপালস্বামী পাহাৰৰ হয় বুলি উল্লেখ আছে ।\nআমি আৰু দেখিলোঁ যে উক্ত ফটোখনৰ ক্ৰেডিট ‘a_shutters_photography’ক দিয়া হৈছে । আমি ইনষ্টাগ্ৰাম’ত উক্ত প্ৰফাইলটো বিচাৰি পালোঁ আৰু দেখিলোঁ যে সেই ভাইৰেল ফটোখন তাত উপলব্ধ আছে । আমি জানিব পাৰিলোঁ যে ‘আশিক এম কে’ নামৰ এজন লোকে এই ফটোখন তুলিছিল ।\nইনষ্টাগ্ৰাম লিংক । সংৰক্ষিত লিংক\nএই দৰে আমি বহুতো চাৰ্ছ ৰিজাল্ট পালোঁ আৰু সকলোতে এই ফটোখন গোপালস্বামী পাহাৰৰ হয় বুলি উল্লেখ আছে গতিকে আমি নিশ্চিত হলোঁ যে উক্ত ফটোখন অসমৰ গোৱালপাৰা জিলাৰ নহয় বৰঞ্চ এইখন কৰ্ণাটকৰ গোপালস্বামী পাহাৰৰ হয় ।\nউক্ত ভাইৰেল ফটোখন অসমৰ গোৱালপাৰা জিলাৰ নহয় বৰঞ্চ কৰ্ণাটকৰ গোপালস্বামী পাহাৰৰ হয় ।\nTitle: এইখন অসমৰ গোৱালপাৰা জিলাৰ ফটো নহয়!\nTagged AssamGoalparaGopalaswamy HillsKarnataka\nএই ভিডিঅ’টো পুৰণি আৰু জ্ঞানবাপী মছজিদত শেহতীয়াকৈ শিৱলিংগ উদ্ধাৰ হৈছে বুলি উত্থাপন হোৱা দাবীৰ লগত কোনো সম্পৰ্ক নাই!\nMay 23, 2022 May 23, 2022 Manjori Borkotoky\nJanuary 29, 2020 March 12, 2022 Manjori Borkotoky


Actress Childhood Photo: ভনীয়েকক বাহুত কঢ়িয়াই অনা এই কণমানিগৰাকী আজি বলীউডৰ জনপ্ৰিয় অভিনেত্ৰীসকলৰ অন্যতম ! ধৰিব পাৰিছেনে তেওঁক, নামটো ক'ব পাৰিবনে ?– News18 assam\nভনীয়েকক কোলাত কঢ়িয়াই অনা এই কণমানিগৰাকী আজি বলীউডৰ জনপ্ৰিয় অভিনেত্ৰীসকলৰ অন্যতম ! ধৰিব পাৰিছেনে তেওঁক, নামটো ক'ব পাৰিবনে ?\nছ'চিয়েল মিডিয়াত বলীউডৰ তাৰকাসকলৰ এনে কিছুমান ছবি ভাইৰেল হৈ আছে, যাক চিনাক্ত কৰাটো একপ্ৰকাৰ প্ৰত্যাহ্বান হৈ পৰিছে (Actress Childhood Photo)। কৃতি চাননৰ (Kriti Sanon) শৈশৱৰ ফটো, যিটো আজিকালি ছ'চিয়েল মিডিয়াত দ্ৰুতগতিত ভাইৰেল হৈ আছে, য'ত কৃতিয়ে ভগ্নী নুপুৰক কোলাত লৈ আছে।\nLast Updated : February 15, 2022, 15:50 IST\nএইকেইদিন ছ'চিয়েল মিডিয়াত বলীউডৰ তাৰকাসকলৰ এনে কিছুমান ছবি ভাইৰেল হৈ আছে, যাক চিনাক্ত কৰাটো একপ্ৰকাৰ প্ৰত্যাহ্বান হৈ পৰিছে। বেছিভাগ ফটো বলীউডৰ তাৰকাসকলৰ শৈশৱৰ, যাক চিনাক্ত কৰাটো অনুৰাগীৰ বাবে টান ( Actress Childhood Photo)।\nকৃতি চানন বলীউডৰ অভিনেত্ৰী যিয়ে তেওঁৰ কঠোৰ পৰিশ্ৰমৰ আধাৰত চলচ্চিত্ৰ উদ্যোগত নিজৰ বাবে এক বিশেষ সুনাম গঢ়ি তুলিছে। বলীউডত বাবলি অভিনেত্ৰী হিচাপেও জনাজাত কৃতি চাননৰ আজি কোটি কোটি অনুৰাগী আছে। কৃতি চাননৰ সামাজিক মাধ্যমত যথেষ্ট অনুৰাগী আছে আৰু ফটো আৰু ভিডিঅ' সদায় চাবলৈ উপলব্ধ। এই ক্ৰমত, কৃতি চাননৰ শৈশৱৰ এখন ফটো ইণ্টাৰনেটত প্ৰকাশ পাইছে, য'ত তেওঁৰ মৰমলগা দৃশ্যমান হৈ আহিছে।\nকৃতি চাননৰ (Kriti Sanon) শৈশৱৰ ফটো, যিটো আজিকালি ছ'চিয়েল মিডিয়াত দ্ৰুতগতিত ভাইৰেল হৈ আছে, য'ত কৃতিয়ে ভগ্নী নুপুৰক কোলাত লৈ আছে। এই ফটোখনত দুয়োগৰাকী ভগ্নীক অত্যন্ত মৰমলগা দেখাইছে। সৰুৰে পৰা, কৃতি চাননৰ তেওঁৰ ভগ্নী নুপুৰৰ সৈতে এক বিশেষ আসক্তি আছিল। নুপুৰ চানন উদ্যোগটোৰ এজন ভাল গায়ক। দুয়োগৰাকী ভগ্নীয়ে তেওঁলোকৰ কঠোৰ পৰিশ্ৰম আৰু প্ৰতিভাৰ আধাৰত তেওঁলোকৰ পিতৃ-মাতৃৰ নাম উজ্জ্বল কৰি তুলিছে।\nFirst published: February 15, 2022, 15:49 IST\nBollywood Actressentertainmant newsKriti SanonViral Photo


অবৈধ পিতৃৰ কলংক লুকুৱাবলৈ নৱজাতকক হত্যা কৰি পুতি থলে গাঁতত ! Prag News : Best Assamese News Channel, Latest Assam News Live Today , North East Breaking News\nঅবৈধ পিতৃৰ কলংক লুকুৱাবলৈ নৱজাতকক হত্যা কৰি পুতি থলে গাঁতত !\nমৰিগাঁও : বকোত সংঘটিত হোৱা শিশু হত্যাৰ ঘটনাই চাঞ্চল্যৰ সৃষ্টি কৰাৰ সময়তে পুনৰ মৰিগাঁৱত সংঘটিত হৈছে অমানৱীয় ঘটনা। এটি দেৱ শিশু পুতি থোৱা অৱস্থাত উদ্ধাৰ কৰাক লৈ অঞ্চলজুৰি সৃষ্টি হৈছে তীব্ৰ চাঞ্চল্যৰ৷\nসোমবাৰে নিশা মৰিগাঁও আৰক্ষীয়ে মৰিগাঁৱৰ নভেটিৰ পৰা উদ্ধাৰ কৰে শিশুটিৰ মৃতদেহ। ১৭ ছেপ্তেম্বৰত জন্ম হোৱা শিশুটিৰ মাতৃৰ অচেতন অৱস্থাৰ সুযোগ লৈ শিশুটিৰ অবৈধ পিতৃয়ে শিশুটিৰ হত্যা কৰি পুতি থৈছিল বুলি অভিযোগ উত্থাপিত হৈছে৷ এগৰাকী বিধৱা মহিলা আৰু এজন পুৰুষৰ অবৈধ সম্পৰ্কৰ পৰিণতিত এই ঘটনা অভিযোগ। অজয় কৃষ্ণ বৰদলৈ আৰু পল্লৱী বিশ্বাস নামৰ এই দুইজনৰ মাজত থকা অবৈধ সম্পৰ্কৰ ফলত এটি সন্তান জন্ম হয়। মৃত শিশুটিৰ বিধবা মাতৃক বিয়া পতাৰ মিছা আশা দি সন্তান জন্ম দিয়াৰ পাছত অজয় কৃষ্ণ নামৰ লোকজনে অবৈধ সম্পৰ্কৰ কথা সমাজৰ পৰা লুকুৱাবলৈ নিষ্পাপ কন্যা শিশুটিক হত্যা কৰি পুতি থৈছিল।\nএই সন্দৰ্ভত ২৪ ছেপ্তেম্বৰত শিশুটিৰ মাতৃয়ে মৰিগাঁও সদৰ থানাত এজাহাৰ দাখিল কৰিছিল। বৰ্তমান শিশুটিৰ মৃতদেহ মৰনোত্তৰ পৰীক্ষাৰ বাবে জিলা চিকিত্সালয়লৈ প্ৰেৰণ কৰা হৈছে৷ ঘটনাৰ সন্দৰ্ভত অজয় কৃষ্ণ বৰদলৈক গ্ৰেপ্তাৰ কৰি মহিলাগৰাকীক সোধপোছ অব্যাহত ৰাখিছে৷ এই সন্দৰ্ভত মৰিগাঁও আৰক্ষী অধীক্ষকে কয় যে উক্ত নৱজাতকটো হত্যাকাৰীজনৰে সন্তান বুলি কোৱাৰ লগতে DNA পৰীক্ষাৰ পাছতহে সকলো পোহৰলৈ আহিব বুলি মন্তব্য কৰে৷ শিশুটিৰ মাতৃয়ে দিয়া এজাহাৰৰ ভিত্তিতে আৰক্ষীয়ে হত্যাকাৰী অজয় কৃষ্ণ বৰদলৈক আটক কৰি জিম্মাত ৰাখিছে৷


Coronavirus Infection: Can you catch COVID19 through the eyes Know doctors view | চকুৰে সোমাব পাৰে নেকি কোভিড–১৯ ভাইৰাছ? কি কয় বিশেষজ্ঞসকলে?– News18 assam\nHome » photogallery » health-well-being »Coronavirus Infection: চকুৰে সোমাব পাৰে নেকি কোভিড–১৯ ভাইৰাছ? কি কয় বিশেষজ্ঞসকলে?\nCoronavirus Infection: চকুৰে সোমাব পাৰে নেকি কোভিড–১৯ ভাইৰাছ? কি কয় বিশেষজ্ঞসকলে?\nCoronavirus Infection: কোৰোণা ভাইৰাছ এক অত্যন্ত সংক্ৰামক ভাইৰাছ যি বেছিভাগ সময়ত শ্বাসতন্ত্ৰৰ মাধ্যমেৰে শৰীৰত প্ৰৱেশ কৰে।\n| January 06, 2022, 10:29 IST\nআমি সকলোৱে জানো যে কোভিড–১৯ ভাইৰাছে শ্বাসতন্ত্ৰক সংক্ৰমিত কৰে, যাৰ ফলত হাওঁফাওঁৰ গুৰুতৰ সংক্ৰমণ হয়। লগতে কাহ বা হাচিৰ জৰিয়তে সংক্ৰমিত লোকৰ পৰা আন এজন সুস্থ লোকৰ শৰীৰত প্ৰৱেশ কৰে। কিন্তু সংক্ৰমণ যে কেৱল হাওঁফাওঁতেই হয় তেনে নহয়। আচলতে কোৰোণা ভাইৰাছে আমাৰ সকলো অংগতে প্ৰভাৱ পেলায়। সেয়ে সাধাৰণভাৱেই এই প্ৰশ্ন উঠে যে চকুৰ জৰিয়তে ভাইৰাছ শৰীৰত প্ৰৱেশ কৰিব পাৰে নেকি?\nচকুৰ মাধ্যেমেৰে কোৰোণা ভাইৰাছ সংক্ৰমণৰ বিষয়ে বিশেষজ্ঞসকলে ভিন্ন মতামত আগবঢ়াইছে। এতিয়ালৈ চকু ভাইৰাছৰ সংস্পৰ্শলৈ আহিলে আন কাৰোবাৰ পৰা সংক্ৰমণ হ’ব পাৰে নে নোৱাৰে সেই বিষয়ত নিশ্চিতভাৱে ক’ব পৰা নাযায়। কিন্তু চকুৰ কনজাংটিভাৰে ভাইৰাছ শৰীৰত প্ৰৱেশ কৰাৰ সম্ভাৱনা আছে। কনজাংটিভা এক পৰিষ্কাৰ টিছ্যু যিয়ে চকুৰ বগা অংশক ঢাকি ৰাখে আৰু ই সাধাৰণ চৰ্দি আৰু হাৰপিছ ভাইৰাছত সংক্ৰমিত হ’ব পাৰে। সেয়ে কোৰোণা ভাইৰাছৰ ক্ষেত্ৰতো এনে হয় হ’ব পাৰেনে নোৱাৰে সেয়া এতিয়াই ক’ব পৰা নাযায়।\nচকুৰে কোভিড–১৯ ভাইৰাছ শৰীৰত প্ৰৱেশ কৰেনে নকৰে সেয়া নিশ্চিতভাৱে ক’ব পৰা নগ’লেও, এবাৰ সংক্ৰমিত হ’লে চকুতো কোৰোণা ভাইৰাছৰ লক্ষণ দেখা দিব পাৰে। এতিয়ালৈ সংগৃহীত তথ্যৰ ভিত্তিত, কোভিড–১৯ত আক্ৰান্ত প্ৰায় ১ৰ পৰা ৩ শতাংশ লোকৰ কনজাংটিভাইটিছ হৈছে, যাক পিংক আই বোলা হয়। গৱেষণাত দেখা গৈছে যে এয়া তেতিয়া ঘটে যেতিয়া ভাইৰাছ কনজাংটিভাকে সংক্ৰমিত কৰিব পাৰে। কিন্তু ভাইৰাছে চকুত কেনেধৰণৰ প্ৰভাৱ পেলাব সেয়া এতিয়াও আলোচনাৰ স্তৰত আছে।\nচকুৰ জৰিয়তে কোভিড সংক্ৰমণ হোৱাৰ সম্ভাৱনা আছে। সংক্ৰমিত ব্যক্তিৰ কাহ বা হাচিৰ পৰা নিৰ্গত ড্ৰপলেট থকা কোনো স্থান স্পৰ্শ কৰি মুখ বা নাকত স্পৰ্শ কৰিলে কোৰোণা ভাইৰাছত আক্ৰান্ত হোৱাৰ সম্ভাৱনা আছে। আৰু এইবাবেই মুখ স্পৰ্শ কৰাৰ পূৰ্বে বাৰে বাৰে হাত পৰিষ্কাৰ কৰাৰ পৰামৰ্শ দিয়া হয়।\nকোৰোণা ভাইৰাছ এক অত্যন্ত সংক্ৰামক ভাইৰাছ যি বেছিভাগ সময়ত শ্বাসতন্ত্ৰৰ মাধ্যমেৰে শৰীৰত প্ৰৱেশ কৰে। সেয়ে সকলো সময়তে মাস্ক পৰিধান কৰাটো আটাইতকৈ ভাল উপায়। লগতে মুখত স্পৰ্শ কৰাৰ পূৰ্বে বা খোৱাৰ আগতে ভালদৰে হাত ধুব লাগে। হাচি–কাহৰ সময়ত নাক আৰু মুখ ঢাকি ৰাখিব লাগে আৰু আনৰ পৰা সামাজিক দূৰত্ব বজাই ৰখা দৰকাৰ।


গৌৰৱ গগৈ - অসমীয়া ৱিকিপিডিয়া\n১ ছেপ্তেম্বৰ ২০১৪\nছেপ্টেম্বৰ ৪ , ১৯৮২\nএলিজাবেথ কলবাৰ্ণ গগৈ\nঅধ্যয়নকৃত শিক্ষা প্ৰতিষ্ঠান\nনিউয়ৰ্ক বিশ্ববিদ্যালয়, ইন্দ্ৰপ্ৰস্থ বিশ্ববিদ্যালয়, দিল্লী\nউৎস ২ জানুৱাৰী, ২০১২\nগৌৰৱ গগৈ (জন্ম ৪ ছেপ্তেম্বৰ ১৯৮২) এগৰাকী ভাৰতীয় ৰাজনীতিক আৰু বৰ্তমান লোকসভাৰ সাংসদ। তেওঁ ভাৰতীয় জাতীয় কংগ্ৰেছ দলৰ সদস্য আৰু লোকসভাত অসমৰ কলিয়াবৰ লোকসভা সমষ্টিক প্ৰতিনিধিত্ব কৰে। তেওঁ অসমৰ প্ৰাক্তন মুখ্যমন্ত্ৰী তৰুণ গগৈৰ পুত্ৰ।\nগৌৰৱ গগৈৰ জন্ম হয় ১৯৮২ চনৰ ৪ ছেপ্তেম্বৰত দিল্লীত। তেওঁৰ পিতৃ তৰুণ গগৈয়ে ২০০১ চনৰ পৰা ২০১৬ চনলৈ অসমৰ মুখ্যমন্ত্ৰী ৰূপে শাসনত আছিল। গগৈয়ে দিল্লীৰ ছেন্ট কলম্বাছ স্কুলৰ পৰা স্কুলীয়া শিক্ষা গ্ৰহণ কৰি ইন্দ্ৰপ্ৰস্থ বিশ্ববিদ্যালয়ৰ পৰা বি টেক ডিগ্ৰী লাভ কৰিছিল। তাৰ পিছত তেওঁ আমেৰিকা যুক্তৰাষ্ট্ৰৰ নিউয়ৰ্ক বিশ্ববিদ্যালয়ৰ পৰা প্ৰশাসনিক শিক্ষা গ্ৰহণ কৰে।\nগগৈ ২০১৪ চনৰ মাৰ্চত চনত কংগ্ৰেছ দলৰ পৰা মনোনীত হয় কলিয়াবৰ (লোকসভা সমষ্টি)ৰ বাবে। তাৰ পিছত তেওঁ লোকসভা নিৰ্বাচনত সৰ্বমুঠ ৪,৪৩,৩১৫ ভোট লাভ কৰি বিজয়ী হয় আৰু কলিয়াবৰ লোকসভা সমষ্টিৰ পৰা সাংসদ হিচাপে নিৰ্বাচিত হয়।\n↑ Simantic Dowerah (12 March 2013). "Open to any role in Congress, says tarun gogoi's son gaurav". Firstpost.com. http://www.firstpost.com/politics/open-to-any-role-in-congress-says-tarun-gogois-son-gaurav-657563.html। আহৰণ কৰা হৈছে: 20 March 2014.\n"https://as.bywiki.com/w/index.php?title=গৌৰৱ_গগৈ&oldid=176967"ৰ পৰা সংকলিত\nএই পৃষ্ঠাখন শেষবাৰৰ বাবে শুধৰোৱা হৈছিল6March 2018ৰ 11:15 বজাত


কাঠফুলা সদৃশ বেচৰকাৰী বি এড কলেজৰ উচ্চ নিৰিখৰ মাচুল হৈছে বহুতৰ বাবে অন্তৰায়\nউচ্চ নিৰিখৰ মাচুল : শিক্ষণৰ গুণ-মান নহয়, ডিগ্ৰী বিক্ৰীৰ ৰমৰমীয়া ব্যৱসায়ত পৰিণত হৈছে ব্যক্তিগত খণ্ডৰ বি এড কলেজবোৰ\nগুৱাহাটী , August 19, 2018 10:55 pm\nচৰকাৰে মাধ্যমিক স্তৰৰ শিক্ষকতাৰ বাবে বি এড ডিগ্ৰী বাধ্যতামূলক কৰাৰ পিছতে ৰাজ্যখনত কাঠফুলাৰ দৰে হঠাতে যেনি-তেনি গজি উঠিল বি এড কলেজবোৰ।\nফলত ইয়াক লৈ এটা ৰমৰমীয়া ব্যৱসায় চলাইছে এচামে। পৰিস্থিতি এতিয়া এনেকুৱা হৈছেগৈ যে এইবোৰ এতিয়া উপযুক্ত গুণ-মানৰ শিক্ষণৰ পাঠ দিয়াৰ পৰিৱৰ্তে হৈছেগৈ টকাৰ বিনিময়ত ডিগ্ৰী দিয়া অনুষ্ঠান।\nউল্লেখযোগ্য যে আজি আমবাৰীস্থিত গুৱাহাটী প্ৰেছ ক্লাবত এখন সংবাদমেল সম্বোধন কৰি ৰাজ্যৰ চৰকাৰী অথবা বেচৰকাৰী বি এড শিক্ষাৰ প্ৰতিষ্ঠানসমূহে ১০ হাজাৰ শিক্ষাৰ্থীৰ জীৱনক লৈ হেতালি খেলা বুলি গুৰুতৰ অভিযোগ তোলে বৃহত্তৰ অসমীয়া যুৱ মঞ্চৰ মহানগৰ জিলা সমিতিৰ সভাপতি মৃন্ময় বৰুৱাই।\nসংবাদমেলত মৃণ্ময় বৰুৱাই কয় যে যোৱা ৫ আগষ্টত গুৱাহাটী বিশ্ববিদ্যালয়ে প্ৰকাশ কৰা তালিকা মতে ৰাজ্যৰ মুঠ বি এড কলেজৰ সংখ্যা ৩৭খন। ইয়াৰে ৩৫খনেই ব্যক্তিগত খণ্ডৰ।\nব্যক্তিগত খণ্ডৰ ৩৫খনত মুঠ আসনৰ সংখ্যা ৩৪৫০খন হোৱাৰ বিপৰীতে চৰকাৰী বি এড মহাবিদ্যালয়ৰ আসনৰ সংখ্যা কেৱল ৬৫০খন বুলিহে প্ৰকাশ কৰিছিল উক্ত তালিকাত।\nআনহাতে বৰুৱাই কয়, “যোৱা ১০ আগষ্টত প্ৰকাশ কৰা তালিকাত ৰহস্যজনকভাৱে ৩৪৫০খন আসনৰ পৰা হ্ৰাস পাই বেচৰকাৰী প্ৰতিষ্ঠানবোৰত আসনৰ সংখ্যা হ’লগৈ ২৯৮৮খন আৰু চৰকাৰী বি এড মহাবিদ্যালয়ত আসন মাত্ৰ ১৮৮খন হ’ল।”\nইয়াৰোপৰি তেওঁ চৰকাৰৰ শিক্ষা বিভাগৰ প্ৰতি প্ৰশ্ন উত্থাপন কৰি কয়, “এইবেলি যিহেতু চৰকাৰী বি এড কলেজত ১৮৮গৰাকী ছাত্ৰ-ছাত্ৰীয়েহে অধ্যয়নৰ সুবিধা লাভ কৰিব, তেনে স্থলত বাকী দৰিদ্ৰ আৰু মেধাৱী ছাত্ৰ-ছাত্ৰীসকলে বেচৰকাৰী বি এড প্ৰতিষ্ঠানত ৫০-৬০ হাজাৰ টকা খৰচ কৰি কেনেকৈ অধ্যয়ন কৰিব?\nআনহাতে, চৰকাৰে বেচৰকাৰী বি এড প্ৰতিষ্ঠানসমূহে নামভৰ্তিৰ নামত প্ৰয়োজনতকৈ বেছি মাচুল সংগ্ৰহেৰে শিক্ষাৰ্থীসকলক মাধমাৰ শোধোৱা ব্যৱস্থাটোক সমৰ্থন কৰি আহিছে বুলিও তেওঁ অভিযোগ কৰে।\nতেওঁ লগতে কয় “এখন ব্যক্তিগত বি এড কলেজৰ আসনৰ সংখ্যা ১০০খন থাকিলে এগৰাকী শিক্ষাৰ্থীৰ পৰা ৫০ হাজাৰকৈ দুবছৰত ১লাখ টকা আদায় কৰে। সেইদৰে আৰু ১০০গৰাকী শিক্ষাৰ্থীৰ পৰা দুবছৰত প্ৰতিষ্ঠানটোৱে ১ কোটি টকা পৰ্য্যন্ত লাভ কৰে।\nমৃণ্ময় বৰুৱাই উক্ত সংবাদমেলতে শিক্ষা মন্ত্ৰী সিদ্ধাৰ্থ ভট্টাচাৰ্য্যৰ প্ৰতি কেইটামান দাবীও তোলে। সেই দাবীসমূহ ক্ৰমে :\n১. ৰাজ্যখনত অতি শীঘ্ৰে ৫০খন চৰকাৰী বি এড প্ৰতিষ্ঠান গঢ়ি তোলা।\n২. ব্যক্তিগত খণ্ডৰ বি এড কলেজসমূহত চলি থকা বেমেজালি বন্ধ কৰা।\n৩. বি এড কলেজসমূহত নুন্যতম ২০ হাজাৰ টকাৰ ভিতৰত পাঠ্যক্ৰম প্ৰদান কৰা।\n৪. শিক্ষকসকলৰ বাবে সুকীয়া বি এড কলেজ প্ৰতিষ্ঠা কৰা।\n৫. বি এডৰ পাঠ্যক্ৰম এবছৰীয়া কৰা।\nউপৰোক্ত দাবীসমূহ গ্ৰহণ নকৰিলে পৰৱৰ্তী পৰ্য্যায়ত শিক্ষাবিভাগৰ বিৰুদ্ধে জংগী আন্দোলন গঢ়ি তোলাৰ হুংকাৰ দিয়ে সংগঠনটোৱে।\nসংগঠনটোৰ মতে, ৰাজ্যৰ চাকৰি প্ৰত্যাশী দুখীয়া নিবনুৱাই ভৱিষ্যতে শিক্ষকৰ চাকৰিত সোমাম বুলি ভাবিলেও এই বি এড কলেজৰ উৎকট ব্যৱসায় এক অন্তৰায় হৈ দেখা দিছে।


অনিৰুদ্ধ - অসমীয়া ৱিকিপিডিয়া\nঅনিৰুদ্ধ (ইংৰাজী: Aniruddha বা Aniruddh) হ’ল শ্ৰীকৃষ্ণৰ নাতি আৰু প্ৰদ্যুম্নৰ পুত্ৰ; বাণ ৰজাৰ জীয়াৰী ঊষাৰ স্বামী। অনিৰুদ্ধৰ অৰ্থ হ’ল বাধাহীন, ৰোধহীন, অবাধ।\nঅনিৰুদ্ধ আছিল প্ৰদ্যুম্ন আৰু ৰুক্মৱতীৰ সন্তান। যিয়ে বাণাসুৰৰ (মহাবলীৰ পুত্ৰ) জীয়েক ঊষাক বিয়া কৰাইছিল। বাণাসুৰ আছিল শোণিতপুৰৰ (বৰ্তমানৰ তেজপুৰ) ৰজা। অনিৰুদ্ধৰ ককা আছিল ভগৱান শ্ৰীকৃষ্ণ আৰু আইতা দেৱী ৰুক্মিণী। অনিৰুদ্ধৰ সন্তান আছিল বজ্ৰ (বা বজ্ৰনাভ)। শিৱ পুৰণাৰ মতে, ঊষা আৰু অনিৰুদ্ধ পৰৱৰ্তী জীৱনত বেউলা আৰু লখিন্দৰ ৰূপে পুনৰজন্ম লৈছিল আৰু ইজনে সিজনক পুনৰ বিবাহ কৰিছিল।\n↑ Gupta, Vinay K.. "Vrishnis in Ancient Literature and Art" (en ভাষাত). Indology's Pulse Arts in Context, Doris Meth Srinivasan Festschrift Volume, Eds. Corinna Wessels Mevissen and Gerd Mevissen with Assistance of Vinay Kumar Gupta: 74–75. https://www.academia.edu/40656540.\n↑ বৰুৱা, হেমচন্দ্ৰ. অনিৰুদ্ধ (হেমকোষ). হেমকোষ প্ৰকাশন. পৃষ্ঠা. ৩৯.\n↑ 3.0 3.1 3.2 ড॰ বাণীকান্ত কাকতি. কুমৰ-হৰণ। গ্ৰন্থ=পুৰণি অসমীয়া সাহিত্য. অসম প্ৰকাশন পৰিষদ (আগষ্ট ২০১৪). পৃষ্ঠা. 19-26.\n↑ ড॰ বাণীকান্ত কাকতি (ষষ্ঠ প্ৰকাশ : আগষ্ট ২০১৪). কুমৰ-হৰণ (গ্ৰন্থ : পুৰণি অসমীয়া সাহিত্য). অসম প্ৰকাশন পৰিষদ. পৃষ্ঠা. ১৯-২৬.\nThe Unknown Love Story Of Lord Krishna’s Grandson – Aniruddha\n"https://as.wikipedia.org/w/index.php?title=অনিৰুদ্ধ&oldid=257324"ৰ পৰা অনা হৈছে


সংস্কৃতি, পৰিবৰ্তিত অসমীয়া সংস্কৃতি — Vikaspedia\nইয়াৰ সংজ্ঞা আৰু স্বৰূপ সম্বন্ধে এটা সুস্পষ্ট ধাৰণা দিয়া কঠিন৷ অসমীয়া ভাষা-সাহিত্যৰ মাজতো এই শব্দটোৱে কেতিয়াৰ পৰা নিগাজিকৈ সোমাই পৰিল সেই বিষয়েও নিশ্চিতকৈ ক’ব নোৱাৰি৷ সংস্কৃতিৰ লগত সততে জড়িত হৈ থাকে এখন সমাজ আৰু সেই সমাজখনৰ অংগীভূত সদস্যৰূপে মানুহে আহৰণ কৰা জ্ঞান, বিশ্বাস, কলা, ৰীতি-নীতি, আচাৰ-ব্যৱহাৰ, উৎসৱ-অনুষ্ঠান, আইন-কানুন, নৈতিকতা, অভ্যাস আৰু অন্যান্য সামাজিক উপাদানসমূহ৷ মানুহৰ জীৱন-ধাৰণৰ পৰিৱৰ্তনৰ লগে লগে সংস্কৃতিৰ ধাৰণাৰো পৰিৱৰ্তন হৈ আহিছে৷ মানুহে আদিম অৱস্থাৰ পৰা সভ্য অৱস্থালৈ আহোতে সময়ৰ লগত খাপ খুৱাই জীৱন-যাপনৰ বাবে নিত্য নতুন আহিলা-পাতিৰ আশ্ৰয় ল’ব লগা হ’ল৷ ইয়াৰ বাবে মানুহে এক নতুন কৃত্ৰিম সাংস্কৃতিক পৰিৱেশৰো সৃষ্টি কৰি ল’ব লগা হ’ল৷ এটা সময়ত সেই সকলোবোৰেই মানৱ জীৱনৰ নিত্য ব্যৱহৃত সামগ্ৰীত পৰিণত হৈ পৰিল৷ গতিকে এই ফালৰ পৰা ক’ব পাৰি\n“যি বিলাকত প্ৰকৃতিৰ প্ৰেৰণা থাকিলেও কেৱল প্ৰাকৃতিক নিয়মত হোৱা নাই, কিন্তু মানুহে নিজৰ শৰীৰ আৰু মনৰ বিকাশৰ বাবে, সমাজৰ কল্যাণৰ অৰ্থে সৃষ্টি কৰি লৈছে আৰু মানি লৈ তাক বিকাশ সাধন কৰিছে সেয়ে হ’ল সংস্কৃতি (অসমীয়া লোক সংস্কৃতিৰ আভাস)৷”\nএকেদৰে নৃতাত্বিক অৰ্থতো\n“মানুহে জন্মৰ পৰা মৃত্যুলৈকে ভৌগোলিক, সামাজিক আৰু অতিলৌকিক এই তিনিবিধ পৰিৱেশৰ মাজত বাস কৰিবলৈ সমাজৰ স্বীকৃতি লৈ যি কৰে, যেনেকৈ থাকে, যি অৱদান দিয়ে তাকে সংস্কৃতি আখ্যা দিব পাৰি (অসমীয়া লোক সংস্কৃতিৰ আভাস)৷”\nইয়াৰ পৰা এটা কথা ক’ব পৰা যায় যে, সংস্কৃতি হ’ল মূলতঃ মানুহৰ জীৱন ধাৰণৰ এক সৎ, শৃংখলিত, আদৰ্শময় জীৱন প্ৰক্ৰিয়া৷\nঅসমীয়া ভাষাত ‘সংস্কৃতি’\nঅসমীয়া ভাষাত এই ‘সংস্কৃতি’ শব্দৰ ব্যৱহাৰৰ আগতে ‘কৃষ্টি’ শব্দৰহে ব্যৱহাৰ হৈছিল৷ পিচলৈ পশ্চিমীয়া ‘কালচাৰ’ (Culture) শব্দৰ সমাৰ্থক হিচাপে ‘সংস্কৃতি’ শব্দটো বাংলা ভাষাৰ দুৱাৰ-দলি গৰকি সোমাই আহে যদিও অসমীয়া ভাষাত কৃষ্টি-সংস্কৃতি দুয়োতা শব্দৰে ব্যৱহাৰ লক্ষ্য কৰা দেখা যায়৷ কিন্তু দুয়োটা শব্দৰ মাজত এটা সুক্ষ্ম পাৰ্থক্য লক্ষ্য কৰা দেখা যায়৷\nড. নবীন চন্দ্ৰ শৰ্মাৰ মতে\n“একেটা ক্ৰিয়াৰ বাৰম্বাৰ আচৰণ বা আবৃত্তিক কৰ্ষণ বা কৃষ্টি আখ্যা দিব পাৰি; আৰু এই কৃষ্টিক সংস্কাৰ কৰি লোৱাটোৰ নামেই সংস্কৃতি৷”\nআনহাতে বিশ্বনাৰায়ন শাস্ত্ৰীৰ মতে\n“কৃষ্টি হ’ল এটা জাতিয়ে কৰা সকলো কামৰে সমষ্টি আৰু সংস্কৃতি হ’ল সেই জাতিৰ চিন্তা, কল্পনা আৰু কামৰ শ্ৰেষ্ঠ অংশখিনি৷ ইয়াৰ প্ৰভাৱ জাতিৰ মনত থাকি যায়৷ সেই প্ৰভাৱে জাতিৰ জাতীয় আদৰ্শ গঢ় দিয়ে, কামত অনুপ্ৰেৰণা দিয়ে৷”\nকিন্তু বাস্তৱ ক্ষেত্ৰত কৃষ্টি-সংস্কৃতিৰ এনে বিশাল ভাৱাৰ্থ সুদূৰ পাৰাহতে আছে বুলিব পাৰি৷ বৰ্তমান সন্ধিয়া জাকজমকতাৰে একোখন সাংস্কৃতিক অনুষ্ঠান পাতি তাত পৰিৱেশন কৰা কেইটামান গীত, নৃত্য, নাটক আদিকেই সামৰি কৃষ্টি-সংস্কৃতিৰ প্ৰচাৰ চলাই থকা হৈছে৷ চৰকাৰৰ সাংস্কৃতিক মন্ত্ৰনালয়ৰ দৰে একোটা বিভাগ আছে যদিও সম্প্ৰতি বঁটা প্ৰদান, দুই-এখন সংগীতানুষ্ঠান অনুষ্ঠিত কৰাৰ মাজতে তাৰ দায়িত্ব শেষ৷ আনহাতে বিশ্ববিদ্যালয়, মহাবিদ্যালয়সমূহতো একোটা সাংস্কৃতিক বিভাগ থাকে যদিও বছৰৰ মূৰত বিশ্ববিদ্যালয় সপ্তাহ, কলেজ সপ্তাহ আৰু যুৱমহোৎসৱৰ দৰে অনুষ্ঠান পাতি নিজৰ দায়িত্ব পালন কৰে৷ প্ৰকৃততে কোনো জাতিয় অনুষ্ঠানেই প্ৰকৃত সংস্কৃতি কি তাক বুজি উঠি তাক ৰক্ষা কৰাৰ ক্ষেত্ৰত চিন্তা-চৰ্চা কৰা দেখা পোৱা নাযায়৷\nসংস্কৃতিৰ স্বৰূপ নিৰ্ণয়ৰ ক্ষেত্ৰত জ্যোতি প্ৰসাদে কিছু বাস্তৱ দৃষ্টিভংগীৰে চিন্তা-চৰ্চ্চা কৰিছিল৷ তেওঁৰ মতে\n“আমি বাস্তৱিক জীৱনৰ সকলো আহিলাতে সৌন্দৰ্য প্ৰয়োগ কৰাৰ লগে লগে আমাৰ মন আৰু হৃদয়ৰ গুণতো সৌন্দৰ্য প্ৰয়োগ কৰো৷ এই বাহিৰ আৰু ভিতৰ দুয়োৰে উৎকৰ্ষণ আৰু তাত সৌন্দৰ্য প্ৰয়োগ হ’লেই মানুহৰ সংস্কৃতিয়ে পূৰ্ণ ৰূপ পায়৷… এজন মানুহ যদি সুকুমাৰ কলাৰ সৃষ্টিত অভিনৱ সৌন্দৰ্য সৃষ্টি কৰিব পৰা হৈও, মানুহৰ সৈতে ব্যৱহাৰত আৰু সম্বন্ধত মানসিক গুণবোৰ প্ৰকাশ কৰিব নোৱাৰে তেন্তে সেই মানুহজনৰ সংস্কৃতি নিশ্চয় অসম্পূৰ্ণ বুলিব লাগিব৷”\nজ্যোতিপ্ৰসাদে সংস্কৃতিৰ দুটা দিশৰ কথা কৈছে৷ অন্তৰভাগ আৰু বৰ্হিভাগ৷ ইয়াৰে অন্তৰভাগত প্ৰকাশ পাই আধ্যাত্মিক উপলব্ধিৰ মানসিক উৎকৰ্ষতা৷ আনহাতে বৰ্হিভাগত প্ৰকাশ পাই বাস্তৱ জীৱনৰ চিন্তা আৰু কৰ্মৰাজি৷ বৰ্তমান আমাৰ সংস্কৃতি ৰক্ষাৰ বেলিকাও সততে আন্তঃসংস্কৃতিৰ অভাৱ লক্ষ্য কৰা দেখা যায়৷ যাৰ বাবে বহু সময়ত একোজন ব্যক্তি বা একোটা পৰিয়াল ঘৰ-দূৱাৰ, আচবাব, শিক্ষা-দীক্ষা আদি সকলো ফালৰ পৰাই সংস্কৃতিবান যেন লাগিলেও তেওঁৰ সানিধ্যলৈ যোৱাৰ পিছত বা তেওঁৰ লগত কথা পতাৰ পিছত দেখা যায় যে তেওঁৰ বাহ্যিক আৱৰণটোহে সংস্কৃতিৰ বৈশিষ্ট্যৰে ভৰা৷ ভিতৰখন অন্তঃসাৰশূন্য আৰু দুস্কৃতিৰ কদৰ্যৰে ভৰা৷ আমি সাধাৰণ অৰ্থত সংস্কৃতিসম্পন্ন ব্যক্তি বুলি ক’লে যিজন ব্যক্তিক বুজো সেইজন ব্যক্তি প্ৰকৃততেই আভ্যন্তৰীণ সংস্কৃতিৰ সুষমাৰে ভৰা হ’ব লাগিব৷ খং, ক্ষোভ, দুখ, বেদনা, হতাশাৰ মুহূৰ্ততো আত্মনিয়ন্ত্ৰণৰ মাজেৰে নিজৰ মানৱীয় গুণখিনি আনৰ আগত প্ৰকাশ কৰিব পৰা ব্যক্তিজনকেই আমি সংস্কৃতিসম্পন্ন ব্যক্তি বুলিব পাৰো৷ এইখিনিতে এটা কথা উল্লেখ কৰিব পাৰি যে যিদৰে সকলো সভ্য মানুহকে সংস্কৃতি সম্পন্ন বুলিব নোৱাৰি সেইদৰে সকলো সংস্কৃতি সম্পন্ন লোকেই সুসভ্য নহয়৷ মানসিক উৎকৰ্ষতাইহে একোজন মানুহক সভ্য আৰু সংস্কৃতিবান কৰি তুলিব পাৰে৷ বৰ্তমান সংস্কৃতিৰ ক্ষেত্ৰত দেখা দিয়া এই সমস্যাটোৱেই সংস্কৃতিৰ ভেটি ঠৰকবৰক কৰি তুলিছে৷ নিজৰ জাতি, ভাষা, সাহিত্য, উৎসৱ-অনুষ্ঠান, ৰীতি-নীতি আদিৰ প্ৰতি কোনো ধৰণৰ শ্ৰদ্ধা নথকাকৈ কেৱল ভোগবাদি মানসীকতাৰে সংস্কৃতি ৰক্ষাত আত্মনিয়োগ কৰা মানুহৰ সংখ্যা বৃদ্ধি পাব লাগিছে৷ যিটোৱে আমাৰ সংস্কৃতিৰ ক্ষেত্ৰত গভীৰ সংকতৰ সৃষ্টি কৰিছে৷\nএখন ৰাজ্যৰ সাংস্কৃতিক উপাদানসমূহ সংগ্ৰহালয়ত সংৰক্ষণ কৰি আমি নতুন প্ৰজন্মৰ বাবে ৰাখি থৈ যাব পাৰো৷ কিন্তু আমি চিন্তা কৰিব লাগিব বাস্তৱ ক্ষেত্ৰত কি দৰে তাক পালন কৰি উঠি অহা প্ৰজন্মক পৰিচয় কৰি দিব পাৰো৷ সংস্কৃতি ৰক্ষাৰ ক্ষেত্ৰত ড. ভুবনমোহন দাসে তেওঁৰ ‘অসমীয়া সংস্কৃতিৰ সংৰক্ষণ আৰু অন্যান্য’ নামৰ গ্ৰন্থত এটা লাখটকীয়া প্ৰশ্ন কৰিছে যে\n“অসমীয়া সংস্কৃতি জীৱন্ত অৱস্থাত ৰক্ষাৰ দায়িত্ব গাঁৱৰ মানুহৰ ওপৰতে ন্যস্ত নেকি?”\nসকলো সংস্কৃতিৰ কেন্দ্ৰবিন্দু হ’ল গাঁৱসমূহ৷ গাঁৱৰ সহজ-সৰল মানুহখিনিৰ মাজতে অধিকভাৱে জীপাল হৈ থাকে প্ৰতিটো উৎসৱ-অনুষ্ঠান, ৰীতি-নীতি আৰু বিভিন্ন লোকসাংস্কৃতিক সমলসমূহ৷ কিন্তু বিভিন্ন কাৰণত মানুহ নগৰমুখি হোৱাৰে পৰা আভিজাত্যৰ দোহাই দি নগৰৰ বহু মানুহে সংস্কৃতি ৰক্ষাৰ ক্ষেত্ৰত এক ধৰণৰ লজ্জাবোধ অনুভৱ কৰে৷ যাৰ বাবে নগৰীয়া সংস্কৃতি বুলিও এক ধৰণৰ নতুন সংস্কৃতিয়ে গঢ় লৈ উঠা দেখা গৈছে৷ এনে নগৰীয়া সংস্কৃতিৰ নতুন ধ্যান-ধাৰণাই কেতিয়াবা সমাজত সংঘাত সৃষ্টি নকৰাকৈও থকা নাই৷ গাঁৱৰ পুৰণি সাংস্কৃতিক অভিব্যক্ৰিৰ মাজত বাস কৰা পুৰণি চাম মানুহ আৰু নতুন ধ্যান-ধাৰণাত ডাঙৰ-দীঘল হোৱা নতুন পুৰুষ (New Generation)ৰ মাজৰ এনে সংঘাতে কেতিয়াবা একোখন ঘৰ, একোটা পৰিয়ালৰ বহু বছৰীয়া সম্প্ৰীতিকো জোকাৰি যোৱা দেখা গৈছে৷ এটা কথা ঠিক যে, সংস্কৃতি হ’ল জীৱন যাপন প্ৰণালীৰ এক ধাৰা৷ মানুহৰ অভিজ্ঞতা, জ্ঞান, প্ৰয়োজন আদিয়েই সংস্কৃতিৰ জন্ম দিয়ে৷ এই ফালৰ পৰা নগৰীয়া সংস্কৃতিকো আমি ভুল বুলি একেষাৰে ক’ব নোৱাৰো৷ জীৱন যাত্ৰাত আগুৱাই যাওতে অনেক লোকে অভিজ্ঞতাৰ পৰা অনেক নতুন নতুন সংস্কাৰ সঞ্চিত কৰে৷ এই সঞ্চিত সংস্কাৰ পুৰণিৰ লগত যোগ হয় আৰু কৌতিকলীয়া পুৰণি সংস্কৃতিয়ে নতুন ৰূপত আত্মপ্ৰকাশ কৰে৷ যি সংস্কৃতিয়ে নতুন অভিজ্ঞতা, জ্ঞান, সংস্কাৰ সামৰি ল’ব পাৰে সেই সংস্কৃতিয়েই সমাজত মহিয়ান হৈ থাকে৷ কিন্তু এই ক্ষেত্ৰত এটা কথা মানি ল’ব লাগিব যে, একো নোহোৱাৰ পৰা বা শূন্যৰ পৰা সংস্কৃতিৰ সৃষ্টি হ’ব নোৱাৰে৷ ইয়াৰ এটা ভেটি থাকিব লাগিবই লাগিব৷ অসমীয়া সংস্কৃতিৰো এটা নিজস্ব ভেটি আছে৷ গতিকে ইয়াক ৰক্ষা কৰা প্ৰতিজন অসমীয়াৰে পৱিত্ৰ কৰ্তব্য৷\nঅসমীয়া সংস্কৃতিৰ ক্ষেত্ৰত এক পৰিৱৰ্তন\nঅসমীয়া সংস্কৃতিৰ ক্ষেত্ৰত ক্ৰমে ক্ৰমে এক পৰিৱৰ্তনে গা কৰি উঠিছে৷ ১৮২৬ চনৰ ইয়াণ্ডাবু সন্ধিৰ পিছৰ পৰাই ইংৰাজৰ শাসন আৰু বাঙালী আমোলাসকলৰ চলন-ফুৰণ, আচাৰ-ব্যৱহাৰৰ প্ৰতি অন্ধ অনুকৰণে অসমীয়া সংস্কৃতিৰ ভেটি কপাই থৈ যায়৷ সংস্কৃতিৰ ক্ষেত্ৰত সততে এটা কথা ব্যৱহাৰ কৰা হয় ‘সংস্কৃতি পৰিৱৰ্তনশীল’৷ এই কথা ঠিক যে সময়ৰ পৰিৱৰ্তনৰ লগে লগে সংস্কৃতিৰ ধাৰণাৰো পৰিৱৰ্তন হয়৷ পূৰ্বতে মানুহ গাঁৱত বাস কৰিছিল৷ ক্ৰমে ক্ৰমে মানুহ নগৰমুখি হ’ল৷ নানান শিল্প-বাণিজ্যৰ প্ৰসাৰ বাঢ়িল৷ উদ্যোগৰ সৃষ্টি হ’ল৷ সংস্থাপনৰ কাৰণে মানুহে নিজৰ গাঁও এৰি নগৰত বাস কৰিবলৈ ধৰিলে৷ পৰিৱেশ-পৰিস্থিতিয়ে মানুহক এখন ঠাইৰ পৰা আন এখন ঠাইলৈ ঘূৰি ফুৰিবলৈ বাধ্য কৰিলে৷ লাহে লাহে প্ৰচলিত কিছুমান নিয়ম-নীতি, আচাৰ-ব্যৱহাৰ ধৰি ৰখা কঠিন হৈ পৰিল৷ কিন্তু সকলো পৰিস্থিতিগত কাৰণক স্বীকাৰ কৰিও আমাৰ কিছুমান আপুৰুগীয়া সাংস্কৃতিক অভিব্যক্তিক একেবাৰে দলিয়াই পেলাই সম্পূৰ্ণ নগৰমুখি হৈ পৰাটো একেবাৰে শুভলক্ষণ হ’ব নোৱাৰে৷ এই প্ৰসঙ্গত জ্যোতিপ্ৰসাদে এক সুস্পষ্ট মত আগবঢ়াইছে৷ তেওঁৰ মতে “সংস্কৃতিৰ গতিপথত দেশী-বিদেশী যিবোৰ সাংস্কৃতিক সম্পদ লগ পোৱা যায় সেইবোৰ গ্ৰহণ কৰোঁতে সদায় নিজৰ জাতীয় ৰূপত সজায় পৰাই ললেহে সংস্কৃতি গতিধৰ্মী হয়৷ এনে সংস্কৃতিৰ গতিধৰ্মিতাই ভৱিষ্যতৰ সংস্কৃতিৰো বাট মুকলি কৰি ৰখাৰ লগতে বাটটো বহল আৰু ওখও কৰে৷” গতিকে দেখা যায় ‘ভাবিকালৰ সংস্কৃতি’ বাঢ়নৰ বাট মুকলি কৰি ৰাখিবলৈ হ’লে দেশী-বিদেশী, অতীত-বৰ্তমান এই সকলো সাংস্কৃতিক সম্পদসমূহ গ্ৰহণ কৰিব পৰা বিপুলায়তন দৃষ্টিভংগী গ্ৰহণ কৰিব লাগিব৷ ইয়াকে কৰিবলৈ যাওঁতে আমি সাংস্কৃতিক অংগসমূহক পাহৰি থাকিলে নহ’ব৷ কাৰণ বাহিৰা সংস্কৃতিয়ে জীৱনটো সুচাৰুৰূপে চলাই নিয়াত সহায়হে কৰিব পাৰে, কিন্তু সেইটোৱে জাতিটোৰ ভেটি কেতিয়াও দৃঢ় কৰিব নোৱাৰে৷\nঅসমীয়া সংস্কৃতিলৈ সঘনাই পৰিৱৰ্তন আহিবলৈ ধৰিছে৷ এই পৰিবৰ্তনে গাঁও, নগৰ-চহৰ সকলোতে কম বেছি পৰিমাণে এতিয়া বিয়পি পৰিছে৷ অসমীয়া সংস্কৃতিৰ কথা ক’লেই আমাৰ মনলৈ প্ৰথমতেই ভুমুকি মাৰে জাতিয় উৎসৱ বিহুৱে৷ তিনিওটা বিহুক কেন্দ্ৰ কৰিয়েই অসমীয়া সমাজত প্ৰচলিত বিভিন্ন আচাৰ-ব্যৱহাৰ, নৃত্য-গীত, খাদ্যভ্যাস, সাজ-পাৰ আদিৰ মাজেৰেই অসমীয়া জাতিৰ এক নিজস্ব পৰিচয় বহন কৰি আছে৷ কিন্তু সময়ৰ পৰিৱৰ্তনৰ লগে লগে নগৰসমূহৰ দৰেই গাঁওসমূহটো বিহুক কেন্দ্ৰ কৰি গঢ়ি উঠা সেই পুৰণিৰ আৱেগ কিছু ম্লান পৰিছে৷ মানুহৰ ঘৰে ঘৰে হুঁচৰি গাই বিহুৰ বতৰত গৃহস্থক আৰ্শীবাদ দিয়া, গৰু বিহুৰ দিনা একেলগে নদীলৈ গৈ গৰুক নোৱাই-ধূৱাই মাহ হালধি ঘঁহি গা ধোৱা, মাঘৰ বিহুত মেজি, ভেলা ঘৰ সাঁজি ভোজভাত খোৱা, কাতি বিহুত তুলসীৰ তলত, পথাৰত চাকি দিয়া আদি কাৰ্যবোৰ প্ৰায়েই নোহোৱা হৈ পৰিছে৷ বিবাহ অনুষ্ঠানক কেন্দ্ৰ কৰি হোৱা আখৈতোলা, গাঁঠিয়ন খুন্দা, দৈয়ন দিয়া, সুৱাঁগুৰি তোলা আদি অনুস্থানসমূহ ক্ৰমে ক্ৰমে বিবাহ অনুষ্ঠানৰ পৰা নোহোৱা হৈ পৰিছে৷ ভিডিঅ’ গেইম, কম্পিউটাৰ, কেব’লটিভি আদিয়ে জোনাকনিশা সন্ধিয়া আইতাৰ মুখৰ সাধু শুনা, সাধু কোৱা আদি প্ৰথাৰ প্ৰচলন কমাই আনিছে৷ ইয়াৰ উপৰিও সাজ-সজ্জা, খাৱন-শোৱন, আ-অলংকাৰ, খেল-ধেমালি, কেশবিন্যাস, প্ৰসাধন, সোধন-পোছন আদিৰ ক্ষেত্ৰতো নতুন নতুন বস্তুৱে চকুৰ চমক লগাবলৈ ধৰিলে৷ ইয়াৰ সৰহ ভাগকেই আমি সময়ৰ পৰিৱৰ্তনৰ ফলত গ্ৰহণ কৰিবলৈ বাধ্য হৈছোঁ যদিও বেছিভাগেই আকৌ আধুনিক অন্ধ নগৰীয়া আভিজাত্যৰ ফলটো সৃষ্টি নোহোৱাকৈ থকা নাই৷ যিবোৰ ক্ৰমে ক্ৰমে গাঁৱসমূহলৈ প্ৰসাৰিত হৈ গোটেই সংস্কৃতিৰ ভেটিটোকে কপাই তুলিছে৷


নাঙেলি - অসমীয়া ৱিকিপিডিয়া\nনাঙেলিৰ কিংবদন্তি অনুসৰি তেওঁ ১৯ শতিকাৰ দেশীয় ৰাজ্য ট্ৰেভেংকৰৰ (বৰ্তমান ভাৰতৰ কেৰালা ৰাজ্য) চাৰ্থালাৰ এগৰাকী মহিলা আছিল আৰু জাতি-ভিত্তিক "স্তন কৰ"ৰ প্ৰতিবাদ কৰিবলৈ নিজৰ স্তন কাটি পেলাইছিল।\nএই কাহিনীক ভাৰতৰ ইতিহাসত আনুষ্ঠানিকভাৱে স্বীকৃতি দিয়া নাই আৰু ইয়াৰ ঐতিহাসিক সত্যতাক লৈ মতবিৰোধ আছে।\nবহু ইতিহাসবিদে লিপিবদ্ধ কৰিছে যে নিম্ন বৰ্ণৰ মহিলাসকলে স্তন উন্মুক্ত কৰি ৰখাটো উচ্চ জাতিৰ প্ৰতি সন্মান প্ৰদৰ্শন বুলি ট্ৰেভেংকৰত এক পৰম্পৰা আছিল। জাতিৰ শ্ৰেণীবিভাজনক অমান্য নকৰিবলৈ চৰকাৰে স্তন ঢাকি নৰখাৰ নিয়ম বান্ধি দিছিল। মূলতঃ এই কাৰণে নিম্ন বৰ্ণৰ লোকসকলে একাধিকবাৰ বিদ্ৰোহ কৰিছিল।\nঅভিযোগমতে তেতিয়াৰ ব্ৰাহ্মণ শাসকে নিম্ন বৰ্ণৰ হিন্দু মহিলাৰ ওপৰত স্তন কৰ বা মুলাক্কৰম জাপি দিছিল। এই নিয়ম অনুসৰি ৰাজহুৱা স্থানত স্তন ঢাকি ৰাখিবলৈ তেওঁলোকে কৰ পৰিশোধ কৰিবলগীয়া হৈছিল আৰু স্তনৰ আকাৰমতে কৰ নিৰ্ধাৰণ কৰা হৈছিল। কিন্তু এই কৰৰ কাৰণ আৰু স্তনৰ আকাৰৰ লগত সম্পৰ্কৰ ঐতিহাসিক তথ্য একেবাৰে কম। মনু এছ পিল্লাই আৰু আন পণ্ডিতসকলে স্তনৰ লগত এই কৰৰ সংযোগৰ কথা নস্যাৎ কৰিছে আৰু ই সকলো নিম্ন বৰ্ণৰ মহিলাৰ পৰা সংগ্ৰহ কৰা এক সাধাৰণ কৰ বুলি মন্তব্য কৰিছে।\nএই কাহিনী অনুসৰি ১৯ শতিকাৰ আগভাগত ট্ৰেভেংকৰৰ চাৰ্থালা গাঁৱত ইঝাভা জাতিৰ নাঙেলি আৰু গিৰিয়েক চিৰুকন্দনে বাস কৰিছিল। তেওঁলোক নিঃসন্তান আছিল। এদিন ট্ৰেভেংকৰৰ প্ৰৱথিয়াৰ (গাঁৱৰ বিষয়া)জন স্তনৰ জৰীপ কৰি কৰ সংগ্ৰহৰ বাবে নাঙেলিৰ ঘৰলৈ আহে। নাঙেলিয়ে এই কথাৰ বিৰোধ কৰি নিজৰ স্তনযুগক কাটি কলপাতত বিষয়াজনলৈ আগবঢ়াই দিয়ে। অত্যধিক ৰক্তক্ষৰণৰ বাবে নাঙেলিৰ মৃত্যু হয়। নাঙেলিৰ গিৰিয়েক চিৰুকন্দনে পত্নীৰ মৃত্যু সহ্য কৰিব নোৱাৰি তাইৰ চিতাত জঁপিয়াই আত্মজাহ দিয়ে। ভাৰতত পুৰুষ সতী হোৱা এয়েই প্ৰথম ঘটনা।\nনাঙেলিৰ মৃত্যুৰ পাছত সাধাৰণ লোকসকলে বিদ্ৰোহ কৰিবলৈ লয়। আন ঠাইতো একেধৰণৰ লোককথা পোৱা গৈছে। ইয়াৰ পাছতে ট্ৰেভেংকৰত স্তন কৰৰ নিয়ম বাতিল কৰা হ'ল। নাঙেলি বাস কৰা ঠাইডোখৰ মুলাচিপৰম্বু (স্তন থকা মহিলাৰ ঠাই) বুলি জনাজাত হ'ল।\nপিল্লাইয়ে এই কাহিনী নাকচ কৰি কয় যে কেৰালাৰ মুক্ত চিন্তাৰ মাতৃপ্ৰধান সমাজত স্তন ঢাকি নৰখাটোৱেই প্ৰচলিত ধৰণ আছিল। কেইবাদশক পাছত ব্ৰিটিছৰ আগমণ হওঁতে লাহে লাহে সমাজত ভিক্টোৰিয়ান নৈতিকতাৰ প্ৰৱেশ ঘটিল আৰু উৰ্ধাংশ ঢাকি ৰখাৰ নিয়ম হ'ল। তেওঁৰ মতে নাঙেলিয়ে সকলো নিম্ন বৰ্ণৰ লোকৰ ওপৰত জাপি দিয়া এক দমনমূল কৰ ব্যৱস্থাৰ বিৰোধিতা কৰিছিল। ই পাছলৈ মহিলাৰ সন্মান ৰক্ষাৰ বাবে বিৰোধলৈ পৰিণত হৈ পৰিল।\nব্ৰাহ্মণ্যবাদৰ বিৰুদ্ধে দলিতসকলৰ বৰ্তমানৰ শ্ৰেণী সংগ্ৰামৰ ক্ষেত্ৰত এই কাহিনীটোৰ কমিক আঁকি প্ৰচাৰ কৰা হৈছে। নাঙেলিৰ বিষয়ে এক চলচ্চিত্ৰ নিৰ্মাণৰ প্ৰস্তাৱো দিয়া হৈছে।\n↑ 1.0 1.1 1.2 1.3 "The woman who cut off her breasts to protestatax". 28 July 2016. https://www.bbc.com/news/world-asia-india-36891356.\n↑ 2.0 2.1 2.2 2.3 2.4 2.5 2.6 S. Pillai, Manu (2019). "The woman with no breasts". The Courtesan, the Mahatma and the Italian Brahmin: Tales from Indian History. প্ৰকাশক Chennai: Westland Publications Private Limited. ISBN 9789388689786. http://www.thehindu.com/society/history-and-culture/the-woman-who-cut-off-her-breasts/article17324549.ece.\n↑ 3.0 3.1 Allen, Charles (2017). Coromandel : A personal history of South India. প্ৰকাশক London: Little, Brown. পৃষ্ঠা. 285. ISBN 9781408705391. OCLC 1012741451. https://books.google.com/books/about/Coromandel.html?id=qutzDQAAQBAJ.\n↑ Smith, Bardwell L. (1976) (en ভাষাত). Religion and Social Conflict in South Asia. BRILL. পৃষ্ঠা. 32. ISBN 9789004045101. https://books.google.com/books?id=xNAI9F8IBOgC.\n↑ "The CBSE Just Removed an Entire History of Women’s Caste Struggle". https://thewire.in/education/cbse-removed-history-womens-caste-struggle.\n↑ (en ভাষাত) The encyclopaedia of Dravidian tribes. 2. International School of Dravidian Linguistics. 1996. পৃষ্ঠা. 198. https://books.google.com/books?id=cBcwAQAAIAAJ.\n↑ Sen, Orijit. "A Travancore Tale: The graphic story of Nangeli, the woman who cut off her breasts to protestatax" (en-US ভাষাত). https://scroll.in/magazine/850376/a-travancore-tale-the-graphic-story-of-nangeli-the-woman-who-cut-off-her-breasts-to-protest-a-tax.\n↑ "Vinayan to make film on discarded revolutionary Nangeli - Times of India" (en ভাষাত). https://timesofindia.indiatimes.com/entertainment/malayalam/movies/news/vinayan-to-make-film-on-discarded-revolutionary-nangeli/articleshow/64260214.cms.\n↑ "മാറുമറയ്ക്കൽ സമരനായിക നങ്ങേലിയുടെ കഥയുമായി വിനയന്" (ml ভাষাত). 2018-12-30. https://malayalam.indianexpress.com/entertainment/nangeli-film-director-vinayan/.\n"https://as.wikipedia.org/w/index.php?title=নাঙেলি&oldid=237738"ৰ পৰা অনা হৈছে\nএই পৃষ্ঠাখন ১১ জুন, ২০২০ তাৰিখে ১২:৪৫ বজাত অন্তিম সংশোধন কৰা হৈছিল।


ডেভিদ জেমছ থুলছ - অসমীয়া ৱিকিপিডিয়া\nডেভিদ জেমছ থুলছ FRS(/ˈdeɪv[unsupported input]d ˈdʒeɪmz ˈθuːl[unsupported input]s/ জন্ম: ২১ ছেপ্টেম্বৰ ১৯৩৪) এজন ব্ৰিটিছ ঘনীভুত পদাৰ্থ বিজ্ঞানী। তেওঁ ফ্ৰেডৰিক ডুনকান মাইকেল হাল্ডেন আৰু জন মাইকেল কষ্টাৰলিটজৰ লগত পদাৰ্থৰ ট'প'লজিকেল ফেজ ট্ৰান্সজিছন বিষয়ৰ বাবে যুটীয়া ভাবে ২০১৬ চনৰ পদাৰ্থ বিজ্ঞানৰ নোবেল বঁটা লাভ কৰে।\n১৯৯৫ চনত ডেভিদ জেমছ থুলছ\nছেপ্টেম্বৰ ২১ , ১৯৩৪\nবেয়াৰ্ছডেন , স্কটলেণ্ড\nকেলিফ'ৰ্নিয়া বিশ্ববিদ্যালয়, বেৰ্কেলী\nকেম্ব্ৰিজ বিশ্ববিদ্যালয় (BA)\nকৰ্ণেল বিশ্ববিদ্যালয় (PhD)\nজে. এইচ. হান\nচুং ৱো ৰি\nজন মাইকেল কষ্টাৰলিটজ (postdoc)\nট'প'লজিকেল কোৱাণ্টাম সংখ্যা\nমেক্সৱেল পদক আৰু বঁটা (১৯৭৩)\nৰয়েল ছ'চাইটিৰ সভ্য পদ (১৯৭৯)\nহলৱেক বঁটা (১৯৮০)\nলাৰ্চ অনচাগেৰ বঁটা (২০০০)\nমাৰ্গাৰেট এলিজাবেথ স্ক্ৰেছ (বি. ভুল: অযোগ্য সময়)\nথুলছে ৱিনচেষ্টাৰ কলেজ আৰু ট্ৰিনিটি হ'ল, কেম্ব্ৰিজত শিক্ষা গ্ৰহণ কৰিছিল। তাৰপিছত তেওঁ হান্স বেথেৰ তত্ববধনাত কৰ্ণেল বিশ্ববিদ্যালয়ৰ পৰা পিএইছডি ডিগ্ৰী লাভ কৰে।\nতেওঁ প্ৰথমে বেৰ্কেলীত অৱস্থিত কেলিফোৰ্নিয়া বিশ্ববিদ্যালয়ত যোগদান কৰে। তাৰপিছত তেওঁ যুক্তৰাজ্যৰ বীৰমিংগাম বিশ্ববিদ্যালয়ত গাণিতিক পদাৰ্থ বিজ্ঞান বিষয়ৰ অধ্যাপক হিচাপে যোগ দিয়ে। ১৯৮০ চনত তেওঁ চিটলীত অৱস্থিত ৱাছিংটন বিশ্ববিদ্যালয়ত অধ্যাপক ৰূপে নিযুক্তি লাভ কৰে। থুলছে পৰমাণু, ইলেক্টন আৰু নিউট্ৰন তন্ত্ৰ বিষয়ত ভালেমান বৰঙণি আগবঢ়ায়। তেওঁৰ গৱেষণাৰ বিষয়বস্তু আছিল অতিপৰিবাহী প্ৰক্ৰিয়া, নিউক্লিয়াৰ পদাৰ্থৰ ধৰ্ম আৰু পৰমাণুৰ নিউক্লিয়াছৰ ভিতৰতে উত্তেজিত আৰু সংগ্ৰাহীত গতি।\nতেওঁ ৰয়েল ছোচাইটি, আমেৰিকান ফিজিকেল ছোচাইটি আৰু আমেৰিকান একাডেমী অফ আৰ্টছ এণ্ড চাইন্সৰ সন্মানীয় ফেলোশ্বিপ আৰু যুক্তৰাষ্ট্ৰৰ ৰাষ্ট্ৰীয় বিজ্ঞান একাডেমীৰ সদস্য। তেওঁ লাভ কৰা বঁটা সমূহ হ'ল,\nপদাৰ্থ বিজ্ঞানৰ ৱল্ফ বঁটা (১৯৯০)\nপদাৰ্থ বিজ্ঞান প্ৰতিষ্ঠানৰ পল ডিৰাক মেডেল (১৯৯৩)\nআমেৰিকান ফিজিকেল ছোচাইটিৰ লাৰ্চ অনচাগেৰ বঁটা (২০০০)\nপদাৰ্থ বিজ্ঞানৰ নোবেল বঁটা(২০১৬)\n↑ Anon (2016). "BBC Radio4profile: Professor David J Thouless". প্ৰকাশক London: BBC. http://www.bbc.co.uk/programmes/b07x12m3.\n↑ Devlin, Hannah; Sample, Ian (4 October 2016). "British trio win Nobel prize in physics 2016 for work on exotic states of matter – live". https://www.theguardian.com/science/live/2016/oct/04/nobel-prize-in-physics-2016-to-be-announced-live। আহৰণ কৰা হৈছে:4October 2016.\n"https://as.wikipedia.org/w/index.php?title=ডেভিদ_জেমছ_থুলছ&oldid=224784"ৰ পৰা সংকলিত\nআন একো উল্লেখ নাথাকিলে এই বিষয়বস্তু CC BY-SA 3.0 ৰ আওতাত উপলব্ধ। এই পৃষ্ঠাটোৰ সংক্ষিপ্ত ইউ.আৰ.এল. : https://as.wikipedia.org/?curid=42221।


Nimular in Assamese ৰ ব্যৱহাৰ, পালি, পাৰ্শ্চক্ৰিয়া, উপকাৰ, ক্ৰিয়া-প্ৰতিক্ৰিয়া আৰু সতৰ্কতাবাণী - Nimular ar byavahar, ppali, parshwakriya, upkaar, kriya-pratikriya aaru satarkatabani\nNimular की जानकारी\nNimular ৰ লাভ আৰু ব্যৱহাৰসমূহ- Nimular Benefits & Uses in Assamese- Nimular ar laabh aaru byavaharsamuh\nNimular ৰ পালি আৰু সেয়া কেনেদৰে ল'ব- Nimular Dosage & How to Take in Assamese - Nimular ar paali aaru xeya kenedore lobo\nNimular ৰ পাৰ্শ্চক্ৰিয়াসমূহ- Nimular Side Effects in Assamese- Nimular ar parshwakriyasamuh\nNimular সংক্ৰান্ত সতৰ্কতাবাণীসমূহ- Nimular Related Warnings in Assamese- Nimular xonkranta xatarkatabanisamuh\nঅইন দৰৱৰ সৈতে Nimularৰ গুৰুতৰ ক্ৰিয়া-প্ৰতিক্ৰিয়া- Severe Interaction of Nimular with Other Drugs in Assamese- Oinor xoite Nimular ar gurutor kriya-pratikriya\nNimular মতভেদসমূহ- Nimular Contraindications in Assamese- Nimular nishedhsamuh\nNimular ৰ বিষয়ে সততে সোধা প্ৰশ্নসমূহ- Frequently asked Questions about Nimular in Assamese- Nimular ar bikhoye satate xodha prashnasamuh\nখাদ্য আৰু মদৰ সৈতে Nimular ক্ৰিয়া-প্ৰতিক্ৰিয়া- Nimular Interactions with Food and Alcohol in Assamese- khadya aaru modor xoite Nimular kriya-pratikriya\nNimular ৰ লাভ আৰু ব্যৱহাৰসমূহ - Nimular Benefits & Uses in Assamese - Nimular ar laabh aaru byavaharsamuh\nNimular তলত দিয়াবোৰৰ চিকিত্সাৰ ক্ষেত্ৰত ব্যৱহাৰ কৰা হয় -\nNimular ৰ পালি আৰু সেয়া কেনেদৰে ল'ব - Nimular Dosage & How to Take in Assamese - Nimular ar paali aaru xeya kenedore lobo\nNimular-ৰ উপাদানসমূহ - Nimular Active Ingredients in Assamese - Nimular-ar upadaansamuh\nNimular ৰ পাৰ্শ্চক্ৰিয়াসমূহ - Nimular Side Effects in Assamese - Nimular ar parshwakriyasamuh\nগৱেষণাৰ ভিত্তিত, Nimular ব্যৱহাৰৰ ক্ষেত্ৰত তলত দিয়া পাৰ্শ্চক্ৰিয়া প্ৰত্যক্ষ কৰা হৈছে -\nNimular সংক্ৰান্ত সতৰ্কতাবাণীসমূহ - Nimular Related Warnings in Assamese - Nimular xonkranta xatarkatabanisamuh\nNimular-ৰ ব্য়ৱহাৰ গৰ্ভৱতী মহিলাৰসকলৰ বাবে নিৰাপদনে?\nNimular ৰ গৰ্ভৱতী মহিলাৰ ওপৰত থকা প্ৰভাবৰ বিষয়ে জনা নযায় কাৰণ এইটোৰ ওপৰত এতিয়ালৈকে গৱেষনা কৰা হোৱা নাই।\nNimular-ৰ ব্য়ৱহাৰ কেচুৱাক বুকুৰ গাখীৰ খুৱাই থকা মহিলাসকলৰ বাবে নিৰাপদনে?\nNimularএ স্তন্যপায়ী মহিলাৰ ক্ষেত্ৰত কি প্ৰভাৱ পেলাব এইটোৰ ওপৰত এতিয়ালৈকে কোনো গৱেষনা কৰা হোৱা নাই। গতিকে Nimular গ্ৰহণ কৰিলে পাৰ্শ্ব-প্ৰতিক্ৰিয়া হব নে নহয় জনা নাযায়।\nবৃক্কত Nimular কি প্ৰভাৱ দেখা গৈছে?\nআপোনাৰ বৃক্ক ত Nimularৰ সুতীব্ৰ পাৰ্শ্ব-প্ৰতিক্ৰিয়া হব পাৰে। চিকিতসকে নোকোবাকৈ গ্ৰহণ নকৰিব।\nযকৃতত Nimular কি প্ৰভাৱ দেখা গৈছে?\nNimularৰ ব্যৱহাৰ কলিজা ৰ বাবে ক্ষতিকৰ হব পাৰে। চিকিতসকৰ পৰামৰ্শ অবিহনে গ্ৰহণ নকৰিব।\nহৃদযন্ত্ৰৰ ক্ষেত্ৰত Nimular ৰ কি প্ৰভাৱ দেখা গৈছে?\nNimular গ্ৰহণ কৰাৰ পিছত আপোনাৰ হৃদয় ত পাৰ্শ্ব-প্ৰতিক্ৰিয়া অনুভৱ কৰিব পাৰে। যদি এয়া হয় তেন্তে ইয়াৰ ব্যৱহাৰ বন্ধ কৰিব। আপোনাৰ চিকিতসকৰ পৰামৰ্শ লওক আৰু তেখেতে কোৱা অনুসৰি কৰক।\nঅইন দৰৱৰ সৈতে Nimularৰ গুৰুতৰ ক্ৰিয়া-প্ৰতিক্ৰিয়া - Severe Interaction of Nimular with Other Drugs in Assamese - Oinor xoite Nimular ar gurutor kriya-pratikriya\nNimular তলত দিয়া দৰৱৰ সৈতে লোৱা উচিত যিহেতু ই ৰোগীৰ ক্ষেত্ৰত গুৰুতৰ পাৰ্শ্চক্ৰিয়াৰ সৃষ্টি কৰিব পাৰে -\nNimular মতভেদসমূহ - Nimular Contraindications in Assamese - Nimular nishedhsamuh\nআপুনি যদি তলত দিয়া যিকোনো এবিধ ৰোগৰ সমুখীন হৈ আছে, আপুনি তেন্তে ডাক্তৰৰ পৰামৰ্শ অবিহনে Nimular লোৱা অনুচিত যাতে -\nNimular ৰ বিষয়ে সততে সোধা প্ৰশ্নসমূহ - Frequently asked Questions about Nimular in Assamese - Nimular ar bikhoye satate xodha prashnasamuh\nএই Nimular-এ অভ্য়াস বা নিচাৰ সৃষ্টি কৰে নেকি?\nNimularৰে অভ্যাস গঠনৰ কোনো কথাৰ প্ৰতিবেদন পোৱা নাই।\nহয়, আপুনি আৰামত মেচিনেৰী চলাব পাৰে বা বাহন চলাব পাৰে, যিহেতু Nimular লোৱাৰ পিছত ই আপোনাৰ টোপনি ভাৱ নানে।\nহয়, কিন্তু আপুনি ডাক্তৰৰ পৰামৰ্শ অনুসাৰেহে Nimular লোৱা উচিত।\nনহয়, মানসিক ৰোগৰ চিকিত্সাৰ ক্ষেত্ৰত Nimular ব্যৱহৃত নহয়।\nখাদ্য আৰু মদৰ সৈতে Nimular ক্ৰিয়া-প্ৰতিক্ৰিয়া - Nimular Interactions with Food and Alcohol in Assamese - khadya aaru modor xoite Nimular kriya-pratikriya\nখাদ্য আৰু Nimularৰ ক্ৰিয়া-প্ৰতিক্ৰিয়া\nখাদ্যৰ সৈতে Nimularৰ ক্ৰিয়া-প্ৰতিক্ৰিয়াৰ কোনো তথ্য নাই, এইবিষয়ত গৱেষণাৰ অভাৱৰ হেতু।\nমদ আৰু Nimularৰ মাজৰ প্ৰতিক্ৰিয়া\nNimular আৰু মদ একেলগে পান কৰাৰ ফলত আপোনাৰ দেহত গুৰুতৰ প্ৰভাৱ পেলাব পাৰে।\nNimular ৰ অনুকল্প - Substitutes for Nimular in Assamese\nNimular ৰ মূল্য আৰু পেকৰ চাইজ - Nimular Price and Pack Size in Assamese - Nimular ar mulya aaru pakor size\nআপুনি বা আপোনাৰ পৰিয়ালৰ কোনোবাই Nimular লয় নেকি? অনুগ্ৰহ কৰি এটা সমীক্ষাত ভাগ লওক আৰু আনকো সহায় কৰক\nআপুনি চিকিৎসকে নিদান আগবঢ়োৱা Nimular ব্যৱহাৰ কৰিছিল নেকি?\nআপুনি কিমান পৰিমাণে Nimular সেৱন কৰিছিল?\nআপুনি Nimular ভোজন কৰাৰ আগত নে পাছত সেৱন কৰিছিল?\nআপুনি কোন সময়ত Nimular সেৱন কৰে?


Home ABID AZAD ABID-AZAD RUPALI-PARDA আবিদ আজাদ আবিদ-আজাদ ৰূপালী পৰ্দা ৰূপালী পৰ্দা\nxukhdukh.com February 27, 2018 ABID AZAD, ABID-AZAD, RUPALI-PARDA, আবিদ আজাদ, আবিদ-আজাদ, ৰূপালী পৰ্দা,\nএখন নাচাবলগীয়া চিনেমা – ‘পেডমেন’\n“তুমি সেই দিনকেইটাত যি লেতেৰা কাপোৰ ব্যৱহাৰ কৰা, তেনে লেতেৰা কাপোৰ মই চাইকেল চাফা কৰিবলৈও ব্যৱহাৰ নকৰোঁ ৷”\nহিন্দী চিনেমা ‘পেডমেন’ৰ মুক্তিৰ সময়চোৱাত দেশজুৰি মহিলাৰ ছেনিটেৰী পেড ব্যৱহাৰৰ প্ৰচাৰেৰে ছ’চিয়েল মিডিয়া ভৰি পৰিছিল। বহুজনে, বিশেষকৈ মহিল-যুৱতীসকলে ‘পেড’ৰ সৈতে নিজৰ ফটো তুলি ছেনিটেৰী পেডৰ দাম আৰু টেক্স কৰ্তনৰ দাবীত ‘ফেচবুক’ত প্ৰতিবাদ কৰিছিল । আনহাতে বিভিন্নজনে তেনে প্ৰচাৰৰ ওপৰত সন্দেহ প্ৰকাশ কৰি যুক্তি দিছিল - এইবোৰ আচলতে ‘চেনিটেৰী পেড’ৰকেম্পেইনৰ নামত ‘পেডমেন’ চিনেমাৰহে প্ৰচাৰ ! বিনামূলীয়া বিজ্ঞাপনৰ কৌশল ! ‘পেড’ ব্যৱহাৰ কৰিব নোৱাৰা বেছিভাগ গৰীব মহিলাৰেই ছ’চিয়েল মিডিয়াৰ সৈতে কোনো সম্পৰ্কয়ে নাই । ইত্যাদি ...। প্ৰথম অৱস্থাত তেনে যুক্তিৰ আমিও আংশিক সমৰ্থন কৰিছিলোঁ । কিন্তু চিনেমাখন চাই ঊঠি আমাৰ সেই মত সলনি কৰিবলৈ বাধ্য হ’লোঁ । ফেচবুক বা অইন ছ’চিয়েল মিডিয়াৰ সৈতে সম্পৰ্ক নথকা দেশৰ বহুল সংখ্যক জনগণক এইবোৰ কথাই পোনপোটীয়াকৈ প্ৰভাৱ নকৰাটো সত্য; কিন্তু তেনে প্ৰচাৰে প্ৰতিষ্ঠিত অন্যান্য প্ৰচাৰ মাধ্যমক, বিশেষকৈ ইলেকট্ৰ’নিক মিডিয়াক যথেষ্ট প্ৰভান্বিত কৰাটোও সত্য । ছ’চিয়েল মিডিয়ত চৰ্চা লাভ কৰা একোটা গৰম-বিষয়ক ষ্টুডিও কেন্দ্ৰিক সংবাদ মাধ্যমবোৰে সন্ধিয়াৰ ‘প্ৰাইম টাইম’ত যথেষ্ট গুৰুত্ব দিয়া দেখা যায় । ‘ফেচবুক’ নথাকিলেও সন্ধিয়া ‘প্ৰাইম টাইম’ৰ চিঞৰ-বাখৰ চোৱা মানুহ ঘৰে ঘৰে । বিগত সপ্তাহত দেখা গ’ল যে ভাৰতীয় পৰিয়ালত কেতিয়াও মুকলিকৈ আলোচনা নকৰা মহিলাৰ স্বাস্থ্য সম্পৰ্কীয় অতি জৰুৰী উক্ত বিষয়টো দেশব্যাপি নিউজ চেনেলবোৰত খোলাখুলিকৈ তথা অতি ধুম-ধামেৰে আলোচনা আগবঢ়োৱা হ’ল । বিষয়টোৰ ওপৰত মানুহে শুনিলে, কথা পতিলে আৰু মনতে প্ৰশ্ন কৰিলে । মানুহে চিনেমাখন চালেও । এয়া এক ধনাত্মক দিশ । তাতে, চিনেমা নিজেও এক অতিজনপ্ৰিয় তথা প্ৰভাৱশালী প্ৰচাৰ-মাধ্যম ৷\nদুবছৰ পূৰ্বে মাছখোৱাৰ প্ৰাগজ্যোতি হলত মুম্বাইৰ অভিনেত্ৰী কাল্কি কোৱেচলিনৰ মহিলা বিষয়ক ‘দ ট্ৰুথ অৱ ৱোমেনহুদ’ (The Truth of Womanhood) নামৰ একক অভিনয়ৰ ড্ৰামাখন চোৱাৰ সুযোগ পাইছিলোঁ ৷ ড্ৰামাৰ অন্তত দৰ্শকৰ সৈতে হোৱা আলাপত তেওঁক প্ৰশ্ন এটা কৰিছিলোঁ — “আজিকালি ‘ফেমিনিজম’ক বিষয়বস্তু হিচাপে লৈ বহুতে ব্যৱসায় কৰিবলৈ আৰম্ভ কৰিছে ৷ ‘ফেমিনিজিম’ক লৈ কোনোবাই চিনেমা বনাইছে, বিজ্ঞাপন বনাইছে, প্ৰসাধন সামগ্ৰী বেচিছে, প্ৰডাক্ট বেচিছে আৰু কোনোবাই ড্ৰামাও কৰিছে ...৷ আপোনাৰ এইক্ষেত্ৰত মন্তব্য কি?” উত্তৰত তেওঁ কি ক'ব পাৰে ধাৰণা এটা আছিল যদিও সেয়া তেওঁৰ মুখৰ পৰা শুনাৰ উদ্দশ্যেৰে প্ৰশ্নটো জানি-বুজিয়ে কৰিছিলোঁ । তেওঁৰ থুলমূল উত্তৰটো আছিল এনেধৰণৰ — “মহিলাকেন্দ্ৰিক বিষয়ক লৈ কোনোবাই যদি ব্যৱসায়ো কৰিছে আৰু তাৰ ফলত যদি মহিলাৰ সমস্যাৰ বিষয়ে জনসাধাৰণ অৱগত হৈছে, তাৰ চৰ্চা হৈছে, মানুহৰ মানসিকতাত প্ৰভাৱ পৰিছে সেয়া ভাল কথা ৷ তেনেকুৱা ব্যৱসায় হোৱাত আপত্তি কি ! তেনে ব্যৱসায় আৰু হ'ব লাগে। ” কাল্কিৰ সপ্ৰতীভ দৃঢ় উত্তৰ শুনি উপস্থিত দৰ্শকে হাত চাপৰি বজাইছিল ৷ ‘পেডমেন’ চিনেমাখনো তেনেকুৱা এক হাত চাপৰি বজাব পৰা ধৰণৰ সাৰ্থক চিনেমা ৷\n‘মাহেকীয়া’ৰ দিনকেইটাত মহিলাৰ প্ৰতি আমাৰ ভাৰতীয় সমাজৰ যি এক প্ৰগাঢ় ঋণাত্মক ধাৰণা বিদ্যমান, তথা তাৰ ফলত সেই দিনকেটাত মহিলা গৰাকীৰ দৈনন্দিন কাৰ্যত যি সমস্যা দেখা দিয়েহি,চিনেমাখনত সেয়া বলিষ্ঠভাৱে আৰু ভাৰতীয় সৰ্বসাধাৰণ দৰ্শকক আগত ৰাখি আকৰ্ষণীকৈ তুলি ধৰা হৈছে । বৃহৎ সংখ্যক জনতাৰ ধৰ্মীয় আস্থা, পৰম্পৰা, বিশ্বাস আৰু অন্ধবিশ্বাস জড়িত বিষয় এটাৰ ওপৰত নিৰ্মান কৰা চিনেমাখনত ‘পেডমেন’ৰ চৰিত্ৰটো আমিৰ, চলমান, শ্বাহৰুখ বা ঋত্বিকৰ সলনি অক্ষয় কুমাৰে অভিনয় কৰাটোও এটা উল্লেখনীয় দিশ ! কিছুবছৰ পূৰ্বে বৃহৎ সংখ্যক সদস্যৰে পৰিপূৰ্ণ অসমীয়া ফেচবুক গোট এটাত মহিলাৰ মাহেকীয়া আৰু পুষ্পিতা বিষয়ক লৈ হোৱা যুক্তি-তৰ্কত কুসংস্কাৰ আৰু মান্ধাতাকলীয়া চিন্তাৰ সপক্ষত স্থিতি লোৱা কিছু আধুনিক লোকৰ পৰা পোৱা তিক্ত অভিজ্ঞতাৰ বাবে তেনেকৈ ভাবিব লগীয়া হ'ল ৷ সংস্কৃতি আৰু কু-সংস্কৃতিৰ পাৰ্থক্য চিনিব নোখোজা পৰিবৰ্তনৰ স্বপ্নত বিভোৰ অ-বিজ্ঞানমনস্ক অপৰিৱৰ্তনশীল লোকেৰেই আমাৰ সমাজখন ভৰা । উপায় নাই ।\nএটা কথা আমি প্ৰায়ে মন নকৰো যে মহিলাৰ ‘মাহেকীয়া’ হোৱাটো আচলতে নিজে কোনো সমস্যা নহয় ৷ এয়া মহিলাৰ দেহত হোৱা এক স্বাভাৱিক প্ৰাকৃতিক প্ৰক্ৰিয়া মাথোন ৷ এই প্ৰাকৃতিক প্ৰক্ৰিয়াবোৰ নহ'লে মানুহ জন্ম হোৱাৰ, বংশ ৰক্ষা কৰাৰ কোনো অজুহাতেই দেখোন নাথাকিল হেতেন ! অথচ এই প্ৰাকৃতিক প্ৰক্ৰিয়াকেই বিভিন্ন যুক্তিহীন অজুহাতেৰে আৰু প্ৰাচীণ কুসংস্কাৰেৰে আমাৰ সমাজত সমস্যা বা‘অসুবিধা’ হিচাপেই চাই অহা হৈছে ৷ অধিকাংশ মহিলায়ো সেয়া কপালৰ লিখন বা নিয়ম হিচাপে বিনা প্ৰশ্নই মানিও আহিছে । ফলস্বৰূপে সেইকেইটা দিন ঘৰচীয়া ইতৰ প্ৰাণীবোৰৰ দৰে মজিয়াৰ ওপৰতপৰিত্যক্তভাৱে পৰি থাকিবলৈও কুণ্ঠাবোধ নকৰে ! কেতিয়াবা এনেই ভাবো, এই প্ৰাকৃতিক পৰিঘটনাটো যদি মহিলাৰ নহয় পুৰুষৰ ক্ষেত্ৰত হ'লহেতেন, তেতিয়াও হয়তো পত্নীয়েই মাটিত শুব লাগিলহেতেন ৷ কাৰণ, পালেঙত শুৱাৰ নীতি-নিয়ম যেনেকৈয়ে নহওক পুৰুষে বনাই ল’লেইহেতেন ! (এনেই ভবা কথাহে!)\nচিনেমাখনত ‘পেডমেন’ অক্ষয় কুমাৰে ‘মাহেকীয়া’ সম্বন্ধে সাংঘাতিক হিচাপ এটা দিয়ে ৷ আমাৰ দেশৰ (বেছিভাগ) মহিলাই হেনো বছৰত দুমাহ এনেয়ে কটায় ৷ কেনেকৈ ? মাহত পাঁচ দিনকৈ ১২ মাহত — পাঁচ বাৰং ৬০ দিন, অৰ্থাৎ দুমাহ ৷ সেই দুমাহ ঘৰত কৰ্মহীন হৈ যদি পৰি থাকিব লগীয়া নহয় আৰু ফটা-কানিৰ সলনি পেড ব্যৱহাৰ কৰি অইন দিনৰ দৰেই কৰ্ম কৰি থাকিব পৰা যায়; তেন্তে বছৰৰ সেই দুমাহ সময়ৰ অপচয় নহ'ব ! পুৰুষে যিদৰে ১২ মাহত ১২ মাহেই পূৰ্ণভাৱে জীৱন যাপন কৰে; মহিলাও কৰিব পাৰিব ৷ (ধোদ আৰু এলেহুৱা লোকৰ কথা বেলেগ৷) কিন্তু আমাৰ দেশৰ মহিলাই পুৰুষৰ ১২ মাহৰ বিপৰীতে ১০ মাহহে জীৱন যাপন কৰিব পাৰে ! বাকী দুমাহ মাহেকীয়াৰ নামত যায় ! ‘পেডমেন’ৰ মতে ক্ৰিকেটৰ পাঁচদিনিয়া টেষ্ট মেচত বেটমেনে যদি চিলাই বলৰ কোবৰ পৰা বাচিবলৈ দুভৰিত পেড লগাই খেলিব পাৰে; বীজাণুৰ সংক্ৰমণৰ পৰা বাচিবলৈ মহিলাই সেই পাঁচটা দিনত চেনিটেৰী পেড কিয় ব্যৱহাৰ কৰিব নোৱাৰে ! বলৰ কোবত আঠু ভাঙিলে মানুহ নমৰে, কিন্তু বীজানুযুক্ত লেতেৰা কপোৰৰ পৰা হোৱা সংক্ৰমণৰ ফলত হ'লে বহু মহিলা যন্ত্ৰণা-কাতৰ মৃত্যুৰ মুখত পৰে ৷\nচিনেমাখনৰ আৰম্ভণি পৰ্যায়ত লক্ষ্মী ওৰফে পেডমেনৰ ‘মাহেকীয়া’ৰ ওপৰত দিয়া “নিষিদ্ধ” আৰু “অশ্লীল” কথাবোৰ শুনি গঞা ৰাইজে তেওঁক সহ্য কৰিব পৰা নাছিল ৷ তেওঁ পাগল হোৱা বুলিয়ে ধৰি লৈছিল । ঘৈনিয়ীক গায়ত্ৰীয়েও গিৰিয়েকৰ মুখত, মতা মানুহ হোৱা সত্বেও, মহিলাৰ দুভৰিৰ মাজৰ এইবোৰ কথাত গুৰুত্ব দিয়া বাবে লাজত মৰি যোৱাৰ আৱস্থা হৈছিল । পেডমেন কিন্তু সলনি নহয় । পেডমেনৰ কাৰ্য-কলাপত লাজত থাকিব নোৱাৰি গাঁৱৰ মানুহে তেওঁক গাঁও ত্যাগ কৰিবলৈ বাধ্য কৰায় । পত্নীয়েও লাজতকৈ বিচ্ছেদেই শ্ৰেয় বুলি এৰা দিয়ে । উপায়ন্তৰ হয় পেডমেনে গাঁও ত্যাগ কৰে । আগবাঢ়ে এক নতুন যাত্ৰাৰ সন্ধানত ৷ এনেকৈয়ে আৰম্ভ হয় — বহুজাতিক কোম্পানীৰ ৫৫ টকাৰ ছেনিটেৰী পেডৰ পেকেটৰ বিপৰীতে ঘৰুৱাভাৱে প্ৰতি পিচ পেড ২ টকাত বনোৱাৰ পেডমেনৰ অভিনৱ যাত্ৰা ৷ নানান ঘাট-প্ৰতিঘাটৰ অন্তত তেওঁ সেই যাত্ৰাত এদিন সফল হয় ৷ (চিনেমাখন সত্য ঘটনাৰ ওপৰত আধাৰিত যদিও এইখিনি সময়ত চিনেমাখনত কিছু নাটকীয়তা আহে ৷ যদিও সেয়া কাহিনীৰ তাগিদাতে আহে বুলি ধৰি ল'ব পাৰি ৷) গাঁৱৰ মহিলাসকলক পেডমেনে এই যাত্ৰাত চামিল কৰে ৷ আমাৰ অসমৰ উৰ্মিলা মহন্তৰো তেনে কেইটীমান দৃশ্যতে প্ৰবেশ ঘটে ৷ ঘৰে ঘৰে গৈ পেড বেছি মহিলাসকলে আত্মসন্মানেৰে দুপইচা অৰ্জন কৰে ৷ দু পইচাই হওক, নিজৰ উপাৰ্জন ৷ কিমান যে আনন্দ ! আৰ্থিক স্বাবলম্বনেই নাৰীৰ প্ৰকৃত সবলীকৰণ ৷\nপেডমেনে ইচ্ছা কৰাহেতেন পেড বেছি নিজে কোটিপতি হ'ব পাৰিলেহেতেন ৷ কিন্তু তেওঁৰ মতে মাত্ৰ এজন মানুহ ধনী হ’লে দেশ আগ নাবাঢ়ে ৷ সকলোৰে উপাৰ্জন থাকিলেহে দেশ আগবাঢ়ে ৷ মাতৃ, পত্নী,ভগ্নী স্বাবলম্বী হ'লেহে দেশ স্বাবলম্বী হয়, দেশ শক্তিশালী হয় ৷ (এয়াই আছিল গান্ধীৰো স্বপ্ন !) চিনেমাখনৰ মনত পৰা এটা ডাইল’গেৰে লেখাটো শেষ কৰোঁ । চিনেমাৰ আন এটা চৰিত্ৰ, মাতৃহাৰা জীয়ৰী পৰিক (চোনম কাপুৰক) তাইৰ পিতৃয়ে আহাৰ ৰান্ধি-বাঢ়ি-খুৱাই দি উঠি কয় — সেই পিতৃয়েই কি, যি পিতৃৰ অন্তৰত মাতৃত্ব জাগি নুঠে; সেই পুৰুষেই কি, যি পুৰুষৰ হৃদয়ত নাৰীত্ব নাথাকে ৷\nTags # ABID AZAD # ABID-AZAD # RUPALI-PARDA # আবিদ আজাদ # আবিদ-আজাদ # ৰূপালী পৰ্দা\nBy xukhdukh.com on February 27, 2018\nLabels: ABID AZAD, ABID-AZAD, RUPALI-PARDA, আবিদ আজাদ, আবিদ-আজাদ, ৰূপালী পৰ্দা\nTJKBlogger February 28, 2018 at 9:03 AM


ক'ভিড-১৯ ৰ বাবে ঘৰতে থকাৰ সময়ছোৱাৰ যোগাত্মক দিশসমূহ | Assam.MyGov.in\nStart Date: 05-05-2020\nক'ভিড-১৯-ৰ সংক্ৰমণ ৰোধৰ বাবে বিশ্বজুৰি বিভিন্ন দেশত আংশিক অথবা ...\nক'ভিড-১৯-ৰ সংক্ৰমণ ৰোধৰ বাবে বিশ্বজুৰি বিভিন্ন দেশত আংশিক অথবা সম্পূৰ্ণভাৱে লকডাউন পালন কৰা হৈছে। যাৰ ফলত আমাৰ দৈনন্দিন কামকাজ সমূহত ব্যাঘাত জন্মিছে। এক জৰুৰীকালীন সময় হিচাবে আমি আটায়ে ঘৰতে আৱদ্ধ হৈ থাকিবলগীয়া এক পৰিস্থিতিৰ উদ্ভৱ হৈছে। ইয়াৰ ফলত হয়তো আমি কিছুমান নতুন ধৰণৰ অভিজ্ঞতাৰ মুখামুখি হবলগীয়া হৈছে, কিন্তু হয়তো ইয়াৰ মাজতে কিছু যোগাত্মক বার্তাও লুকাই আছে।\nউপলব্ধ সম্পদৰ উচিত ব্যৱহাৰৰ লগতে আমাক এই সময়খিনিয়ে হয়তো বহু নতুন অভিজ্ঞতাৰ সৈতে পৰিচয় কৰাই দিছে। আমি সকলোৱে আশাৰে এক নতুন ভৱিষ্যতৰ দিশলৈ খোজ দিছো, লগতে এই সময়খিনিৰ যোগেদি লাভ কৰিছোঁ বহু ধনাত্মক অভিজ্ঞতা। এই মহামাৰীৰ ফলত ঘোষিত লকডাউনৰ সময়ছোৱাত আপুনিও নতুন তেনেধৰণৰ কোনো ধনাত্মক চিন্তাধাৰাৰে অনুপ্ৰাণিত হৈছে নেকি, যি চিন্তাধাৰা আপুনি ভৱিষ্যতেও আপোনাৰ সৈতে লগতে ৰাখিব বিচাৰে? আপোনাৰ অভিজ্ঞতা আমাৰ সৈতে শ্বেয়াৰ কৰক তলত মন্তব্য আকাৰে -\nJayanta Topadar 1 সপ্তাহ2দিন পূৰ্বে\nइन दिनों की बातें हमें जीवन भर याद रहेंगी, क्योंकि इन्हीं पलों में हमनें एक नई उर्जा का स्रोत से स्वयं को परिचित कराया...इन अमूल्य पलों की भूमिका बहुत ही सशक्त एवं प्रेरणादायक साबित होंगे...! जब समस्याओं के समुद्र में विषाक्त मन में अदम्य साहस एवं धैर्य से लड़ने की वो सीख मिली, जो कि हम सभी इंसानों को एक नई आशा के स्रोत से परिचय कराया...